
DRAGI TINERI CITITORI, 


Plecăm într-o călătorie lungă, obositoare şi aventuroasă. 
Trebuie să ne deschidem bine ochii şi urechile ca să nu ne 
rătăcim. Ştiţi unde vrem să ajungem? Pe „Insula Cutremurelor“ - 
răspundeți cu multă înțelepciune şi poate vă şi întindeţi mâna 
spre hartă. Dar puteți să căutați mult şi bine faimoasa insulă! De 
ce? Fiindcă tot n-o găsiți. Nu glumesc. Azi, în ziua de 10 ianuarie 
1957, când migălesc la această carte, bucăţica de pământ pe 
care o vor descoperi eroii cărți noastre, Barlay Tamăs, profesorul 
Bencze András, Bencze lancsi şi ceilalţi prieteni, doarme undeva 
în fundul Oceanului Pacific, prin apropierea gropii Kermadec- 
Tonga. 

Căci - să nu-mi uit vorba - noi nu cutreierăm numai munți şi 
văi şi mări nesfârşite, ci trecem în zbor şi peste timp. Din clipa 
aceasta şi până în momentul când citiți ultima pagină, nu vom 
scrie 1957. Nu, de loc. Suntem în primăvara anului 2057, adică 
în a doua jumătate a secolului al XXI-lea, când, în loc de nişte 
rable de automobile, oamenii călătoresc în  quintobuze 
ultrarapide, lucrează patru ore pe zi, întrebuințând restul 
timpului pentru îmbogățirea culturii, pentru sport, pentru 
distracții. Casa, masa, îmbrăcămintea sunt gratuite pentru toată 

lumea. Nu se dau bani decât pentru articole de lux, pentru 
trufandale, pentru articole de modă speciale. Casele de locuit se 
vând la magazine. Dimineaţa, la prăvălie, tânăra pereche îşi 
alege proiectul care-i convine. Şi după-masă casa, cu pereții 
prefabricaţi din elastiton, e gata. Orice om are dreptul la un 
dormitor separat şi la o cameră de lucru, familiilor li se dau câte 
o cameră de primire, o sufragerie, o sală de gimnastică şi de 
sport, un garaj pentru quintobuz şi un bazin de înot. O asemenea 
locuință este gratuită. Nu se plăteşte decât pentru exigențe 
suplimentare: un teren de tenis, un laborator de cercetări la 
domiciliu sau o sufragerie în plus. 

Scurt şi cuprinzător: suntem în primăvara anului 2057. Pe 
cerul albastru, în loc de nori albi şi dolofani de modă veche, 
strălucesc dungile multicolore de izotopi ale şoselei aeriene 
internaționale şi pe şoselele colorate gonesc quintobuze verzui 
sau argintii. Pe acoperișurile plate, lavabile, strălucind de 
curățenie ale caselor de elastiton, se întind pajişti şi terenuri de 
joacă pentru copii, iar de-a lungul trotuoarelor mobile, se înşiruie 
bananieri şi nuci cu coroană şi umbră bogată. In orice parte te-ai 
uita, dai cu ochii de lucruri neobişnuite, minunate. 

Nu veti regreta, sper, că am plecat la drum. 


I. ELEVII PROFESORULUI BENCZE 


Într-o frumoasă dimineaţă de mai a anului 2057, în 
receptorul televideofonului staţiunii de reglare a vremii pentru 
Europa Centrală răsună un glas agitat: 

— Pentru duminică dimineaţa v-aş ruga... 

— Ce circumscripție, vă rog? 

— Nouă. Universitatea centrală. 

— 22 de grade Celsius. Inainte de masă, cam pe la zece, o 
ploaie căldicică, cinci-şase milimetri... 

— A, dar asta e inadmisibil! Dumneavoastră nesocotiţi mereu 
dorinţele Universităţii. 

— Ba dumneavoastră nu vreţi să înţelegeţi că fabrica de 
salată a Grădinăriei Centrale ne cere două ploi pe zi. 

— Nu-mi pasă de salatele dumitale! Duminică dimineaţa vom 
sărbători încheierea anului universitar! Defilare... 

— Amânaţi serbarea cu o jumătate de zi... 

— Am să mă plâng la Ministerul meteorologiei. 

— Asta puteţi s-o faceţi. 

Bum! Secretarul tehnic al Universităţii trânti cu năduf 
receptorul în furcă. Tehnicianul de serviciu al Institutului 
meteorologic aruncă o privire pe ecranul televideofonului. 
Imaginea televizată a secretarului cătrănit nu se mai vedea, 
totuşi omul scoase limba, mormăind „dracul să te ia!“ - şi numai 
după aceea aşeză şi el receptorul în furcă. Era un tinerel de 
douăzeci şi doi de ani şi nimic pe lume nu-i plăcea mai mult 
decât să dispună de mersul vremii. Era fericit când i se dădeau 
însărcinări grele. Când Centrala Grâului îi comanda, de pildă, un 
strat de zăpadă, el răspundea cu promptitudine: „Aş putea să vă 
servesc la noapte, între orele două şi patru... E bine?“ - „Foarte 
bine” - se grăbeau să accepte producătorii de grâne şi 
tehnicianul urmărea cu ochii aprinşi de bucurie cum se puneau în 
mişcare, la apăsarea unui buton, norii de zăpadă mânaţi de un 
ventilator atomic, iar pe harta din sala de comandă radarul 
semnala prin lumini verzui cum creşte şi se îngroaşă stratul de 
zăpadă comandat. In astfel de momente, tânărul tehnician se 
simţea înzestrat cu puteri supranaturale, stăpân pe soare şi 
viscole, pe ploi şi furtuni, dând cu generozitate zăpadă pentru 

pistele de schi, ploi blânde pentru grădinile însetate, vânturi 
aprige pentru concursurile de bărci cu pânze. Dar oamenii nu 
apreciau îndeajuns pe colaboratorii Staţiunii meteorologice. Erau 
nedisciplinaţi, îşi prezentau cu întârziere cererile, se supărau şi 
cereau condica de reclamaţii, amenințau cu Ministerul 
meteorologiei, iar gazetarii infami făceau spirite pe socoteala 
tehnicienilor staţiunii, comparându-i cu vatmanii de acum o sută 
de ani... 

„Ce oameni!“ - mormăi încă o dată tehnicianul meteorolog şi 
grozav îi venea să trântească o ploaie torențială peste capul 
studenţilor ce se plimbau bănuitori printre coloanele de marmură 
albă ale Universităţii Centrale sau îşi ridicau ochii din cursul de 
matematici privind visători spre lacul albastru din depărtare... 

Universitatea centrală se înălța pe malul lacului Balaton, cam 
pe unde stăteau, acum o sută de ani, rândurile de vile din Aliga, 
Világos, Siófok şi FOldvâr!. La drept vorbind, această Universitate 
Centrală era un oraş întreg, cu instituţii ştiinţifice având câte 
cinci şi chiar zece etaje, cu cluburi, teatre, săli de curs, cămine 
studenţeşti, cuprinzând şi un cartier aparte al profesorilor, cu vile 
somptuoase. Oraşul se întindea în semicerc pe malul ce cobora 
în pantă lină spre oglinda apei, înconjurând clădirea principală şi 
Parcul central. In clădirea principală se aflau rectoratul, sala de 
consiliu şi muzeul. În faţa ei, chiar pe malul lacului, se întindea 
Parcul central, un teren de şaisprezece kilometri pătraţi, cu 
pajişti înflorite, fântâni arteziene, cu adevărate păduri de 
trandafiri, cu Aleea Statuilor. Această alee nu era propriu-zis un 
drum, ci un întreg labirint de drumuri şi poteci. Printre dafini şi 
chiparoşi, printre tufe de magnolii şi rânduri de castani se ridicau 
aici copiile celor mai celebre statui în mărime naturală şi din 
materialul original, piatră, bronz, marmură. In plimbarea lor de 
seară, studenţii aveau ocazia să admire grupul Laocoon, copiile 
celebrei Pietă a lui Michelangelo, ale Sfântului Gheorghe din 
Hradjin sau ale zmeului de bronz din Klagenfurt... La prima 
vedere, inima parcului nu promitea nimic deosebit. larbă înaltă şi 
bogată, straturi de lalele şi garoafe pe o întindere de vreun 
kilometru pătrat - atât şi nimic mai mult. Totuşi, această 
întindere acoperită de iarbă era marea mândrie a Universităţii! 
La o simplă apăsare de buton, suprafeţele acoperite de pajişti se 
dădeau la o parte şi în locul lor apăreau diverse terenuri de 
sport, după felul competiţiei ce se pregătea. Terenuri de fotbal 

cu porţi, cu careurile vizibile, terenuri de tenis, cu zgură sau cu 
gazon pe jos, toate înconjurate cu tribune înalte de douăzeci de 
metri, cu fotolii elastice din mase plastice. Portocali sau 
bananieri pitici plantați în dreptul fotoliilor ofereau spectatorilor 
fructele lor coapte. 

Cu ajutorul razelor infraroşii, Grădinăria centrală asigura vara 
şi iarna temperatura cea mai potrivită pentru arborii şi florile din 
parc, iar în zorii zilei, la ora patru, îi stropea cu o ploaie caldă de 
douăzeci şi opt de grade. Ploaia conţinea toţi compuşii de fosfor 
şi de azot necesari pentru ca pomii să rodească în orice anotimp. 

Sala de comandă a administraţiei Universităţii Centrale era 
situată într-o aripă modestă, cu un singur etaj, a clădirii 
principale. Un bărbat şi două femei mânuiau mulţimea de lămpi, 
butoane şi mânere colorate. Bărbatul, un tânăr uscăţiv, cu 
mustață, purta o manta de ultrasupersixtilon - ultima modă - 
descheiată dinadins la nasturele de sus, ca cele două femei să-i 
poată admira cravata, tot ultima modă, de olandă veritabilă, 
albă, împodobită cu chipul unui cimpanzeu cu fundul liliachiu, 
căţărându-se într-un palmier... Dar în momentul acesta, frumosul 
secretar tehnic nu se gândea nici la fete, nici la superba-i 
cravată cu podoabă de  cimpanzeu. Trânti receptorul 
televideofonului şi începu să alerge în sus şi-n jos, ca scos din 
minţi. 

— Auzi dumneata obrăznicie! Duminică dimineaţa ploaie! 
Ploaie când ne sosesc invitaţii! Când se încolonează studenţii! 
Ploaie în toiul festivităţii. 

— Altă dată să-ţi înaintezi din timp cererea - răspunse, dând 
din umeri, una din fete. Sanyika, ai devenit uituc de când eşti 
îndrăgostit. Nu-i aşa, Eszti? 

Cufundată în gânduri, Eszti nu răspunse. Mâna ei se plimba 
printre nenumăratele mânere de metal. Apăsă un buton şi 
controlă pe ecranul televizorului rezultatul: cu o smucitură, cinci 
chintale de făină căzuseră pe o sită aflată în mişcare neîncetată 
şi de aici într-o căldare uriaşă unde, învârtită de lopeţi, şpriţuită 
din belşug cu apa aburită de radiaţii ultrasonice, bătută de teluri 
şi răscolită de mişcarea ritmică a unor prese enorme de cartofi, 
se transforma în găluşte cu prune, care la capătul celălalt al 
agregatului, stropite de o ploaie fină, neîntreruptă de untură, se 
vărsau cu miile într-o albie de orlon. 

— Ţie ţi-am vorbit, Eszti. 

— Aşteaptă niţel, acum n-am timp. 

Anna, o fată zveltă, cu părul castaniu, apăsă butonul cu 
inscripţia: „Blocul 20. Scuturatul”, se uită o clipă la banda de 
control şi văzu cum aspiratoarele, exhaustoarele, pulverizatorele 
dezinfectante intrară numaidecât în funcţiune, scuturând, 
spălând, primenind totul: pereţi, podele, mobilă, covoare, clanţe, 
pe întreaga întindere a zonei 20. Aparatul complex funcţiona 
ireproşabil. Anna se ridică şi se apropie de Eszti. 

— la să văd ce o să avem la masă. Şniţel, salată de roşii, 
găluşte cu prune, cremă de banane... hihihi... din întâmplare, iar 
felurile preferate ale profesorului Bencze. 

—Nu eu aprob meniul, ci Consiliul administrativ al 
Universităţii - răspunse Eszti, roşind până în vârful urechilor. 

— Tot el aprobă şi munca mea. Mă prezint la administratorul 
principal cu planul anual de scuturat, spălat, încălzit, luminat şi 
de aprovizionare cu ozon. Şeful îmi zâmbeşte, îmi oferă 
bomboane de ciocolată cu lichior... Exact aşa sunt controlate şi 
listele tale de bucate. Ai să vezi că într-o bună zi o să 
izbucnească o revoluţie din cauza găluştelor cu prune. Poate că 
alţii ar dori să mănânce din când în când şi nişte tăiţei cu varză, 
chiar dacă profesorului tău, bolnav de stomac, nu-i plac. 

— Întâi şi-ntâi, profesorul nu e al meu, al doilea: nu e bolnav 
de stomac, al treilea: găluştele cu prune nu sunt mâncarea lui 
preferată, al patrulea, al cincilea şi al zecelea: meniul nu-l fac eu. 
De altfel există opt meniuri dietetice. Oricine poate mânca ce 
doreşte. 

— la te uită la mica ipocrită! Nu e profesorul tău, doamne 
fereşte, dar te prăpădeşti după el. In zilele libere te instalezi la 
cursurile lui şi în loc să te duci la dans, asculţi istoria inundaţiilor 
de la Petersburg din 1724... Şi uitaţi-vă chiar acum la această 
fetiţă inocentă... Ecranul de control e fixat pe o lungime de undă 
greşită. Uită-te şi mata, Sanyika... Eszti caută găluştele cu prune 
la catedra de geologie... 

— Mai bine te-ai uita la ecranul tău. Au trecut trei minute de 
când arde lampa roşie! 

— Aoleo! De ce nu mi-ai spus? - strigă speriată Anna şi fugi 
la locul ei. Maşina asta idioată a stropit prea mult dezinfectant 
pe pereţi. O să am ce zbici! Te pomeneşti că o să-l plătesc din 
leafă... 

La masa lui Eszti televideofonul prinse a zbârnâi. Era 
controlul tehnic. 


— Puneţi la punct aparatul dumneavoastră căci, în locul 
fabricii de prăjituri, s-a pus în legătură cu catedra de geologie şi 
deranjează. 

— Scuzaţi, vă rog, a fost o greşeală - răspunse Eszti cu faţa 
învăpăiată şi aruncă repede o privire spre imaginea de pe ecran. 
Profesorul Bencze şedea la birou şi scria de zor. Părul castaniu şi 
ondulat îi cădea în faţă, aruncând o dungă de umbră pe fruntea 
înaltă şi inteligentă. „Nu mă iubeşti, nici nu vrei să ştii că sunt şi 
eu pe lume“, oftă Eszti şi schimbă, cu un gest de supunere, 
lungimea de undă. 

— E în regulă - se auzi glasul de la controlul tehnic. 

— Ei, să crape cui nu i-o plăcea, dar tot o să avem găluşte cu 
prune în fiecare zi. Şi cremă de banane şi tort de castane şi tot 
ce-i place lui. Peste trei zile se încheie anul şcolar şi el pleacă. Ce 
nenorocire: să nu-l văd toată vacanţa asta lungă! Dacă m-ar lua 
măcar o dată la cinematograf, sau la o plimbare... 

— La ce te gândeşti, Esztike? - întrebă secretarul tehnic, 
fluturându-şi splendida cravată. De ce nu te uiţi la mine? 

— Fiindcă se afumă spanacul! - răspunse cu arţag Eszti, apoi 
oftă din adâncul inimii. Ce-o fi făcând în momentul acesta 
profesorul Bencze? 


În momentul acela profesorul Bencze şedea în camera lui de 
lucru, dar nu la birou, ci la masa scundă şi rotundă cu ustensile 
de fumat şi turna rachiu în paharele musafirilor săi. 

— Beţi, beţi liniştit. Sunteţi bărbaţi în toată legea, absolvenţi 
ai facultăţii, oameni de ştiinţă. N-am dreptate, Feri? 

Tânărul căruia i se adresase râdea cu poftă. 

— Păi da. Acum pot să vă mărturisesc bărbăteşte că, la 
capitolul „Cosmogonie” n-am învăţat de loc consideraţiile lui 
Buffon. Mă gândeam că n-o să am ghinionul să mă întrebaţi 
tocmai asta la examen. Importanță practică tot nu mai are. 
Haha... Pe cine mai interesează trăncănelile de acum trei sute de 
ani ale bunului Buffon?... 

Profesorul Bencze nu răspunse la zâmbetul tânărului. Îşi 
încruntă sprâncenele şi se întoarse către celălalt absolvent. 

— Când plecaţi, Tamás? 

— După încheierea anului mă reped pentru trei zile acasă la 
Budapesta. Plecăm joi sau vineri. 

— Unde? 

— Păi, itinerarul tradiţional, domnule profesor. O s-o duc pe 
fetiţă să vadă lumea. Pekinul, Moscova, Parisul, Roma. Dăm o 
fugă şi prin Crimeea, eventual prin sudul Greciei... facem băi de 
mare, vizităm câteva muzee... 

— Ei, tocmai tradiţional n-aş putea numi itinerarul vostru - 
mormăi profesorul Bencze. Tinerii savanţi l-au îndrăgit doar în 
ultimii cinci-şase ani. 

Cei doi tineri, Csizmâs Ferenc şi Barlay Tamás, se uitau 
miraţi la profesorul Bencze care sări în picioare şi smulse cu 
gesturi precipitate, aproape furioase, o carte din raft, o deschise, 
şi o arătă băieţilor. 

— Poftim, statutele Universităţii noastre. Nu vă mai aduceţi 
aminte de ele, nu-i aşa? Deşi le-aţi iscălit la intrarea în facultate. 

Lui Barlay Tamás i se urcă sângele în obraji. Tomul masiv 
zăcea pe masă şi în faţa lui se ridica o imagine de acum cinci 
ani, atât de limpede şi de precisă de parcă nu trecuseră nici 
două clipe de atunci. Se vedea pe el însuşi, student la vârsta de 
nouăsprezece ani, îndreptându-şi elicopterul spre pista de 
aterizare şi apucând-o, cu recomandata Universităţii din 
Budapesta în buzunar, pe Aleea Statuilor, printre trandafiri, spre 
coloanele de marmură ale Universităţii Centrale... Aceeaşi carte 
i-a fost pusă în faţă şi atunci, aceleaşi foi de pergament zăceau 
pe masa de la rectorat, acoperită cu postav verde şi el citea cu 
emoție statutele Universităţii nr. 1 din Europa Centrală, ridicată 
din iniţiativa Consiliului Mondial al Păcii. 

— Ei, vă măi aduceţi aminte? - întrebă cu glas domol 
profesorul Bencze. 

Dacă îşi mai aduce aminte? Dar învățase pe dinafară aceste 
cuvinte. 

„Timp de sute de ani, Europa Centrală a fost un focar al 
războaielor. Azi ea este patria unor popoare iubitoare de pace. 
Drept simbol al acestui fapt întemeiem Universitatea Centrală. 
Ca să înveţe carte aici câte un student, care s-a distins, din 
fiecare Universitate de pe glob, un tânăr sau o tânără care chiar 
din anul întâi de studii a dat dovadă că iubeşte munca, are 
aptitudini şi talent. Vor învăţa aici tineri care nu cunosc oboseala 
în îndeplinirea datoriei şi sunt hotărâți să aducă orice jertfe 
pentru a promova cu eroism cauza sfântă a vieţii fericite a 
omenirii.” 

Dacă îşi mai aduce aminte? Dar se poate oare uita 
jurământul din Piaţa Centrală? Se poate uita liniştea răcoroasă a 
laboratoarelor, febra cercetărilor, bibliotecile şi cabinetele de 

studiu, prelegerile profesorului Bencze, mica chinezoaică Li-Hei 
care i-a fost vecină de bancă ani de zile? Se poate uita buletinul 
ştiinţific al Universităţii şi la muzeu panoul de onoare al 
studenţilor de altă dată? Şi portretele în bronz de pe acest 
panou, inventatorii  aparatajului de reglaj meteorologic, 
învingătorii Cancerului, realizatorii milprestitonului şi 
megaprestitonului, substanţe care rezistă la presiuni de o mie, 
respectiv de un milion de atmosfere şi la temperaturi de opt mii 
de grade?... O, de câte ori nu s-a oprit în faţa panoului de 
onoare, lăsându-se furat de visuri, gândindu-se la ce are să facă 
el, Barlay Tamás, când se va vedea cu diploma în buzunar!... 

Da, statutele! 

„Şi în amintirea savanților şi cercetătorilor care au dus 
înainte ştiinţa, în amintirea corăbierilor fenicieni din antichitate, 
în amintirea lui Icar care a năzuit să ajungă în cer, în amintirea 
calfelor plecate la drumeţie lungă şi făcând adevărate 
capodopere spre cinstea breslei lor, în amintirea lui Giordano 
Bruno, Marco Polo şi Columb, Magellan şi Celiuskin, în fiecare an 
absolvenţii care îşi iau diploma cu distincţie, vor putea să facă o 
călătorie de un an pe cheltuiala şcolii după itinerarul pe care şi-l 
aleg, ca să cunoască „Pământul”... 

Barlay Tamâs îşi lăsă capul în pământ şi se uită pieziş la 
Csizmâs Feri care tocmai îşi întinse mâna după sticla de rachiu, 
fredonând ultimul şlagăr: 


Hai, vino cu mine, 

De vrei să-ţi meargă bine. 
Cu stratocopterul 

E mai aproape cerul 
Și-ntr-un crater din lună 
Sărutul merge strună. 
Traram, traram, traram!... 


Profesorul Bencze puse cartea la loc. Tamâs, îngrozit, îi trase 
un ghiont lui Feri. 

— Ai înnebunit? Fluieri în faţa profesorului? 

Feri clipi şăgalnic din ochi. Ei şi? s-a isprăvit cu tutela. 
Suntem bărbaţi în toată legea. Profesorii nu mai au nicio putere 
asupra noastră. 

— Cu alte cuvinte v-aţi făcut planul de drum - spuse fără 
chef profesorul. Planurile pentru mai târziu nici nu trebuie să mi 
le mai spuneţi, le ghicesc singur. După un an de călătorii, osă vă 

prezentaţi la Ministerul instituţiilor Ştiinţifice şi o să luaţi 
conducerea unei centrale atomice. Aşa se prezintă azi ambiția 
oamenilor de ştiinţă. Ziua de muncă de patru ceasuri, 
apartament într-o vilă, quintobus personal, odihnă de două zile 
pe malul mării în fiecare săptămână, nicio emoție, nicio 
aventură, niciun pericol, şi ca să nu faceţi burtă sau guşă, vă 
internaţi în fiecare lună pentru o zi într-un sanatoriu din Tatra 
sau din Elveţia, ca să daţi jos ceva din untură. N-am dreptate? 

— Incă nu ştiu unde am să mă angajez - spune neglijent 
Czimâs. Mi s-au oferit mai multe posturi de fizician. S-ar putea să 
mă angajeze şi Televiziunea în culori. 

— Eu... eu am de gând să mă însor... şi fiindcă fata e 
studentă în medicină... sincer vorbind nu mi-ar plăcea să ajung 
în provincie. 

— Da, da - bombăni profesorul Bencze - e greşeala noastră. 
A educatorilor şi profesorilor. Ne-a absorbit prea mult ştiinţa... 
prea mult... şi între timp am uitat de oameni... 

Se lăsă o tăcere din ce în ce mai penibilă. Tamás ar fi vrut s- 
o întrerupă. 

— Şi dumneavoastră? 

— Ai spus ceva? 

— Cum o să vă petreceţi vacanţa? 

— Pornesc expediţia. 

— Expediția? Ce fel de expediţie? 

Profesorul strâmbă ironic din gură: 

— Expediția... sau poate nici nu-ţi mai aduci aminte? 

— Dar... în fond... 

Şi Tamâs roşi. Aştepta ca profesorul să-l întrebe: „Nu-ţi aduci 
aminte de ceea ce mi-ai spus, în anul doi? Dacă expediţia va 
pleca în-tr-adevăr, eu voi fi alături de dumneavoastră, pe viaţă, 
pe moarte!“... 

Dar profesorul nu-i puse nicio întrebare. Se juca cu stiloul, 
apoi se apucă să deseneze un lanţ de munţi pe hârtia pe care o 
avea în faţă. 

— In ultimul an nu m-am ocupat de seismologie... nici de 
cosmogonie... - se bâlbâi Tamás. 

— Ştiu. 

— Dar dumneavoastră aţi terminat calculele? 

— Da. 

— Şi tectonograful? 

— Funcţionează. 

— Vasăzică plecaţi în Insula Cutremurelor? 

— Da. 

Lui Barlay îi venea să ţipe: „Merg şi eu cu dumneavoastră, 
merg şi eu!“ Dar se uită la faţa ironică a lui Csizmâs Feri şi îşi 
aduse aminte de Eva căreia îi promisese că peste o săptămână 
vor înota pe întrecute în golful Shangai. 

— Drum bun! | 

— Drum bun! Imi pare bine că aţi trecut pe la mine, măcar să 
vă luaţi rămas bun. 

— Dar o să ne mai vedem - spuse cu o strângere de inimă 
Tamás. 

— S-ar putea, s-ar putea. Ei, cu bine! 

În faţa institutului Geologic, Feri se opri. 

— Vii la tenis? 

— Nu ştiu. 

— Ce-i cu tine? 

— Nimic... - răspunse Tamâs, desenând cu vârful pantofului 
cercuri pe pământ. Mai ţii minte... când eram în anul doi... 
experienţele cu presignotectonograful... 

— Mă, da' ageamiu mai eşti! Tu crezi că profesorul a vrut 
într-adevăr să te ia cu el? Păi atunci n-ai decât să te întorci şi să-i 
sări de gât... Spune-i că eşti gata să-l urmezi în Madagascar sau 
în insulele Kurile... Dar bine, omule, tu nu-ţi dai seama că toţi 
profesorii vor să ne înmoaie, să ne înduioşeze? Le-a căşunat aşa 
deodată că „tineretul secolului al douăzeci şi unulea s-a 
moleşit... morala lui se duce de râpă“. Ne invidiază, pur şi 
simplu, fiindcă trăim mai bine decât generaţia lor. Aceasta e, 
dragul meu, lupta eternă. Ei sunt trecutul, iar noi viitorul. Ce te 
uiţi aşa la mine cu ochii tăi căprui de cadână? Cu aşa suflet 
poetic păcat că te-ai înscris la geofizică. 

— Bine, bine, nu mai vorbi atâta! Hai la tenis! 

II. ESZTI E INVITATĂ LA CINEMATOGRAF 


— Alo, Esztike? 
— O... o... profesorul Bencze... da, eu sunt - spuse Eszti şi de 
emoție imaginea profesorului i se  învălmăşi pe pânza 


televideofonului. 

— Spune-mi, te rog, până la ce oră eşti de serviciu astăzi? 

— Peste un ceas sunt liberă - răspunse Eszti. 

— Te aştept la cofetăria Mărgăritărelul, dacă îmi dai voie. Aş 
vrea să-ţi cer ceva. 

— Da... cu plăcere... oricând... oricând... 

— Aşadar, peste un ceas, bine? 

— La revedere! 

Eszti puse receptorul în furcă şi se lăsă în voia viselor. Ce-o fi 
vrând profesorul? S-o invite la un concert sau la cinematograf? 
Dar nimic n-ar egala o plimbare lungă... Se comandase vreme 
frumoasă pentru astă-seară... şi înfloresc liliecii... 

— Tii... ce-i pârâitura asta? Şi pe ecran ard toate lămpile 
roşii. Fireşte, n-a fost atentă şi în loc de un kilogram de sare a 
pus în mâncare o sută de kilograme. 

Ei, dacă nici din asta nu iese o anchetă!... Cine o să mănânce 
atâta conopidă stricată? Apăsă butonul Centralei tehnice. 

— Aici Kovâcs Eszter, tehniciană alimentară... Vreau să vă 
aduc la cunoştinţă un caz de rebut... Am stricat conopida... am 
sărat-o prea tare... da, vă rog să anunţaţi la salarii. Vreau să 
plătesc paguba. 

— De data aceasta vă trecem cu vederea greşeala. Altădată 
să fiţi mai atentă. Conopida o veţi trimite la secţia a Ill-a a uzinei 
de mase plastice, să fie transformată în ciorapi bărbăteşti. 

— Da, am s-o trimit - oftă Eszti, liniştindu-se. 

Peste un ceas era la cofetărie. 

Pe Eszti cofetăria Mărgăritărelul o incinta. Mescioarele albe, 
înconjurate de fotolii confortabile de culoare verzuie, semănau 
într-adevăr cu potirele mărgăritărelelor. Cea mai modernă 
lumină atomică strălucea deasupra meselor şi scaunelor, ca roua 
pe flori. Mesele erau depărtate unele de altele; vizitatorii se 
cufundau în fotolii şi conversaţia celorlalţi clienţi nu ajungea 
decât ca un murmur domol şi plăcut la urechile lor, de asemenea 

nu-i supăra nici aparatul de radio ce cânta la masa vecină. 
Amortizarea undelor sonore era ultima invenţie şi fusese 
încercată întâia dată tocmai în această cofetărie. Centurile de 
electroni din jurul meselor schimbau frecvenţa acestor unde, iar 
energia sunetului era neutralizată. 


Bencze Andrâs o aştepta la o masă confortabilă lingă perete. 
Profesorul era fără ochelari şi părea mai tânăr, aproape un 
băieţaş. Zărind-o pe Eszti sări în picioare şi se grăbi s-o 
întâmpine. 

— Bună ziua, Esztike. Nu vrei să ne aşezăm aici? Poate e mai 
comod pentru dumneata. Vrei ceva răcoritor? O îngheţată, o 
cremă? 

— Aş vrea un tort cu cremă de fragi. 

Profesorul apăsă butonul de pe tăblia mesei şi spuse: 

— Două porţii de tort de ciocolată cu cremă de fragi... 

— Cu frişcă? - întrebă o voce de la Centrala de serviciu. 

Profesorul se uită la Eszti, apoi spuse, aplecându-se din nou 
asupra tăbliei: 

— Da, vă rog şi o frişcă. 

— Paisprezece fileri, se auzi din nou vocea. 

Bencze András scoase din buzunar paisprezece monete şi le 
aşeză pe tăblia de serviciu. In clipa următoare se deschise o gură 
de puşculiţă şi înghiţi monedele, apoi tăblia de serviciu se dădu 
la o parte şi în locul ei răsări o tavă curăţică cu picăţele albastre, 
aducând două felii de tort de ciocolată şi două pahare cu cremă 
de fragi; deasupra uneia din creme trona o porţie de frişcă în 
formă de stea. 

— Ador crema de fragi! - spuse cu însufleţire Eszti. 

Bencze izbucni în râs. 

— Şi dacă ai şti ce pericol ameninţa acum cincizeci de ani 
crema de fragi, tortul de ciocolată şi toate dulciurile! 

Eszti lingea linguriţa plină de frişcă. 

— Ce fel de pericol? 

— Inchipuieşte-ţi că în două mii zece sau în două mii 
cincisprezece, pe vremea când lumea abia apucase să guste din 
bucuriile erei atomice, oamenii au fost cuprinşi de o adevărată 
manie: să schimbe totul de la o zi la alta. Când au văzut că fierul 
poate fi transformat în aramă, hidrogenul în heliu, iar azotul în 
oxigen, tinerii cercetători s-au repezit să transforme toate 
materiile, ca alchimiştii în evul mediu. 

— Cine? - întrebă Eszti, întorcându-se spre tăblia de serviciu. 

— Un pahar de apă minerală, dacă nu vă supăraţi. 

— Fără plată - răspunse Distribuţia şi în aceeaşi clipă paharul 
de cristal cu apa minerală apăru spumegând pe masă. 

— Făcătorii de aur - răspunse profesorul. Inchipuieşte-ţi că a 
fost o vreme când valoarea materiilor era socotită nu după 
soliditatea şi elasticitatea lor, după rezistenţa la căldură şi acizi, 
ci după cantitatea în care se găseau pe Pământ. Numele unităţii 
monetare internaţionale, „galbenul”, păstrează amintirea acestei 
concepţii. 

Eszti nu înţelegea nimic. Ce înseamnă că se găseau rar? De 
ce nu se fabricau în cantităţi mai mari? Dar nu înţelegea - şi asta 
mai ales - de ce i le povesteşte toate acestea profesorul Bencze. 

— Inchipuieşte-ţi, Eszti, că s-a mers cu exagerările atât de 
departe, încât într-o bună zi s-a luat hotărârea ca lumea să se 
hrănească exclusiv cu alimente sintetice. Faptul că stomacul şi 
intestinele omului s-au format in milioane de ani, nu-i deranja de 
loc pe vajnicii savanţi care alergau după o himeră: să 

concentreze procesul de digestie pe o porţiune intestinală de, să 
zicem, douăzeci de centimetri, prefăcând restul abdomenului, cu 
ajutorul unor procedee chimice sau electrice corespunzătoare, 
într-un depozit de cunoştinţe la fel ca creierul... 

Profesorul Bencze râdea de se prăpădea. Eszti zâmbi 
politicos, dar nu prea înţelegea ce haz au toate acestea. 

— Inchipuieşte-ţi,  Esztike... că domnii cercetători ai 

alimentaţiei artificiale nu se sinchiseau nici de faptul că 
oamenilor le place să mănânce. Că două buline de câte o 
jumătate de gram nu vor putea înlocui niciodată un şniţel... Va 
să zică o mie de savanţi s-au pus pe lucru. Căutau hrana ideală. 
_ Au lucrat zece ani în cap într-un institut enorm de cercetări. 
In timpul acesta în alte institute din lume s-a rezolvat problema 
fotosintezei artificiale, s-a aflat cum se poate face şniţel din 
tărâţe, fără intercalarea porcului... Savanţii bulgari au dovedit că 
iaurtul ne apără de acţiunea nocivă a razelor, cei din Africa de 
Sud au arătat că regimul alimentar cu ulei de cocos te fereşte de 
arterioscleroză. Alimentele se găseau din belşug, nu mai era 
nevoie de „Alimentul Ideal”, mai ales de când s-a descoperit că 
activitatea hipofizei poate fi influenţată foarte uşor, iar 
capacitatea creierului omenesc poate fi înzecită cu uşurinţă..., cu 
alte cuvinte nu e nici o nevoie să-ţi înmagazinezi în burtă 
formulele algebrice sau conjugările germane... Savanţii noştri 
însă lucrau înainte: vitamina B, vitamina D, amida acidului 
nicotinic, vitamina E, enzimele, fermenţii, pectina, carotina, 
hidraţii de carbon, albuminele, dozarea lor... Amestecau, 
cărcăleau, experimentau, făceau spanac din paie, hrăneau 
guzgani cu sticlă pisată... In sfârşit s-a făcut! Alimentul Ideal a 
fost examinat, analizat şi arhianalizat. Şi atunci a ieşit la iveală 
că compoziţia sa era identică cu aceea a morcovului proaspăt, cu 
mica deosebire însă că puţea şi avea un gust foarte neplăcut. 
Atunci savanții noştri au lăsat totul baltă. Au rămas deci 
plăcintele cu carne şi cele cu brânză, tocăniţa cu găluşte, ciorba 
de fasole cu cotlete de porc afumat. Dar nu despre asta voiam 
să-ţi vorbesc, Esztike. Bencze îşi drese glasul şi se uită în ochii 
fetei. Am impresia că dumneta te deosebeşti de celelalte fete, 
dumitale pot să-ţi vorbesc şi despre cele mai serioase probleme 
ale mele. 

— O! - făcu Eszti, roşind. Poţi să vorbeşti absolut liniştit. 

— Eu... te observ de mult, Esztike. Imi face mare plăcere că 
frecventezi cursurile mele. Şi nu socotesc o simplă întâmplare, 

nu poate fi o simplă întâmplare faptul că vii tocmai la cursurile 
de miercuri după-amiază, la cursurile de seismologie. 

„Fireşte că nu e o simplă întâmplare - era să spună Eszti - 
miercurea e ziua mea liberă”. Dar încă înainte de a fi putut să 
vorbească, profesorul Bencze îi strânse mâna şi, aplecându-se 
aproape de tot, îi spuse în şoaptă: 

— Ştii, Esztike, şi mie prelegerile acestea îmi plac mai mult. 
Am impresia că în momentul de faţă seismologia e una din 
ştiinţele cele mai importante. Şi ştii de ce? lată câteva date, 
dacă-mi dai voie. La cutremurul de la Lisabona din anul 1755, din 
douăzeci de mii de case şaptesprezece mii s-au năruit... au fost 
treizeci şi trei de mii de morţi. La catastrofa de la Messina, în 
1908, au murit optzeci şi trei de mii de oameni. La Yokohama, în 
1923, numărul victimelor a trecut de un sfert de milion... şi 
cutremurele din San-Francisco, din California... Ultima sută de 
ani începând cu luna ianuarie a anului 1956... este caracterizată 
în general prin serii de macroseizme... Avem apoi problemele 
gropii Kermadec-Tonga unde mai ales de la 2030 încoace se 
abservă o mişcare accentuată. Scoarța pământului e mai 
neliniştită decât oricând în ultimul mileniu. Dumneata cunoşti 
felurile cutremurelor, Esztike, nu-i aşa? 

— 0, da - răspunse, decepţionată, Eszti. Cutremure 
tectonice, cutremure prin surpare sau carstice şi cutremure 
vulcanice. 

— Aşa e. Admirabil! Din acestea cutremurele cu erupții şi cu 
surpături sunt mai simple. Cauzele lor sunt evidente, toate 
problemele au fost lămurite încă din secolul trecut. Dar ceea ce 
mă nelinişteşte sunt cutremurele tectonice... forţele care ajută la 
formarea munţilor... 

Şi profesorul Bencze sări în picioare, ţinând într-o mână 
linguriţa cu care mâncase crema de fragi şi alergând în sus şi-n 
jos printre mescioarele rotunde, fără să-i pese câtuşi de puţin că 
familia de la masa vecină: un tată cu o chelie respectabilă, cu 
priviri grave, ba chiar severe, o mamă grăsuţă, cu obrajii 
trandafirii şi patru băieţi tunşi chilug, cu scăfârlia rotundă, îl 
priveşte consternată. 

— Sunt lucruri, Esztike, pe care le ştim de mult. Ştim de pildă 
că majoritatea cutremurelor provin din zonele instabile. Prima 
zonă de felul acesta se află în jurul Oceanului Pacific, cuprinzând 
țărmurile şi insulele Asiei răsăritene şi gropile adânci din Oceanul 
Pacific, precum şi lanţurile muntoase de la marginea vestică a 
Americii. A doua zonă e aproape perpendiculară pe aceasta şi se 

întinde din America Centrală, trecând prin insulele Azore, prin 
Marea Mediterană şi împrejurimile ei, prin vestul şi sudul Asiei 
până în Indonezia, cuprinzând şi lanţul orografic al munţilor 
eurasiatici. A treia zonă cuprinde sistemul de gropi al Africii 
răsăritene împreună cu Abisinia. Asta o ştim. Dar de ce? De ce 
tocmai prin locurile acestea? Şi când se produc cutremurele? Ei 
bine, acum avem cheia în mână... Spune-mi, te rog, n-ai vrea să 
vii cu mine la cinematograf? 

Pentru Eszti întrebarea a fost atât de neaşteptată, încât în 
primul moment n-a putut să răspundă. Până acum profesorul 
Bencze îi ţinuse o prelegere ştiinţifică şi acum, deodată - parcă 
s-ar fi întreţinut tot timpul numai despre dans, despre modă, 
despre filme - o invită la cinematograf. 

— Cu plăcere. Ce film rulează la Forum? Tot „Visuri în zori de 
zi“? 

— Nu, nu acolo te invit - încremeni profesorul. Se uită 
încurcat la fată. Ce-i drept, am putea să ne ducem şi la „Visuri în 
zori de zi“... dar eu mă gândeam că duminică după-amiază vom 
prezenta câteva filme interesante la institut. Am invitat pe 
membrii viitoarei noastre expediţii la aceste proiecţiuni: câteva 
aspecte interesante ale ultimelor cutremure de pământ... 
Oameni de ştiinţă serioşi şi nişte băieţi admirabili. Căci eu, 
Esztike, nu m-aş bucura de loc dacă prietenia noastră s-ar strica 
acum. Mi-ar plăcea să ne însoţeşti în expediţia noastră. 

— In expe...? 

— Nu-ţi spune nimic? - întrebă profesorul 

— Cum... cum... cum să nu-mi spună? - se bâlbâi Eszti şi 
ochii i se umplură de lacrimi. Auzi dumneata, un bărbat nostim, 
blond, de treizeci şi doi de ani, nu e în stare să se gândească la 
altceva decât la cutremurele tectonice! Eu... eu aş vrea din toată 
inima, dar că aşa dintr-o dată... 

— Vai, dar nimeni nu-ţi cere să te hotărăşti chiar în clipa 
asta. Duminică ai să vezi filmul, şi ai să cunoşti itinerarul... Am 
hoinări împreună toată vara prin regiunile cele mai sălbatice ale 
Pacificului. Ştii dumneata unde se află groapa Kermadec-Tonga? 

— Nu - răspunse Eszti, mâhnită. 

— Dar tocmai adineauri îţi vorbeam de ea - se indispuse 
profesorul. Această depresiune a Oceanului Pacific, adâncă de 
9427 de metri, trece prin apropierea insulelor Samoa... 

— A, îmi aduc aminte... - spuse Eszti şi se ridică. Să mergem. 

— Te aştept duminică după-amiază. 

— Bine - spuse Eszti şi se grăbi să-şi ia rămas bun. 

Se îndreptă spre cea mai apropiată staţie de quintobus, dar 
în colţ nu găsi decât un elicopter hodorogit. 

— La cinematograful Forum - îi spuse pilotului, hotărâtă să 
vizioneze singură filmul „Visuri în zori de zi“. 

Perechi tinere şedeau în sală. Râdeau şi ronţăiau covrigi 
săraţi. Eszti simţi că i se umplu ochii de lacrimi. „Ce nenorocire! - 
se gândi. O dată mi se întâmplă şi mie să iubesc pe cineva şi 
omul meu e îndrăgostit de cutremurele de pământ!“... 

După convorbirea cu Eszti, profesorul Bencze Andrâs o porni 
spre casă. Locuinţele profesorilor erau în cartierul de vile. Bencze 
mergea pe jos. Adora drumul acesta. Aleea urca în pantă lină pe 
malul Balatonului, şerpuia printre brazi argintii. Şi din brădet se 
ivea ici şi colo câte o căsuţă. Vilele acestea cu un etaj sau două 
erau construite din elastiton colorat, semănând cu nişte flori 
uriaşe. Seara, când colina întreagă strălucea în lumina atomică 
feeric colorată, aveai impresia că un uriaş generos a împrăştiat 
printre copaci comorile din o mie şi una de nopţi. 

— Ce frumos e aici! - oftă profesorul şi pentru întâia dată îşi 
puse întrebarea: oare nu e o nebunie să se smulgă din această 
lume feerică şi să pornească spre ţinuturile sălbatice şi 
duşmănoase ale vulcanilor? 

Intră pe poartă. Megafonul îl avertiză cu glas răspicat: 
„Sunteţi aşteptat în hol”. 

— Mulţumesc - mormăi distrat profesorul. Dacă l-ar fi auzit, 
elevii lui ar fi râs cu hohote. Bencze se bucura de faima unui om 
extrem de distrat şi avea obiceiul să mulţumească pentru orice: 
pentru ceştile de cafea ce-i răsăreau pe masă, pentru ora exactă 
anunţată la televideofon, pentru maldărele de scrisori aruncate 
de tubul poştal pe birou, uitând că nu de oameni a fost servit, ci 
de nişte simple automate. 

In hol, la masa acoperită cu o faţă de masă de superorlon 
brodată cu lalele colorate, şedea o femeie zveltă, frumuşică şi 
tânără - să tot fi avut cincizeci şi cinci, şaizeci de ani (puţin într- 
adevăr, azi, când media vieţii trece de o sută patruzeci de ani). 

— Mamă! - strigă cu bucurie profesorul. Când ai sosit? 

— Nu de mult - răspunse femeia zâmbind. Dacă băiatul meu 
nu-şi aduce aminte de mine, vrănd-nevrănd trebuie să iau eu 
quintobusul. 

— Zău că mâine dimineaţă voiam să dau o raită pe acasă - 
se scuză profesorul Bencze. Ştii, expediţia... 

— Ştiu, dragul mamii. Experiențele, cursurile, expediţia. 
Pretexte se găsesc totdeauna. 

— Zău că am vrut să mă duc... dacă nu mâine, cel mai târziu 
duminică după-amiază... Te-am chemat şi la televideofon, dar 
Jancsi mi-a spus că şi tu eşti foarte ocupată. Spune-mi, te rog, 
cum merg experienţele? 

Mama râse. 

— Totdeauna te-ai priceput să mă duci, dar tatăl tău m-a 
rugat să nu mă întind la vorbă, ci să mă mulţumesc să văd cum 
îţi merge, apoi să te cert, să te scutur de chică şi să mă întorc 
numaidecât. 

— Doar n-o să te întorci încă azi? 

— Cum să nu mă întorc? Nu pot sta decât cel mult un ceas. 

Bencze Andrâs era foarte necăjit. Fiecare din noi, luându-se 
cu fel de fel de treburi, uită de mamă. Acesta este adevărul. Pe 
urmă n-avem vreme să-i scriem, ba nici chiar să punem mâna pe 
televideofon. Ne e lene pur şi simplu. Dar, din moment ce a 
venit, să şi rămână puţin. Sunt atâtea de discutat! Să se uite 
mama la noul covor din camera de lucru. Pe urmă trehuie 
neapărat să ia masa, să guste o friptură cu salată - mama tot n-a 
văzut încă masa din sufragerie care, parcă ar fi vrăjită, ascunde 
un post de comandă radiofonică în sertar şi la dorinţa gazdei se 
acoperă într-o jumătate de minut cu o faţă de masă albă ca 
zăpada şi scoate parcă din fundul pământului tacâmuri, farfurii, 
câni şi pahare pline cu tot ce-ţi pofteşte inima. 

In cele din urmă mama lui Bencze András îşi prelungi vizita 
cu încă un ceas. Stăteau la masă şi îşi sorbeau ceaiul servit cu o 
adevărată vrăjitorie. 

Mama era încântată. 

— La Budapesta n-am văzut încă aşa ceva. Dar chiar dacă s- 
ar găsi în magazin, eu n-aş cumpăra-o. Fratele tău Jancsi 
manifestă un interes extraordinar pentru tehnică şi ştiinţă. 
Săptămâna trecută a fost un doctor pe la noi, un coleg de al 
meu. Şi-a lăsat elicopterul pe terasă. Stăteam de vorbă în salon - 
îl cunoşti şi tu - cu doctorul Ormos, cel care a inventat 
Dentovitul, medicamentul care reface măselele cariate, cu un 
cuvânt un om respectabil şi cunoscut. Ei bine, pramatia de frate- 
tău, împreună cu alţii de seama lui, i-au demontat elicopterul 
până la ultimul şurub. Când l-am ocărât, a avut obrăznicia să-mi 
spuie că era o vechitură care nu făcea nici două parale. M-a 
costat o groază de bani distracţia lor. Şi pe deasupra situaţia 
neplăcută că doctorul Ormos n-a vrut să primească 
despăgubirea. 

Bencze râdea. 

— Nici eu n-am fost mai bun. Las să înveţe băieţii. 

— Păi să înveţe, dacă zici şi tu, dar pe socoteala ta! Abia 
aştept să-l iei şi să-l duci cu tine pe insula aceea. 

Profesorul era cât pe ce să scape ceaşca din mână. 

— Cum vine asta: să-l iau cu mine? 

Madcă-sa se uită mirată la el. 

— Aşa, că i-ai promis. 

— Eu? Eu? 

— Nu-ţi aduci aminte? Anul trecut, pe vremea asta. Ai spus 
că dacă va fi premiant în clasa a opta, îl iei cu tine în expediţie. 

— Sfinte Sisoie!... Mamă dragă, dar nicio clipă nu m-am 
gândit la aşa ceva... Nu-ţi închipui cumva că aş putea lua cu 
mine un băieţaş de paisprezece ani la un drum aşa de periculos. 

— Jancsi e foarte îndemânatic şi îţi poate fi de folos. lţi aduci 
aminte că anul trecut, la concursul interşcolar din Sicilia, a ieşit 
primul. Ştie să instaleze un post de televiziune, se pricepe la 
telegrafia Morse, ştie să conducă un elicopter, înoată, vâsleşte, 
schiază. 

— Cu toate acestea nu-l pot lua cu mine, oricât de 
îndemânatic ar fi... Nu-l pot expune la un pericol de moarte. 

— Pericol de moarte? Mama păli. Şi tu? 

— Ei, nu trebuie să te sperii... Pericolul de moarte nu e chiar 
aşa de sigur, dar niciodată nu ştii ce se poate întâmpla... Ştii, 
mamă, dirijarea meteorologică nu se extinde decât asupra unor 
anumite regiuni ale pământului, aşa-numitele zone de cultură. 

Mama îşi izbi palmele. 

— András, tu eşti pur şi simplu îngrozitor. Crezi că eşti la 
catedră şi vrei să explici totul, începând de la facerea lumii. Eu 
te-am întrebat dacă expediţia comportă un pericol atât de mare, 
iar tu vrei să-mi vorbeşti despre acordul Meteorologic Mondial 
încheiat în 1997. 

— Mamă dragă, te rog să ai puţină răbdare. 

— Bine, dragul meu, iacă am! 

— Vreau să-ţi spun că în penultimul deceniu al secolului 
trecut, când vremea a fost domesticită, o catastrofă 
meteorologică ameninţa omenirea. Ce-i drept, irigarea Saharei şi 
a deşertului Kalahari, ca şi împădurirea munţilor Pamir şi 
Karakorum, a fost un lucru bun şi folositor, şi topirea gheţurilor, 
din Arctica a fost de asemenea un câştig real, dar toate acestea 
s-au făcut cam alandala. Ce s-a întâmplat? Nimic altceva decât 
ceea ce trebuia să se întâmple. Când încălzeşti atmosfera într-un 
loc, aerul cald se ridică în sus şi în locul lui năvălesc mase de aer 

rece. Nu poţi să tulburi nepedepsit sistemul planetar al 
vânturilor, căci pe urmele musonilor stârniţi în mod artificial se 
iscă furtuni îngrozitoare, uragane, cicloane, cu trăsnete şi 
fulgere, cu grindină... 

— Peste o jumătate de ceas trebuie să plec - îi aminti 
doctoriţa Bencze fiului ei. 

— Da, mamă... Vasăzică în momentul când s-a încheiat 
acordul Meteorologic de la Geneva şi a fost înfiinţată reţeaua 
institutelor de reglare a vremii, a ieşit la iveală că ştiinţa n-a 
găsit încă modalitatea de a stabili o climă unitară şi valabilă 
pentru întregul pământ, clima cea mai favorabilă pentru viaţa 
omului şi a plantelor. Trebuie să ne mulţumim deocamdată cu 
posibilitatea de a crea zone controlabile din punct de vedere 
meteorologic, asigurând - printr-o colaborare intensă - 
securitatea călătoriilor transoceanice şi aeriene, evitarea 
furtunilor periculoase, pe o bună parte a globului, cantitatea 
optimă de ploi şi de soare pentru flora şi fauna noastră. Dar 
toate acestea le plătim scump. Invelişul de aer ce se roteşte 
împreună cu pământul se răzbună, nu se împacă de loc cu frâul 
ce i l-a pus omul şi pe mările şi uscatul dinafara zonelor 
„controlate”, furtunile îşi fac de cap, clocotind, cu puteri însutite. 
___ Maică-sa abia acum înţelese rostul acestei lungi introduceri. 
Il apucă de mână. 

— Şi Insula Cutremurelor? Tu nu mi-ai spus niciodată că se 
află în zona furtunilor... Mi-ai vorbit totdeauna doar de aparatele 
şi maşinile ce trebuiesc aşezate în această cea mai nestatornică 
porţiune a scoarţei pământeşti... 

Profesorul Bencze o cuprinse drăgăstos de mijloc. 

— Vrei să nu mă duc? 

Maică-sa oftă. 

— İn zadar ţi-aş spune să nu pleci. Când ţi-a intrat ceva în 
cap... Eşti leit taică-tu. 

— Sunt ca tine, mamă dragă. 

— Bine, lasă astea... Totuşi, gândeşte-te bine, dragul meu - 
şi doctoriţa îi mângâie cu gingăşie părul zbârlit. Gândeşte-te... 
De vreme ce o astfel de încercare comportă atâtea riscuri, n-ar fi 
mai bine să trimiţi aparatele cu rachete pe insulă? De ce să 
puneţi în joc atâtea vieţi omeneşti?... Şi Luna şi planeta Mante au 
fost cercetate, la început, cu rachete... 

— Dar numai atâta tâmp cât oamenii nu reuşiseră, să facă 
pentru primii călători în lună haine de protecţie umplute cu 
oxigen, pentru a asigura presiunea necesară. Ştii, una e să stai 


24 


în faţa televizorului de la institut, să citeşti figuri şi grafice, şi alta 
să le vezi toate cu ochii tăi, să le auzi cu urechile tale, să le pipăi 
cu mâna. Şi studenţii mă scot uneori din sărite. E o plăcere să-i 
auzi descriind însuşirile rocilor eruptive. Dar dacă le pui în faţă o 
bucată de bazalt şi o piatră de var nu sunt în stare să le 
deosebească. In zadar aş instala acolo presignotectonograful; eu 
însumi trebuie să urmăresc miile de circumstanţe secundare pe 
care aparatul nu le înregistrează. 


AN] 
A 

— Bine, fie - oftă mama - dar în fond de ce te ocupi tocmai 
de cutremure. Nu vreau să mă amestec, dragă Andrâs, dar 
ceilalţi geologi... 

Profesorul Bencze îi acoperi faţa cu sărutări. 

— Eşti cea mai scumpă mamă din lume... dar în zadar, pe 
mine nu mă interesează ferigele carbonizate şi n-am să scriu 
cărţi despre fabuloase continente scufundate: eu vreau să scap 
omenirea de coşmarul cutremurelor. 

— Dar în Europa Centrală de cincizeci de ani n-au mai fost 
cutremure de pământ. 

— Ei bine, mamă dragă, vor fi, n-avea nicio grijă. Se apropie 
o perioadă de seisme. Ea va veni poate azi, poate mâine. Colegii 
mei cercetează tainele universului, vor să aducă comori din 
calea lactee. Eu mă mulţumesc să cercetez forţele tectonice. 

Mama zâmbea. 

— iți doresc mult noroc, dragul meu învăţat! Dar înainte de a 
pleca, vino să ne vezi! 

— Am să viu şi am să mă ţin scai de tine cel puţin o 
săptămână. Dar aşteaptă puţin: trimit, o mică despăgubire 
pentru Jancsi. Am luat o mie de galbeni pentru o lucrare 
ştiinţifică. Dă-i-i lui. 

— O mie de galbeni? l-auzi! Şi o sută e prea mult. 

— Totuşi, te rog să i-i dai. Să-şi cumpere un vapor sau un 
elicopter, sau ce doreşte. Dar la expediţie nu va putea lua parte. 

Mama puse banii în poşetă. 

— Plec cu quintobusul. Stai pe loc, nu trebuie să mă conduci 
la staţie. 

Profesorul îşi flutură batista de pe terasă, apoi intră în casă. 
Se aşeză la birou şi se uită îndelung la rafturile înzidite pe care 
se înşirau cărţile tipărite pe cele mai fine foi de nylon. Operele 
filozofice ale lui Platon şi Kant, dramele lui Shakespeare, 
romanele lui Tolstoi... În colţ se afla aparatul de televiziune în 
culori cu raza de acţiune nelimitată. Ar putea să răsucească 
butonul chiar de aici, de lângă birou. Dar azi Bencze Andrâs n- 
avea niciun chef. Îi veni în minte Eszti, cinematograful Forum, 
„Visuri în zori de zi“. 

„Am împlinit treizeci şi doi de ani şi n-am nici nevastă, nici 
copii... Nu e bine. Dacă mă întorc teafăr, mă însor cu Eszti.“ 

Hotărârea aceasta îl învioră. Trecu în sala de gimnastică. 
Făcu câteva exerciţii la inele, apoi lepădă costumul moale de 
sixtilon, haina obişnuită de gimnastică, şi sări în bazinul de înot. 
notă voios în apa cristalină vreo cinci sute de metri. Apoi ieşi pe 
podelele uşor încălzite şi aerul cald din ventilator îi uscă pielea în 
câteva clipe. Peste zece minute era în pat. Automatul îi servi ceai 
şi cacao pe noptieră, alături se găsea ultima gazetă de seară, 
apărută cu treizeci de minute în urmă. Bencze îşi întinse mâna 
după ceaşca de cacao, clipind somnoros din ochi. 

In clipa aceasta el auzi o rumoare surdă şi profundă. Parcă 
zidurile casei ar fi fost izbite de valurile lacului Balaton sau o 
uriaşă mână nevăzută ar fi rostogolit nişte pietre - nu pietre, ei 

munţi întregi. Apoi se clinti şi patul, începu să penduleze, la 
dreapta, la stânga, la dreapta, la stânga. „Cutremur de pământ?“ 
- întrebă mirat, cu glas tare, profesorul. In clipa următoare o 
bucată de elastiton căzu din tavan. Bencze András îşi duse mâna 
la tâmplă şi se prăbuşi. 

III. APARATUL ÎNNEBUNIT 


În după-amiaza când profesorul Bencze fusese cu Eszti la 
cofetăria Mărgăritărelul, Barlay Tamás şi Csimâs Peri şedeau în 
sala de lectură a Clubului nostimilor şi sorbeau oranjadă. Clubul 
fusese întemeiat de studenţi. Nu erau admişi ca membri decât 
tineri care se pricepeau la cel puţin cinci sporturi şi la tot atâtea 
jocuri de societate. Nu se supărau când îşi vedeau caricatura 
într-o gazetă sau când un prieten le lua cu împrumut elicopterul 
de sub nas, când era „chemat în audienţă” la rector pe ziua de 1 
aprilie şi după toate acestea ştia să spună, la orice oră din zi sau 
din noapte, trei anecdote. Acum trei ani, clubul avea o odăiţă 
modestă şi cinci membri. Azi două mii de oameni se distrează în 
clădirea lui splendidă. Clubul are o sală de spectacole cu o mie 
de locuri, sală de concerte, cu camere de studii şi de repetiţii, un 
bazin de înot pentru concursuri, vreo sută de ateliere bine 
utilate, unde fotografii amatori, constructorii de televizoare, 
sculptorii şi pictorii începători, biologii şi textilochimiştii pot să-şi 
petreacă în voie timpul liber. Etajul al treilea este ocupat de 
cofetăria şi restaurantul clubului unde ai ce alege dintre cele 
două sute de feluri de mâncare. La etajul al cincilea se află 
expoziţia permanentă de mode - şi aici, alături de lenjeria ieftină 
şi durabilă de sixtilon, de dantelele de superorlon şi de catifelele 
de neonylon, precum şi de o puzderie de pulovere de artifixilon, 
se găsesc şi bluze din olandă veritabilă, scumpe foc. 

Clubul nostimilor are şi o bibliotecă cu o sută de mii de 
volume de nylon şi aproape o jumătate de milion de microfilme, 
cu o mie de mese pentru citit şi proiecţii. La serile de discuţii ale 
clubului, cei mai celebri savanţi, artişti şi oameni politici răspund 
la întrebările puse de tineri. Ziarul „Glasul nostimilor” apare de 
trei ori pe zi, în treizeci de limbi şi într-un tiraj de o jumătate de 
milion de exemplare. Rectoratul i-a cerut de câteva ori 
conducerii clubului să-i schimbe numele care nu are de loco 
rezonanţă serioasă. Să-i zică de pildă „Clubul fruntaşilor la 
învăţătură” sau „Societatea tinerilor savanţi”... Dar membrii 
clubului nici n-au vrut să audă de aşa ceva. 

Nu e rea denumirea aceasta, nu e rea de loc! De altfel e mai 
bine să te respecte lumea după fapte, decât după numele pe 
care singur ţi-l dai. 

Cum spuneam, Feri şi Tamás şedeau în sala de lectură. Feri 
citea ediţia de amiază a „Glasului”. Acum, la sfârşitul anului 
şcolar, gazeta era plină de oferte de serviciu. Fizicienilor din 
ultima promoţie li se ofereau posturi la Uzinele Radar, la Fabrica 
de rachete lunare, la întreprinderea de cercetări marţiene, la un 
combinat de materiale plastice, la Trustul de construcţii din 
elastiton etc. Li se promitea marea cu sarea: concediu anual de 
trei luni, apartamente cu cincisprezece încăperi - în vile, 
bineînţeles - cu lumină atomică „lux”, cu mobilă de lemn 
veritabil, leafă lunară de o mie de galbeni, permis pentru cursele 
internaţionale de quintobus, abonament gratuit la Operă şi câte 
un exemplar din toate revistele ştiinţifice şi din toate cărţile ce 
apar. Feri însemna cu grijă anunţurile mai interesante. 

— Am însemnat şi posturile de geofizician, poate te 
interesează. 

— Mulţumesc - răspunse Tamâs care apăsa mereu butonul 
centralei de televiziune din casă. Mă, să ştii că centrala asta 
doarme. 

— Nu dorm de loc, dar sunt şi eu om şi n-am decât o gură şi 
două mâini - se auzi o voce indignată de femeie. Ce doriţi? 

— Mii de scuze - roşi Tamâs. Credeam că sunteţi o aparatură 
automată. Căutăm două fete, sunt aici în clădire. Se numesc 
Fábián Eva şi Tóth Zsuzsi. 

— Şi nu ştiţi în ce sală se află? 

— Nu. Trebuia să ne întâlnim aici la bibliotecă, dar n-au venit 
încă. 

— Bine. Vă dau etajele pe rând. 

Tamâs se tolăni în fotoliu şi urmări cu atenţie televizorul. Pe 
ecran apăru coridorul etajului întâi: fete şi băieţi stăteau în faţa 
afişului şi studiau programul de seară. Tamâs se uită cu atenţie 
la capetele blonde şi brune, apoi apăsă butonul: putem trece mai 
departe. Televizorul arăta sălile de la etajul întâi. Intr-una din ele 
nişte copii jucau tenis de masă, în alta echipele de şah ale 
Universităţii îşi încercau puterile. Eva nu era nici aici. In sala de 
muzică de la etajul unsprezece, orchestra repeta tocmai Mica 
Serenadă de Mozart. Tamâs ascultă câteva măsuri, apoi aparatul 
îi arătă o sală de conferinţe. La masă un unchiaş de vreo 
nouăzeci de anişori explica cu multă vioiciune cum experienţele 
Institutului  Mecinikov, cu acidul lactic, au contribuit la 

promovarea longevităţii. „A, ăsta e celebrul profesor Peters şi, 
unde este el, o găseşti cu siguranţă şi pe Eva” - îşi zise Tamás. 
„Sunteţi bună să-mi arătaţi şi publicul din sală?“ - spuse apoi, 
încordându-se spre aparat. Aparatul de recepţie al Centralei 
prinse pe rând feţele spectatorilor şi, la marginea rândului al 
treilea, Tamâs o zări într-adevăr pe Eva care urmărea cu toată 
atenţia relațiile complicate dintre fermentarea laptelui şi 
elasticitatea arterelor. „Mulţumesc, am găsit-o“ - spuse Tamâs şi 
închise aparatul de televiziune. Căută în lista interioarelor din 
clădire numărul locului unu din banca a treia a amfiteatrului 
Facultăţii de medicină. „Două mii trei sute optsprezece... Două 
mii trei sute optsprezece...” - mormăi. Făcu repede numărul şi, 
în clipa următoare, văzu cum se aprinse în faţa Evei lampa de 
semnalizare, zări părul castaniu şi faţa puţin înciudată a fetei. 

— Cine-i? A, bună, Tamás! 

— De o jumătate de ceas te aştept în sala de lectură. 

— Nu te supăra, te rog, conferinţa s-a cam prelungit... 

— Feri întreabă dacă n-ai văzut-o şi pe Zsuzsi. 

— Trebuie să fie încă la redacţie. Treceţi pe la ea, mă duc şi 
eu acolo. 

— Bine, la revedere! 

Redacţia era sus de tot, la etajul optsprezece, dar celor doi 
tineri le plăcea să urce treptele renunțând la ascensor şi la 
scările mobile. Cu treptele sale de elastiton transparent şi 
luminate atomic în alte şi alte culori la fiecare etaj - albastru-pal, 
verzui, liliachiu, portocaliu - casa scărilor era ca un havuz din 
basme sau ca cerul în zorii unei zile de la începutul verii. Prin 
peretele de sticlă se vedea catifeaua albastră a nopţii şi 
nestemata ce strălucea pe această catifea: clădirea de marmoră, 
albă ca zăpada, a Universităţii Centrale scăldată în lumină. 

— Trebuie să fii nebun de legat să părăseşti locurile acestea 
şi să pleci la cercetări seismice - spuse Feri. 

— De unde ştii că la asta mă gândeam? 

— Te văd după nas. De ieri, de când am trecut pe la Bencze, 
parcă ţi l-a tăiat cineva. Eşti plouat rău. 

— Lucrurile nu-s tocmai aşa de simple. 

Pe coridorul lung al redacţiei, în dreapta şi în stânga, se 
deschidea un şir lung de uşi albe. Gazetarii tineri ieşeau şi intrau 
furtunos fâlfâind în mâini cearşafuri de hârtii umede încă, cu 
mutre atât de agitate, încât ai fi crezut că deţin cele mai mari 
secrete din lume. Prin uşile întredeschise se vedea o mulţime de 
maşini. Maşini de scris care înregistrau cuvintele rostite, aparate 

de filmat şi de proiecţie, televizoare, aparate telefotografice, cu 
un cuvânt tot ce putea să ajute pe harnicii oameni ai presei, 
dornici să-şi informeze cititorii prin scris sau prin imagini despre 
tot ce au aflat din Africa de Sud sau din Alaska. Biroul lui Zsuzsi 
Tóth era în capul coridorului. Pe Eva băieţii o găsiră acolo. 

— Bine că aţi venit împreună - îi întâmpinară pe Tamâs şi pe 
Feri - căci astfel o să vă putem da deodată vestea 
îmbucurătoare. Dar luaţi loc, vă rog. 

— Ce veste? - întrebă Tamâs şi se aşeză într-un fotoliu în 
faţa aparatului telefotografic. Aparatul tocmai dădea amănunte 
în legătură cu alegerea reginei frumuseţii în Anglia. 

— O sticlă de şampanie, vă rugăm - spuse Zsuzsi întorcându- 
se spre masa de serviciu. Şi patru pahare! 

— În cinstea călătoriei noastre! - spuse Eva rădicând paharul. 

— In cinstea băncilor cu care ne vom plimba pe langtze. 

— Ce? întrebă Eva şi puse paharul pe masă. 

— Păi ce am promis: călătoria în China. 

Cele două fete se uitau una la alta. 

— In China? Dar voi glumiţi... sau tu vorbeşti aiurea... 

Cei doi băieţi îşi făcură semn cu ochiul. 

— Fetelor! - sări Tamâs în picioare, ridicându-şi solemn 
paharul. Făcându-vă curte de atâta vreme şi cu atâta însufleţire, 
noi v-am promis... dar ce nu v-am promis? Să coborâm cu 
săniuţele de pe vârful Himalaiei, să cutreierăm împreună 
tundrele în sănii trase de reni, să ne scăldăm, tot împreună, 
fireşte, în Marea Tireniană, dar voi se pare că nu ne-aţi crezut. Ei, 
a sosit momentul să ne împlinim promisiunile. Feri, scoate 
biletele. 

Csizmâs Feri scoase din portofel un carnet voluminos. Pe 
copertă, bătut la maşină, se putea citi următorul text: 


„Carnet de călătorie 

pentru Csizmăs Ferenc, fizician, Barlay Tamăs, geofizician, 
Fábián Eva, studentă în medicină, Toth Zsuzsăna, studentă în 
litere, ziaristă. 

Valabil de la 29 mai 2057 până la 28 mai 2058 pentru liniile 
de quintobus Oraşul Universităţii Centrale - Budapesta - 
Moscova - Pekin - Shangai - Tokio - Rangoon - Bombay - 
Bagdad - Cairo - Durban - Capetown - Casablanca - Rio de 
Janeiro - Mexico - Washington - San-Francisco - Sidney. 
Susnumiţii au dreptul de a se folosi fără plată de orice hotel, 
restaurant, local de recreatie, ştrand, teatru sau club atât de pe 

acest parcurs cât şi din cinci capitale europene la propria lor 
alegere. Carnetul a fost obținut de Barlay Tamăs, student în anul 
cinci şi Csizmăs Ferenc, student în anul cinci, în baza Statutelor 
Universităţii, drept răsplată pentru rezultatul strălucit la studii. S- 
au primit câte 300 de galbeni pentru biletele studentelor Fábián 
Eva şi Tóth Zsuzsánna. “ 


lar sub text ştampila biroului de voiaj al Universităţii. 

Cei doi băieţi aşteptau triumfal strigătele de bucurie ale 
fetelor, le vedeau sărindu-le de gât şi sărutându-i pentru cadoul 
princiar. 

Fetele citiră itinerarul fantastic, apoi puseră carnetul fără 
vorbă pe masă. Nici măcar nu se uitară la cavalerii uluiţi. 

După o tăcere de o jumătate de minut, Feri îşi pierdu 
răbdarea. 

— Ce este, Zsuzsi? Nu-ţi place itinerarul? 

— Nu. 

— Dar mi-ai spus de atâtea ori că ai vrea să te vezi la Pekin şi 
la Rio de Janeiro... cu mine... 

— Am spus... 

— Ei, atunci ce ai? 

— Nimic. Doar atât că sunteţi nişte şnapani. Duceţi-vă fără 
noi. Am zis bine, Evi? 

— Foarte bine! 

Tamás care până în momentul acesta nu putu să scoată un 
cuvânt şi stătea cu paharul de şampanie ridicat în aer, spuse 
disperat: 

— Dacă ne-aţi da măcar o explicaţie... 

— Cred că mai degrabă voi ne datoraţi o explicaţie. 

— Nu înţeleg. 

— Ei, o să înţelegeţi îndată - răspunse Eva. Nu vă aduceţi din 
întâmplare aminte cum am făcut cunoştinţă? 

— Cum să nu! - răspunseră deodată cei doi băieţi. Aaum doi 
ani, la un simpozion, aici la Club. 

— Şi nu vă aduceţi aminte despre ce era vorba? 

— Dracu ştie! mormăi Feri. 

— Nici eu nu ştiu - îl întregi Tamás. 

— Nu prea aveţi memorie când nu vreţi să vă aduceţi aminte 
de ceva. Noi însă n-am uitat. Cum vom întrebuința lunga 
călătorie de studii de după absolvire? Despre asta era vorba. 
Sunteţi curioşi cumva de procesul-verbal al discuţiilor? Pot să 
pun banda la magnetofon... 

— Nu ne interesează de loc - mormăi Feri. 

— In doi ani te mai schimbi - adăugă Tamás. 

— Asta o vedem şi noi - răspunse Eva cu năduf. Voi în orice 
caz v-aţi schimbat radical. lată ce scriaţi atunci cu propriile 
voastre mâini: „Barlay şi Csizmâs, studenţi în anul trei, invită pe 
studentele Fâbiân şi T6th din anul întâi să-i însoţească în anul 
2057 în călătoria lor de cercetări geofizice. Asta-i o călătorie de 
cercetări geofizice? Să faci ocolul lumii într-un quintobus de lux. 
Asta puteţi s-o faceţi şi când veţi avea nouăzeci de ani şi burtă 
de un metru. 

— Tot n-am reuşit să înţeleg ce aveţi - spuse Feri iritat. Orice 
fată ar fi fericită, dacă ar fi invitată la o astfel de călătorie. Am 
aranjat şi la rectorat să vi se dea concediu de studii pe un an. 

— Mulţumim, nu trebuie să ne aranjaţi nimic şi căutaţi-vă 
alte tovarăşe de drum! - strigă Zsuzsi, aproape plângând. 

— Dar unde aţi vrut să vă duceţi? 

— Vrem să plecăm cu expediţia profesorului Bencze, în Insula 
Cutremurelor - răspunse Eva. 

— Nici prin gând nu ne-ar fi trecut că voi nu vă pregătiţi să 
plecaţi tot acolo - adăugă Zsuzsi. 

— Ştiţi voi ce importanţă au cercetările lui Bencze? Toată 
lumea ştiinţifică are să rămână cu gura căscată. 

— De unde să ştie? - întrebă cu ironie Zsuzsi. Dumnealor nu 
citesc reviste de specialitate. lar profesorul Bencze nu face 
reclamă... 

— Şi mai îndrăznesc să se numească fizicieni!... Vă duceţi la 
plimbare cu barca, la ştrand, când se pune la cale o astfel de 
experienţă... 

— Profesorul v-a spus, nu-i aşa, că nu-i dispus să vă ia cu 
dânsul. 

— Nu vorbiţi amândouă deodată - strigă Feri - că nu se- 
nţelege nimic din trăncăneala asta. 

— Vorba vine că nu înţelegi - i-o tăie cu ironie Eva. Duceţi-vă 
şi petreceţi cu banii Universităţii. 

— Dar orice absolvent face la fel... - strigă exasperat Tamás. 
Asta-i premiul. 

— Da, aşa fac ceilalţi absolvenţi... dar noi v-am îndrăgit 
tocmai fiindcă v-am crezut altfel decât pe ceilalţi. Ei, petrecere 
frumoasă! Eu şi cu Zsuzsi ne-am hotărât să plecăm cu 
expediţia... 

— Imi vine să vă trag o bătaie - spuse cătrănit Feri, 
scuturând-o pe Zsuzsi de umăr. Tu crezi că expediţia e glumă? O 

mică excursie printre vulcani, de unde vei putea trimite reportaje 
colorate? Ce te faci dacă vin cicloanele? Dacă n-o să aveţi ce 
mânca? Dacă vor ţâşni geizere din pământ? Dacă mizeria aceea 
de insulă se scufundă sub ochii voştri? 

— Nu te speria aşa de tare. Tu tot n-ai să fii pe ea. 

— Ba o să fim... - ripostă Tamás. Ce credeţi că vă lăsăm să 
plecaţi de capul vostru şi noi să stăm acasă? Călătoria în jurul 
lumii? Dracul s-o ia! Hai, Feri, să ne înscriem la Bencze. 

Feri frământa carnetul de călătorie în mână. 

— Zsuzsi, fac apel la imaginaţia ta... Gândeşte-te că în India 
am călători cu elefanţi, în Egipt am putea vedea mormintele 
faraonilor. Şi se spune că la Ostia marea este atât de albastră!... 

— Am fost la Ostia. De altfel nu te deranja pentru mine. Eu 
merg cu expediţia... 

— Tamás sări în picioare şi cu o mişcare bruscă smulse 
carnetul din mâna lui Feri. 

— Ce vrei cu carnetul? 

— Vreau să-l rup. Hai la profesorul Bencze! 

— Eşti nebun... Puteţi pleca, dacă vreţi, eu rămân pe loc. 

— Păi plecăm, să ştii! 

— Ei, uite, eu nu cred... - strigă Feri. Şi într-adevăr nu-i venea 
să creadă nici când Tamás şi fetele părăsiră odaia. 

In cabinetul de geologie însă Barlay Tamâs şi cele două 
însoţitoare ale lui nu găsiră decât pe mecanicul de serviciu. 
Mecanicul şedea în biroul profesorului şi făcea pasienţe. Primi pe 
cei trei tineri dând politicos din cap. 

— Am încercat de trei ori, dar nu iese... te pomeneşti că mă 
paşte o belea. 

— Păi da, dacă zecele de caro e căzut pe jos - spuse Eva şi 
ridică cartea de pe podea. 

— Mulţumesc foarte mult - spuse mecanicul de serviciu şi, 
prietenos, le oferi scaune. Cu ce vă pot servi? 

— Căutăm pe domnul profesor. 

— Lipseşte. Poate că se mai întoarce. Secretara o fi ştiind. 
Vine numaidecât, conduce nişte turişti. 

— Turişti? Unde? 

— Păi de, asta... cum să zic? E un mic venit suplimentar... 
căci ştiţi... numai să nu spuneţi nimănui... dumneavoastră ştiţi - 
nu-i aşa? - ce-i aia presignotectonograf... 

— Fireşte că ştim - spuse Eva. E o invenţie a profesorului 
Bencze. 

— Da, aşa este. După cum arată şi numele e un aparat 
pentru semnalarea şi înregistrarea cu anticipație a acţiunii 
forţelor tectonice. E o invenţie grozavă prin faptul că aparatul 
reacţionează la orice fel de solicitare... Mişcările scoarţei 
pământului sau - în limba de toate zilele - cutremurele, se iscă 
din acţiunea simultană a mai multor forţe. Trebuie să ţii seama 
de temperatura din interiorul pământului, de radioactivitate, de 
oscilaţiile presiunii coloanei de aer ce apasă asupra pământului, 
de temperatura aerului, de dilatarea şi contracția scoarţei în 
funcţie de schimbările de temperatură, de forţa de atracţie a 
Lunii... 

— Se ştie, se ştie. 

— Ei bine - continuă imperturbabil mecanicul - toate aceste 
solicitări la un loc, profesorul le-a numit „complex tectonic”, iar 
acest complex e împărţit în douăzeci şi patru de grade. Din 
acestea douăsprezece sunt negative, celelalte douăsprezece 
sunt pozitive. Creşterea numerelor spre punctul zero, 
însemnează unităţi ce se acumulează mereu, fără însă a se 
transforma în mişcare. Numerele pozitive corespund, în linii 
generale, vechilor grade de tărie a cutremurelor. Adică... 

— Se ştie... 

— Mai trebuie să ştiţi - continuă mecanicul încruntându-se - 
că aparatul e în legătură cu o instalaţie complexă de filmat şi de 
proiectat şi sintetizând schimbările neîntrerupte ale forţei de 
atracţie a Lunii, ale radioactivităţii, ale tensiunii magmei, precum 
şi înregistrările pozitive sau negative ale celorlalte instrumente 
de măsurat, le proiectează pe un ecran cu douăzeci şi patru de 
diviziuni. După profesorul Bencze, atât timp cât indicatorul se 
mişcă între minus opt şi minus trei grade, nu e pericol imediat de 
cutremur. Dar dacă el se ridică deasupra lui minus trei şi se 
apropie de zero, atunci tensiunea scoarţei pământului nu se mai 
poate elimina decât prin cutremur. Şi cu cât indicatorul se ridică 
mai brusc, cu atât cutremurul poate fi mai violent. Deci se poate 
prevedea dacă cutremurul va fi de gradul unu, doi, cinci sau opt. 
După cutremur, tensiunea trebuie să scadă între minus zece şi 
minus doisprezece. 

— Dar asta... 

— Păi asta voiam să zic şi eu. Asta e un basm de adormit 
copiii. Maşina asta nu face două parale; asta eu v-o spun. De doi 
ani de zile stau lângă ea, dar tensiunea niciodată nu s-a ridicat 
deasupra lui minus trei. 

— Dar nici cutremur n-a fost în ultimii doi ani. 

— Mă rog, mă rog, asta e o pură întâmplare... Numai că aşa 
ceva nu-i poţi spune profesorului Bencze în faţă. Mie de altfel mi- 
e totuna. Maşina asta este foarte scumpă, indică şi radiaţiile 
cosmice, iar eu primesc leafă ca să stau aici cu schimbul patru 
ore şi să raportez dacă văd ceva extraordinar. La început o 
urmăream, dar multă vreme n-o poţi suporta. Te ia cu amețeli... 
mereu aceleaşi grafice verzui... urcă, coboară - urcă, coboară... 
Nu-i pentru un mecanic învăţat... Pe urmă am descoperit că 
maşina merge şi dacă eu n-o urmăresc, şi nu se întâmplă nici 
atunci nimic. De atunci aduc un pachet de cărţi şi când bătrânul 
nu este la institut, cobor în odaia lui. Aici e mult mai plăcut, am o 
vedere frumoasă şi automatul îmi aduce o ceaşcă de cafea. 

— Dar ce-i cu turiştii? 

— A, da. Păi asta a fost aşa o idee a Pannikăi... Vorbeam 
odată de namila asta de maşină. Ce păcat că umblă, de-a surda 
într-o sală enormă ca asta! N-o vede nimeni, nu-i foloseşte 
nimănui... Şi atunci ne-am gândit că dacă presignotectonograful 
poate măsura orice tensiune, n-avem decât să deconectăm - să 
zicem - tensiunea cosmică, şi să măsurăm altceva. 

— Nu înţeleg... 

— Vai de mine, cum să nu înţelegeţi? Vă rog puţină atenţie. 
Ştiţi, nu-i aşa, că putem măsura tensiunea oricărei mişcări 
ondulatorii, sunetul, lumina... 

— Ştim, ştim... 

— Şi ştiţi, de asemenea, că prin anul treizeci şi ceva, 
profesorul Altomonte a descoperit psihotensiunea. 

— Ce-i aia? - întrebă Zsuzsi. 

— Mecanicul îi explică cu promptitudine. 

— Este însuşirea oamenilor care se iubesc mult de a simţi, de 
a gândi şi de a vorbi la un moment dat în acelaşi fel. Fenomenul 
e înrudit cu somnotensiunea, dispoziţia îndrăgostiţilor de a se 
visa unii pe alţii. Ei bine, domnul profesor Altomonte a descoperit 
că asta nu este altceva decât o vibraţie de unde scurte şi anume 
de 0,3 - 0,6 metri şi de tipul ABX, căreia la celălalt individ 
îndrăgostit îi corespunde o vibraţie de aceeaşi intensitate. Dacă 
prin urmare scot din presingnotectonograf lungimile de undă 
caracteristice pentru scoarţa pământului şi îl reglez pentru 
receptarea undelor scurte ABX, atunci pot să constat cu uşurinţă 
dacă perechea de îndrăgostiţi ce se găseşte în cabinetul de 
experienţă are o psihotensiune mulţumitoare, dacă, cu alte 
cuvinte, cei doi se vor înţelege, se voriubi... 

— Extraordinar! exclamă Zsuzsa, bătând din palme. 

— Şi ce zice la toate astea profesorul Bencze? 

— Nu cumva îţi închipui că ştie... - spuse înfiorat vrednicul 
mecanic. La amiază el pleacă... Eu cobor să fac o pasienţă... 
Pannika aduce perechile de îndrăgostiţi: un galben de fiecare 
experienţă şi seara reconectez aparatul. Până acum nu s-a 
întâmplat nimic. Arată totdeauna minus şase... Vreţi să-l vedeţi? 

— Şi ce s-ar întâmpla dacă într-o zi aparatul ar indica totuşi 
cutremur de pământ? - întrebă Tamâs. 

Mecanicul dădu din umeri. 

—De ce să indice? Afacerea de altfel e pe sfârşite. 
Săptămâna viitoare Bencze va pleca cu expediţia şi va lua cu el 
tot calabalâcul. lar până atunci n-o să se întâmple, sper, nimic... 

Presignotectonograful era montat în marea sală de cercetări 
de la etajul doi. Grupul de tineri întâlni pe scările de la etajul 
întâi pe turiştii vizibil mulţumiţi ce coborau spre ieşire. Erau 
numai perechi de tineri şi examinarea pare să fi dat rezultate 
foarte bune la toţi. 

— Ai pus totul la loc?... întrebă mecanicul. 

— Da - răspunse secretara. Poftim cheile. 

— Vin şi eu numaidecât. Vreau numai să le arăt colegilor 
aparatul - spuse mecanicul. Mă iertaţi că o iau înainte. De altfel, 
îmi daţi voie, mă numesc Solt Zsolt. Naşul meu a avut 
năstruşnica idee să-mi dea un prenume care să rimeze cu 
numele de familie. Dar îmi place mai mult să mi se spună Zoltán. 

Bravul mecanic, şi după el cei trei tineri, intrară în sală. In 
mijlocul încăperii, pe o masă scundă se înşirau o serie de 
întrerupătoare, de mânere şi de lămpi de semnalizare. Pe 
peretele din faţa uşii se întindea un ecran de nylon pentru 
proiecţiuni, având la mijloc o linie orizontală. Sub linie şi 
deasupra ei numere, de la unu la doisprezece. O dungă verzuie 
vibra printre numere. 

— lat-o - arătă mecanicul. Asta e. 

Dar în clipa următoare încremeni de spaimă, apoi se dădu un 
pas înapoi. 

— Dumnezeule... aparatul acesta... Panni l-a stricat... Ce-i cu 
el?... Uitaţi-vă... 

Pe ecranul de nylon, dunga verde se întărea şi se urca tot 
mai mult. Din când în când se ridica până la linia de demarcaţie 
dintre numerele negative şi cele pozitive. 

Mecanicul apuca, îngrozit, când un mâner, când altul. Apăsa 
butoane, urmărea lămpile de control, deconectă magnetul, 
deconectă măsurătoarea de tensiune a magmei, apoi o 

reconectă, dar aparatul nu se astâmpăra, ba parcă ieşeau din el 
chiar nişte pârâituri şi trosnete ciudate, un sâsâit, un mărâit 
continuu. 

— Tii, ce o să iasă din asta, mamă, mamă! Mă dă afară... S-a 
zis cu mine... Am făcut o legătură greşită... Parcă spunea Panni 
că şi pe la amiază vibra tare... Aoleo, ce mă fac?... - se văicărea 
mecanicul nenorocit. 

— Se apropie de zero, iată că a ajuns! strigă Eva. 

Tamâs îşi lovi fruntea cu palma. 

— Nenorocitule... maşina nu are niciun cusur! Vine 
cutremurul! Pe ăla îl semnalează. 

Solt Zsolt se uita cu ochii holbaţi la el. 

— Nu se poate... nu se poate... De altfel eu tot zbor. 

— De ce? 

— Fiindcă lipsesc graficele... Aparatul a fost deconectat 
ceasuri întregi... şi ieri la fel şi graficele le-am desenat singur... 
după inspiraţie, plasându-le pe toate între minus patru şi minus 
şase. 

— Telefonează-i repede profesorului Bencze... Sau 
institutelor seismografice din străinătate... Sau la cine crezi că 
trebuie în astfel de cazuri. 

— Nu ştiu, nu ştiu... în astfel de cazuri... da, o să-ncerc... 
scâncea mecanicul pierdut... O să-ncerc... da... eu... 

In clipa aceasta ecranul de nylon fu aproape inundat de o 
lumină verde; ea trecu linia de demarcaţie şi într-o clipă urcă la 
plus şase... în acelaşi moment, pupitrul de comandă păru că se 
mişcă, ferestrele se sparseră zângănind şi un uruit sinistru se 
auzi prin aer. 

— La telefon! - strigă Tamás. Poate că-l găsim acasă pe 
profesorul Bencze. Îl chemară de cinci ori, de zece ori la rând, 
dar nimeni nu ridică receptorul. 

IV. O SUTĂ DE MII DE GALBENI 


Profesorul Bencze zăcea la spital, cu o compresă rece pe 
frunte. Doctorul de serviciu se aşeză lângă pat, scoase din 
buzunar omniscopul şi îl aşeză pe încheietura braţului. Privi cu 
atenţie aparatul o jumătate de minut, apoi dădu din cap. 

— Pulsul şaptezeci şi doi, tensiunea arterială o sută treizeci, 
temperatura treizeci şi şase cu şase, numărul globulelor roşii 
patru milioane şi jumătate, globule albe şase mii opt sute, viteza 
de sedimentare unsprezece. Totul e în perfectă ordine. Dacă 
doriţi, puteţi pleca chiar astăzi. 

— Foarte bine - spuse profesorul. Mii de mulţumiri pentru 
tratament. Trebuie să mai ţin regim? 

— Nu, de loc. Comoţia cerebrală s-a vindecat fără urme. Nu 
mai e nevoie de tratament, nu e cazul să vă schimbaţi felul de 
viaţă. 

— Pot să şi citesc? 

— Desigur. 

— Ei - spuse şiret profesorul - atunci vă rog să-mi trimiteţi 
ultimele ziare. A 

Tânărul doctor roşi ca racul. Îşi trecu încurcat omniscopul 
dintr-o mână într-alta. 

— Ai să-l strici, bagă de seamă - spuse profesorul Bencze. 

— A, e un aparat ieftin - se bâlbâi medicul. Aş prefera să vă 
trimit câteva romane bune. „Război şi pace“ sau „Bâlciul 
deşertăciunilor”. 

— Dar eu aş vrea mai degrabă ziare... 

— Vă trimit „Tarzan în pădure”. 

— Spune-mi, doctore, ce anume îmi ascundeţi de zile întregi? 
Mi-aţi luat televizorul, nu daţi voie nimănui să mă viziteze, nu mă 
lăsaţi să citesc ziare. A izbucnit războiul mondial? 

— Mă rog, mă rog... vizite puteţi primi... o să-l întreb pe 
medicul şef... în cât mă priveşte, ziarele... de altfel... cum doriţi... 
tot o să aflaţi după-masă... 

Medicul ieşi. Profesorul Bencze îşi luă de pe frunte prosopul 
umed. Nu-l mai durea capul, dar nu-şi amintea de loc când şi de 
ce a fost adus la spital. 

Televideofonul zbârnâi. 

Era portarul. Îl întrebă dacă primeşte vizite. 

— Cine-i? 

— Barlay Tamás. 

— Fireşte, să poftească. 

Tamás bătu la uşă. Era emoționat. Se apropie de pat. 

— Dar arătaţi minunat. Ştiţi, eu n-am călcat încă niciodată 
într-un spital. Credeam că e ceva îngrozitor. 

Bencze râdea. 

— Dar nu e îngrozitor deloc. Sunt nişte încăperi tot aşa de 
simpatice şi confortabile ca acasă. Şi de un an, de când doctorii 
învăţaţi au inventat omniscopul, injecţiile nu se mai fac cu 
înţepături. 

— Eu nu l-am văzut încă, dar am auzit de el. 

— Uite acolo e unul, pe masă. 

— Fleacul ăsta de sticlă? Parcă ar fi ceasul de buzunar al 
stră- străbunicului meu. 

— Păi nu e tocmai aşa. la-l puţin în palmă şi uită-te la el. 

Tamás apucă cu oarecare timiditate aparatul necunoscut, 
apoi râse ca un copil. 

— la te uită, frate... se văd şi vinişoarele din palmă. 

— Acum apasă butonul roşu. 

Tamás apăsă un mic buton roşu şi pe cadran apăru o singură 
venă, dar mărită de sute de ori. Prin peretele ei transparent se 
vedea fluxul neîncetat al globulelor roşii, plate, cu marginile 
ridicate. 

In acelaşi timp apărură două numere pe cadran: globule roşii 
- patru milioane, globule albe - opt mii. 

— Ei, pune.-l jos că-l strici. Bună maşinuţă, nu-i aşa? Butonul 
verde indică muşchii, cel albastru nervii, nu ca razele X de 
odinioară care nu arătau decât nişte umbre nesigure. 

Tamâs abia se îndură să lase din mână jucăria minunată. 

— Cred că, totuşi, la mine ai venit - spuse, cu reproş glumeţ, 
Bencze. 

— O, iertaţi-mă! 

— Ceva ziare ai? 

Tamâs îşi întinse mâna spre pardesiu, dar se opri. 

— La drept vorbind... 

— Ai sau n-ai? 

— Am, dar aş vrea să vă spun mai întâi că... 

— Dă-l încoace. 

Tamâs oftă şi-i întinse ultimul număr din „Glasul nostimilor”. 

Profesorul Bencze privea titlul de pe prima pagină şi spuse 
consternat: 

— Va să zică n-am visat... A fost cutremur de pământ... Dar 
ce-i asta? Ce-i cu presignotectonograful meu? 

— Am să vă spun tot - strigă Tamás. Lăsaţi ziarul. Scrie verzi 
şi uscate... 
_ — Dar asta-i foarte interesant - spuse Bencze, ridicându-se. 
Işi propti spatele de o pernă moale şi citit cu glas tare titlurile: 


„Mecanicul Solt Zsolt Zoltán recunoaşte că a deconectat 
presignotectonograful”. „Declaraţia Academiei de Ştiinţe: nu 
acceptăm depoziția mecanicului care, vădit, e de conivență cu 
profesorul.“ „Presignotectonograful e o şarlatanie ordinară“ - 
declară Mr. Ted Pearcy, doctor în Științele Cosmogonice. 
Declarația comună a cinci savanți: nu vom lua parte la expediţia 
Bencze. Hotărârea Adunării Generale a Institutului de Ştiinţe 
Teoretice: Unicul scop al expediției plănuite în Insula 
Cutremurelor este să abată atenția de la sarcinile noastre 
adevărate; studierea mai amănunţită a Lunii, precum şi a 
planetelor Marte, Saturn şi Uranus. 


— Îngrozitor!... - spuse profesorul Bencze şi ziarul îi căzu din 
mână. 

Tamâs clătina din cap. 

— V-am spus să nu-l băgaţi în seamă. De cinci zile nu se mai 
poate citi altceva în ziare... Daţi-le dracului! 

— Le dau - mormăi profesorul - dar faptele, faptele... 
Tectonograful n-a funcţionat... şi a fost un cutremur de gradul 
şase, un cutremur puternic. 

— Dar a funcţionat!... Eu l-am văzut... numai mecanicul... 

— N-are importanţă - dădu Bencze András din mână. Să 
zicem că n-a funcţionat. Maşina e maşină. Se poate întâmpla să 
se strice. Totuşi, principiul stă în picioare. Trebuie să dovedesc 
că e just. Dar şacalii ăştia... dacă nu reuşeşte prima experienţă, 
încep să tipe numaidecât: „răstigniţi-l, răstigniţi-l!“ Ai avut 
dreptate când ai ales alt drum... Numai lucrurile arătoase au 
căutare. Şi cei cinci profesori... hm... se tem de eşec. Nu face 
nimic. Am să plec singur, să ştii. 

— Vă rog să nu vă enervaţi, răsfoiţi mai degrabă ziarul. 

— Mulţumesc, sunt sătul până-n gât. 

— O singură ştire - îl imploră Tamâs şi îi arătă un articol cu 
litere mari pe pagina a treia: 

— Pe ăsta eu l-am scris, cu prietenii mei. Vedeţi, de la 
început pe ăsta voiam să vi-l arăt... 

— Ei, să vedem - spuse Bencze şi-i luă ziarul din mână. 


„Scrisoare deschisă domnului profesor Bencze Andrăs. 

Subsemnații certificăm că mecanicul a spus adevărul. 
Certificăm că presignotectonograful a semnalat cu anticipație 
cutremurul de pământ, dar observatorul nu a fost la post. 

Noi ştim că cutremurele de pământ ce se repetă din timp în 
timp distrug sute de mii de vieți, prefac în ruină oraşe întregi şi 
înghit nenumărate sate. Tocmai de aceea suntem gata să ne 
jertfim viața, puterile şi ştiinţa pentru înlăturarea acestui flagel. 

Avem încredere în ştiinţa dumneavoastră, şi vă rugăm să ne 
primiți şi pe noi în expediția pe care o organizaţi. Barlay Tamăs, 
Fábián Eva, Toth Zsuzsánna.” 


— Citiţi, vă rog, mai departe - spuse repede Tamás, 
arătându-i un alt articol. Era declaraţia lui Fred Wilkins, profesor 
pensionar de geografie, expert în săpăturile de la Pompei, că 
doreşte să ia parte la expediţie. 

Bencze puse jos ziarul şi zâmbi cu tristeţe. 

— Ce zici, Tamás, de expediţia asta?... In loc de geofizicieni şi 
cosmologi cu experienţă, mă vor însoţi nişte fetişcane şi un 
profesor de geografie de o sută de ani. 

— Nu poţi şti niciodată cine va fi mai bun tovarăş de drum - îl 
contrazise Tamás. Eu sunt geofizician, ştiu să conduc 
quintobusul şi să fac tot ce i se cere unui mecanic şi unui 
tehnician. Eva e studentă în medicină. 

— Copilării - dădu Bencze Andrâs din mână. Sunteţi foarte 
drăguţi, dar asta e o copilărie. Experienţa e de mari proporţii. 
Cere echipament scump, aparatură, quintobuze speciale... Fără 
ajutorul Academiei, nu putem face faţă. 

— Cum adică? 

— Aşa că Academia trebuie să aprobe cheltuielile. 

— Va să zică e nevoie de bani. Şi asta poate fi o problemă în 
zilele noastre? - strigă, indignat, Tamás. 

— Şi culmea că e nevoie de mulţi, foarte mulţi bani. Dacă 
societatea are încredere în reuşita experienţei, dă bani, dacă nu 
are, nu dă. 

— O sută de mii ajunge? 

— Fireşte că ajunge. 

— Atunci e în regulă. 

— Nu cumva ai atâţia bani? 

— De ce să n-am? 

Profesorul Bencze îl privi nedumerit. 

— Barlay, băiatule, tu ai febră. Nu de o sută de galbeni e 
vorba, ci de o sută de mii. 

— Inţeleg. Citiţi ultima pagină a ziarului. 

— Lasă glumele. 

— Vă rog să-l citiţi. 

— Ei, să-l citesc, dacă zici tu. 


„Ultimele ştiri. 

Aflăm, la închiderea ediției: 

Secția Europa Centrală a Academiei Stiintelor Naturii a 
examinat referatul prezentat în legătură cu 
presignotectonograful profesorului Bencze“. 


— Drace, fără să mă întrebe şi pe mine cineva... 
— Nu vă supăraţi! Citiţi mai departe! 


„Având în vedere expertiza făcută de Comisia geologică, 
Academia apreciază că aparatul nu are nicio valoare practică. De 
aceea renunță la organizarea expediției costisitoare şi 
periculoase. In legătură cu întrebuințarea fondurilor destinate 
inițial pentru finanțarea acestei expediții, va decide mai târziu.” 


Tot la închiderea ediţiei ni se comunică: 


„Secția geologică a „Clubului nostimilor“ a ținut şedinţă azi. 
Şedinţa a fost prezidată de Kyjotiko, profesor la Institutul de 
cercetări seismografice din Japonia, invitat de tineret. Clubul 
protestează Împotriva deciziei luate de Academie şi pe baza 
subscripțiilor celor două mii de membri ai săi, gata să verse 
fiecare câte cincizeci de galbeni, oferă o sută de mii de galbeni 
pentru cheltuielile expediției. In numele institutului său, 
profesorul Kyjotiko a oferit zece mii de galbeni.” 


— Asta e situaţia! 
Bencze păli, apoi roşi şi în cele din urmă spuse, agitat: 
— Dă-mi, te rog, stiloul şi bloc-notesul acela. 

— Vreţi să răspundeţi la aceste articole? 

— Ce să fac? 

— Să scrieţi un articol pentru „Glasul nostimilor”? 

— Nici nu mă gândesc la aşa ceva. Vreau să schiţez planul 
modificat al expediției. 

Tamâs cuprinse cu braţul gâtul profesorului. 

— la seama să nu mă înnăbuşi. Va să zică tu ai veni cu mine? 

— Şi încă cum!... 

— Şi cele două prietene ale tale. Apoi Fred Wilkins, profesorul 
de geografie, Kovács Eszti, tehniciană alimentară, mecanicul 
meu Solt Zsolt... şi eu... In total şapte. Nici nu e nevoie de mai 
mulţi. Stai puţin; nu se poate lucra stând în pat. la dă-mi 
televideofonul. 

Bencze formă numărul medicului-şef. 

— Aici Bencze András, geologul cu comoţia cerebrală... Nu, 
nu-i nimic. Am vrut doar să vă spun bună ziua înainte de a 
pleca... Da. Dacă am citit gazetele? Fireşte - şi îmi plac grozav. 
Să dau o declaraţie pentru Revista medicilor? Cu plăcere. 
Presignotectonograful e bun. Cutremurul de pământ se poate 
prevedea, o parte din pagube se pot înlătura... poate că noi n-o 
să izbutim, în orice caz însă vom încerca. 

O jumătate de ceas mai târziu, toţi membrii expediției erau 
adunaţi în locuinţa lui Bencze Andrâs. Kovâcs Eszti îşi înfipse o 
orhidee vie în rochia de sixtilon, albă ca zăpada, şi nu-şi mai lua 
ochii de la profesorul Bencze care explica cu foc. „Ce tras e la 
faţă, sărăcuţul!... Cum a slăbit! Am să comand mâine găluşte cu 
prune.” Barlay Tamâs întocmea lista aparatelor de care vor avea 
nevoie. Tóth Zsuzsi se gândea cum are să înceapă primul 
reportaj. „O mare furtunoasă ne ameninţă, vuind” - sau mai 
simplu, aşa: „Ne aflăm la aproximativ 20 de grade latitudine 
sudică, şi la 180 de grade longitudine estică...” O să-l citească şi 
Feri în ziar... Atunci îşi va da seama că ea plecase într-adevăr 
fără dânsul... Fred Wilkins se uita cu interes la filmele comentate 
de Bencze. 

— lată o vedere din Yokohama, cu o zi înainte de cutremur şi 
la o zi după aceea... Dacă ar fi existat modalitatea de 
semnalizare cu anticipație... puteau să scape un sfert de milion 
de oameni. lar aici o imagine a catastrofei de la Lisabona, cu 
două sute de ani în urmă... Prieteni, orice greutăţi şi necazuri 
vom întâmpina, va trebui să ne gândim la tablourile acestea... A 
fost un timp când omul nu era în stare să îndrepte cursul apelor. 
Inundaţiile făceau sute de mii de victime. Odinioară omul era 

incapabil să oprească molimele; vărsatul, ciuma, holera ucideau 
milioane de vieţi. Azi nu mai avem decât un duşman pe pământ: 
cutremurul. Indiferent dacă oamenii ne cred, sau nu, dacă ne 
ajută, sau ne pun piedici... noi vom pleca la luptă... 
Automatul aduse pe masă ultimul număr al ziarului „Seara“. 
Profesorul aruncă o privire la ziar, apoi îl luă cu interes în mână. 
— Măi, măi! Tot de noi se ocupă. Şi încă pe prima pagină! 
Academia răspundea „Clubului nostimilor”: 


„Nu putem decât să lăudăm tineretul care sprijină ştiinţa. 
Nici noi nu vrem să rămânem în urmă. Dacă voi contribuiţi cu o 
sută de mii de galbeni la cheltuielile expediției, noi instituim un 
premiu tot de o sută de mii de galbeni pentru cazul că încercarea 
va izbuti. Nu credem nicio clipă că va trebui într-adevăr să 
achităm o sută de mii de galbeni pentru o experiență atât de 
copilărească. Dar angajamentul e angajament. Dacă profesorul 
Bencze şi tovarăşii lui vor izbuti să semnaleze din bună vreme şi 
în mod neîndoielnic (cuvântul neîndoielnic era cules cu litere 
groase şi spaţiate) trei cutremure de pământ, suma de o sută de 
mii de galbeni le stă la dispoziție. In numele Academiei, Korsos 
Găbor, secretar general.“ 


— Trebuie să-i răspundeţi... Ce ton ironic! - sări în picioare 
Tamás. 

— Aşa este. Trebuie să-i răspundem - dădu din cap 
profesorul Bencze. Şi încă cu fapte. Luând cei o sută de mii de 
galbeni ai Academiei. Notaţi-vă fiecare ce aveţi de făcut. Şi, de 
azi într-o săptămână plecăm, prieteni. 

V. CE ESIE QUINIOBUSUL? 


Quintobusul - cum arată şi numele - circulă în cinci feluri. În 
aer el este avion sau elicopter, pe pământ merge ca un autobus 
- fireşte nu cu şaizeci, optzeci, ci cu şase, opt sute de kilometri 
pe oră - pe apă pluteşte ca un vapor, dar se poate cobori şi sub 
apă, ca un submarin. Şi pentru toate aceste transformări nu e 
nevoie decât de o singură mişcare a pilotului, de apăsarea unui 
singur buton. Quintobusul este pus în mişcare de forţa atomică. 
Reactorul atomic de 10 cm cubi este acoperit cu un strat de 
radiofixoplast, o vopsea inventată nu de mult, care protejează pe 
pilot şi pe călători împotriva radiaţiilor periculoase. Quintobusele 
seamănă întrucâtva cu dirijabilele de acum o sută şi ceva de ani. 
In corpul lor zvelt şi uşor din aluforte (amestec de aluminiu şi 
material plastic) de culoare argintie, verde-pal sau albăstruie se 
află o cabină pentru pilot şi un rând de fotolii confortabile pentru 
călători, cu mese, aparate de proiecţie, televizoare, bar. Intr-un 
quintobus pot călători  cincizeci-şaizeci de persoane. 
Quintobusele fac curse regulate. In interiorul ţării, călătoriile cu 
quintobusul sunt gratuite, cursele în străinătate costă câţiva 
fileri. Quintobusele mici, cu două, trei sau zece locuri, circulă ca 
taxiurile din secolul trecut. Te duc unde vrei şi sunt destul de 
ieftine, dar costă totuşi ceva parale. Dacă îţi vine de exemplu 
pofta să-ţi petreci sfârşitul de săptămână la Benghazi, îţi 
închiriezi pentru două zile un quintobus şi treci cu el prin viile şi 
livezile de portocali ale Italiei sau, urcându-te în aer (să nu-mi uit 
vorba: quintobusul numai pe uscat se târăşte cu şase-opt sute 
de kilometri pe oră, în aer el atinge viteze de patru-cinci mii de 
kilometri), după o jumătate de oră cobori printre palatele albe ca 
zăpada ale frumosului port mediteranean. Dar dacă călătorii 
doresc, quintobusul face o parte din drum legănându-se pe 
valurile mării, oprindu-se eventual pe una din insulele Păcii. 
Insulele Păcii sunt construite artificial din elastiton. La trei ani 
după convenţia meteorologică de la Geneva (1997), deci în anul 
2000, a început în regiunile cu climă dirijată construirea reţelei 
internaţionale de drumuri. Şoselele pentru quintobuse, având o 
lărgime de o sută-două sute de metri, fac parte din reţeaua de 
drumuri internaţionale ce împânzesc toate ţările. Ele sunt 

construite din elastiton extrem de rezistent care nu-i alunecos şi 
nu reţine umezeala. Incrucişările de drumuri sunt evitate prin 
viaducte, tuneluri şi poduri, ceea ce oferă o siguranţă 
desăvârşită călătorilor. Pentru a asigura securitatea circulaţiei 
aeriene mult intensificată. Direcţia reţelei internaţionale de 
drumuri a marcat cu linii izotopice şoselele aeriene pentru 
quintobuse. Din mie în mie de metri, liniile marcate cu diverse 
culori trec pe cer unele deasupra altora, iar când un quintobus se 
angajează pe o asemenea arteră de circulaţie, aceasta devine 
roşie ca focul, avertizând astfel celelalte vehicule aeriene de pe 
parcurs. In afară de aceasta, absolut toate quintobusele au 
instalaţii automate radar pentru evitarea ciocnirilor. Dacă două 
quintobuse, în limita diferenţei de nivel de o mie de metri, se 
apropie până la o sută de kilometri unul de altul, amândouă se 
transformă în elicoptere, oprindu-se în aer, sau îşi schimbă în 
mod automat altitudinea, ocolindu-se. Pe mare sau pe uscat, 
când quintobusele se apropie unele de altele, motoarele 
frânează automat şi se opresc. 

Sute de insule ale Păcii s-au construit pe parcursul liniilor 
internaţionale maritime. Sunt simple staţiuni climaterice şi 
balneare, puncte preferate de excursii. In Oceanul Atlantic, de 
pildă, între Insulele Canare şi arhipelagul Indiilor Occidentale s- 
au clădit vreo optzeci de astfel de insule mărunte - cu cofetării, 
cu terenuri de tenis, cu bazare şi cu staţiuni de închiriat bărci şi 
yole. Insulele acestea, ca şi toate drumurile din reţeaua 
internaţională, fac parte din zona cu climă liniştită, scutită de 
furtuni, 

Expediția Bencze a plecat la drum tot cu quintobusul. 

Nu erau decât şapte participanţi, dar, pentru orice 
eventualitate, şi-au ales un aparat cu cincisprezece locuri. Cele 
cincisprezece mese şi fotolii nu ocupau decât o parte 
neînsemnată din interiorul maşinii. În afară de două 
presignotectonografe, utilate complet, se mai aflau aici o serie 
întreagă de aparate astronomice şi geologice, o instalaţie 
modernă de foraj din megaprestiton, putând să reziste la o 
căldură de 5000 de grade şi la o presiune de un milion de 
atmosfere. Echipamentul mai cuprindea aparate de radio şi 
televiziune, de emisie şi recepție, aparate de filmat, 
medicamente, diferite substanţe chimice, tablete de apă de băut 
(care prefac apa de mare distilată într-o băutură proaspătă şi 
răcoritoare). Inainte de plecare Barlay Tamâs verifică cu grijă 
toate pachetele, iar profesorul Bencze dădu mâna cu toată 
lumea şi-i întrebă pe toţi dacă s-au gândit bine şi-şi asumă într- 
adevăr riscurile şi oboselile expediției. 

— Imi asum orice risc, fireşte că da, dragă colega, spuse Fred 
Wilkins. Am nouăzeci şi trei de ani, dar, în generaţia noastră, 
nouăzeci şi trei de ani nu înseamnă încă bătrâneţe şi aş vrea să 
vorbesc încă multor prieteni tineri despre experienţele noastre. 

— Imi asum riscul - spuse în şoaptă, roşind, Eszti. Cu 
dumneata m-aş duce până la capătul lumii. 

— Imi asum riscul - spuse Fábián Eva şi îşi dădu pe spate 
părul castaniu ce-i căzuse pe fruntea inteligentă. Nu sunt decât 
studentă în medicină, dar sper să vă pot fi de folos. 

— Şi eu îmi asum riscurile - spuse, strângând mâna 
profesorului Bencze, T6th Zsuzsi, o fată vioaie, cu părul şi ochii 
negri. Sunt ziaristă, ştiu să mânuiesc televizorul, aparatul de 
emisiune... n-are să vă pară rău că mă luaţi cu dumneavoastră. 

— Imi asum riscul - spuse Solt Zsolt - şi nu voi întrebuința 
aparatele pentru alte scopuri... 

— Nici nu te sfătuiesc - râse Bencze. Atunci, prieteni, să ne 
luăm fiecare locul. Atenţie, dau semnalul de plecare. 

Călătorii se aşezară în fotolii, Solt Zsolt ocupă scaunul de 
pilot. Era ora patru dimineaţa. Pe aerodromul Universităţii 
Centrale nu se afla decât personalul de serviciu. Era o dorinţă a 
profesorului Bencze, să nu fie scene de adio la plecare. 

Deasupra aerodromului linii izotopice, verzi ca smaraldul 
chemau pe călători: drumul e liber. Solt Zsolt trase maneta de 
pornire şi răsuci spre dreapta butonul numărul unu. Quintobusul 
începu să urce la o mie, două mii, cinci mii de metri. Aici încetă 
să se mai ridice şi goni şuierând ca o rachetă spre insulele 
Samoa... 

Câte un râu apărea sub ei, ca o panglică albastră, 
strălucitoare, dispărând tot aşa de repede, câte un lanţ de munţi, 
brun sau verde, oraşe albe, strălucitoare. „Asta-i Marea Neagră... 
Acum zburăm deasupra Caucazului... India... ne îndreptăm spre 
Java...“ - spuse profesorul Bencze. Tolănit în fotoliu, îşi amesteca 
ceaiul, spunându-i, dus pe gânduri, lui Tamás: 

— La drept vorbind, asta nu mai e călătorie... 

— Putem să mergem şi mai repede - spuse Solt Zsolt. Abia 
facem două mii cinci sute de kilometri pe oră. 

— Nu, nu, pentru nimic în lume... Mă gândeam dimpotrivă - 
zâmbi profesorul. In zori am mâncat chifle cu şuncă pe 
aerodromul Universităţii, iar ceaiul de dimineaţă îl bem trecând 
peste Everest. Zburăm deasupra pădurilor javaneze şi pagodelor 
din insulele Sonde, fără să le zărim măcar... Şi ştiţi că ne scapă 
nişte regiuni minunate. Drumul spre vulcanul Bromo din Java 
orientală străbate o regiune dintre cele mai frumoase câte există 
în lume... Altădată exploratorii cutreierau continentele pe jos, cel 
mult călare pe un catâr sau pe o cămilă... dar ajungeau să 
cunoască lumea. 

— Dar la orele de geografie noi călătoream grozav de mult - 
zise Eva. Aveam un profesor foarte sever care nu admitea 
chiulul. Când învăţam, de pildă, râurile din Franţa, profesorul ne 
făcea doar un semn, noi alergam la quintobus şi trebuia să-i 
spunem în timpul zborului care-i Sena, care-i Loara. 

— Dar eu tocmai cu asta nu mă împac. Auzi dumneata: poţi 
să arăţi, plutind între nori, unde e Constanţa, unde e Burgas, dar 
habar n-ai că între cele două porturi celebre de pe Marea Neagră 
se găseşte Balcicul, un orăşel cu o populaţie de turci şi bulgari 
vârtoşi şi harnici, cu un castel minunat şi cu multe, multe 
cocioabe dărăpănate, de gresie, cu o moschee bătrână, roasă de 

vreme, cu un vechi cimitir turcesc, cu smochini şi podgorii şi că 
pe cheiul lung al portului aleargă negustori de peşte şi copii cu 
mărgele făcute din scoici... Nu ştii, fiindcă noi nu călătorim, noi 
zburăm şi prefacem totul în obiect de studii... Ne grăbim, ne 
grăbim, dar încotro? 

Eva nu putu răbda: _ 

— Graba asta ne-a prelungit viaţa. Intr-adevăr, nu pot să-mi 
închipui cum o fi Balcicul. Dacă aş fi trăit acum o sută cincizeci, 
două sute de ani, aş fi trecut, poate, şi prin acest târguşor, dar 
acest singur drum mi-ar fi luat luni şi luni de zile. lar acum în 
câteva zile ajung din Peru în Abisinia, din Anglia în Australia, 
unde vreau şi de câte ori vreau. 

— Poate că voi aveţi dreptate - spuse Bencze, oftând. lar cât 
priveşte călătoriile de modă veche, vom avea ocazia să facem 
una chiar acum. La ce oră sosim, Zoltân? 

— Peste treizeci de minute vom trece deasupra Australiei... 
Dacă vreţi, vom putea ateriza în Noua Zeelandă... Apoi vom 
trece meridianul 180, şi, la nord-est de groapa Kermadec-Tonga, 
vom intra în zona furtunilor situată în afara convenției 
meteorologice. 

— Doriţi să coborâm în Noua Zeelandă? 

— Nu... nu... să ajungem cât mai repede la insula noastră. 

Şedeau tăcuţi, gravi, în fotoliile moi. Prin geamurile uriaşe 
ale quintobusului se vedea în depărtare cerul albastru şi în adânc 
marea tălăzuind, apoi, un covor de catifea galben-verzui, 
pământul Australiei. 

TOATĂ LUMEA SĂ SE LEGE CU CURELE! PESTE 
CINCISPREZECE MINUTE VOM IEŞI DIN ZONA DIRIJATĂ! - apăru 
pe ecran. 

— Incepe! - spuse Zsuzsa în şoaptă, şi îi strânse mâna Evei. 

Incă câteva minute quintobusul lunecă uşor, aproape fără 
nici o vibraţie, deasupra fâşiei liliachii de izotopi. Apoi, deodată, 
linii rubinii fulgerară de pretutindeni, avertizând că se apropie 
capătul şoselei aeriene internaţionale. Botul quintobusului se 
vâri între linii parcă ar fi trecut peste o livadă presărată cu maci 
roşii. Semnalele se zăreau, se simţi o zguduitură puternică şi 
totul se cufundă în întuneric. 

— Vai, ce-a fost asta? 

Era Eva care strigase, dar în clipa următoare tăcu, ruşinată. 

Pe ecran apăru indicaţia: 

LINIŞTE! LINIŞTE! 

CONECTAŢI LUMINA ATOMICĂ. 

PREGĂTIŢI BUTELIILE DE OXIGEN! 

ATENŢIE LA CURELE! 

SE APROPIE UN URAGAN! 

SINTEM ÎNTR-UN NOR DE PLOAIE GROS DE 600 DE METRI! 

PASTRAŢI CALMUL! 

Le-au trebuit câteva minute până când şi-au obişnuit ochii cu 
imaginea întunecată a lumii dinafară. Cum? Ceea ce se vede 
acolo sus, prin ferestrele quintobusului, să fie într-adevăr cerul? 
În locul mătasei albastre, senine şi prietenoase, deasupra lor se 
boltea o cupolă străină, cenuşie, în locul soarelui strălucitor şi 
curat, un astru roşu-gălbui, inform, rătăcea printre norii 
întunecaţi şi hidoşi. Da, ăştia sunt norii „adevăraţi”, norii 
„Ssălbatici”. Nu cei anunţaţi cu precizie în ziare, aducând apa, la 
comandă, nu rezervoarele prietenoase şi jucăuşe de ploi şi 
zăpezi, ci niştre monştri cumpliţi, duşmănoşi, înfricoşători, cu 
glas de tunet, cu  mormăituri prelungi, cu fulgere 
înspăimântătoare. Şi vântul! Forţa aceasta perfidă, necunoscută 
până azi care goneşte cu un bici nevăzut norii, zgâlţâie 
quintobusul, îl răsuceşte, şi izbeşte cu pintenii în mare. Marea! 
Binecunoscuta, blânda oglindă albastră vuieşte, urlă, se 
zvârcoleşte ca un uriaş turbat. Valurile verzi-cenuşii izbesc cu 
furie țărmurile de stâncă şi valurile cu coamele lor de spumă 
albă aleargă ca nişte armăsari înnebuniţi... lar jos, în ghearele 
apelor dezlănţuite, se pitesc câteva insule mărunte; pe una din 
ele au să-şi facă veacul de azi înainte. 

Solt Zsolt strângea din răsputeri volanul. Era palid. Privea pe 
hartă punctul cât gămălia unui ac. Insula Cutremurelor, unde va 
trebui să aterizeze. Din fereastra cabinei vedea cum se roteşte 
pe cer o pată galbenă din ce în ce mai voluminoasă, uraganul ce 
se apropia. 

Tamâs, Eva şi Zsuzsa se uitau palizi unii la alţii. 

Kovacs Eszti nu-şi lua ochii de la Bencze András. 

Dar Bencze era calm şi hotărât. 

Se ridică din fotoliu, se îndreptă spre Zsolt, îi puse mâna pe 
umăr. 

— Dă-mi volanul. Ai condus admirabil, dar de acum eu port 
răspunderea. Toată lumea rămâne pe loc. Căutăm un loc de 
aterizare. 

Altimetrul care încă adineauri indica trei mii de metri, acum 
arăta abia o mie. Quintobusul îşi încetinea viteza şi se rotea în 
jurul stâncilor şi al limbilor de pământ ce ieşeau din mare. Cele 
mai multe din aceste fâşii nici nu erau insule, ci doar nişte 

bancuri minuscule de nisip pe care cutremurele din 1998 - 1999 
le-au scos din adâncul mării şi care parcă nu aşteptau decât un 
val mai puternic sau o furtună ca să se scufunde din nou. Nu 
aveau nici nume. Atlasul pentru navigaţie maritimă, tipărit în 
anul 2016, le însemnase ce-i drept cu câte un număr, dar forma 
şi mărimea lor se schimba din an în an. Printre ele se vedeau 
atoli, insule de corali; unele cratere în acţiune se ridicau înalte, 
altele se surpaseră după ce au revărsat mari cantităţi de lavă. 

Parcă natura n-ar fi urmărit altceva decât să-i facă pe plac 
unei expediţii, să-i dea ocazia să-şi monteze aparatele şi să 
examineze în tihnă când şi de ce se iscă cutremurele de 
pământ... 

Bencze Andrâs mai cobori vreo trei sute de metri. Valurile 
mării păreau să atingă quintobusul, uraganul ce se apropia 
arunca maşina ca pe un fulg la sute de metri, dar Bencze îşi 
făcea imperturbabil virajele... 

Din grupul insuliţelor de câteva sute de metri pătraţi se 
desprindea una mai întinsă. Părea în orice caz mai veche şi mai 
aşezată decât bancurile de nisip din jurul ei. Verdele ei compact 
dovedea de asemenea că e acoperită de o pădure sau cel puţin 
de un tufiş des. Ţărmul dinspre nord-vest era protejat de un 
perete înalt de stâncă, iar spre est şi sud-est pământul cobora în 
pantă, contopindu-se parcă cu marea furtunoasă. 

Barlay Tamâs se apropie încet de profesor. Nu îndrăzni să-i 
vorbească, îl întrebă doar din ochi, îngrijorat, ce o să fie. 

— Nu găsesc un loc potrivit pentru amerizare. Caut un golf - 
spuse scurt profesorul, cercetând insula cu telescopul. Continuă 
să se rotească foarte încet la abia patru sute de metri deasupra 
mării şi de data aceasta, cu ajutorul telescopului, vedea lămurit 
țărmurile insulei. Se vedeau bine stâncile de la nord. Era un şir 
de uriaşi bruni-verzui, acoperiţi cu muşchi, care, neclintiţi, 
respingeau cu dispreţ asalturile furioase ale valurilor. Păduri 
virgine se târau prin spărturile zidului până la țărm. Rădăcinile 
câtorva arbori uriaşi atârnau deasupra apei, trunchiurile lor 
gârbovite parcă nu aşteptau decât să fie prăvălite de valuri. 
Ţărmul sudic părea nisipos, dar pustiu şi lipsit de apărare. Aici nu 
era chip să-şi aşeze tabăra şi furtuna putea să avarieze 
quintobusul ancorat. Bencze spera să găsească un râu pe cursul 
căruia quintobusul să poată pluti până în interiorul insulei. Dar 
oare se va găsi aici un astfel de râu? Pe sute de insule născute 
din cutremure nu s-a găsit apă dulce, sau chiar dacă s-a găsit, a 
fost înghițită de adâncuri, de pântecele vulcanilor. 

Telescopul îi arăta încă o dată țărmurile insulei, dar 
pretutindeni se vedeau numai stânci, păduri seculare, bancuri de 
nisip. Nici urmă de poiană, de mal de apă, de un golf apărat de 
valuri. 

lar uraganul se apropia. Şi ei credeau că a rămas de mult în 
urmă! 

Barlay Tamás urmărea coasta cu telescopul. Deodată strigă: 

— Să ne întoarcem două sute de metri spre sud-est!... 

Profesorul întoarse  quintobusul, apoi îl transformă în 
elicopter. 

Aparatul se opri plutind în aer şi telescopul se opri de 
ademenea asupra unui punct. 

— Aici, printre rădăcinile de copaci... parcă s-ar vărsa apă în 
mare. 

— Din păcate cred că nu e decât o peşteră scobită de valurile 
mării şi nicidecum gura unui râu. Valurile năvălesc în peşteră, 
apoi se retrag. 

— Ar trebui să încercăm să aterizăm. N 

— Numai în caz de extremă necesitate. In peşteră ne pot 
pândi vâltori, stânci subacvatice, nu vom încerca să coborâm aici 
decât atunci când nu vom găsi o altă soluţie mai puţin 
periculoasă. 

— Cum am putea constata dacă e peşteră sau râu? 

— Cu analiză spectrală - spuse Fred Wilkins - din compoziţia 
apei. Dacă e apă curgătoare, la gurile râului, marea e mai puţin 
sărată. 

— Dar pentru analiza spectrală e nevoie de o serie de 
aparate... şi mai ales de timp, iar rezultatul e nesigur. 

— Eu ştiu! - strigă Eva. Tomi, fizicianule, cum am putea 
examina locul acesta cu ajutorul omniscopului meu? 

— Foarte uşor! - exclamă tânărul fizician. E o idee minunată! 
Am să aşez omniscopul sub lentilă... la dă-mi-l încoace! 

În clipa următoare imaginea țărmului sud-estic al insulei 
apăru în faţa lor întocmai ca interiorul zvâcnitor şi complicat al 
corpului omenesc în faţa unui doctor atent. Pe sub crengile dese 
se vedea fâşia largă a râului cu căderile de apă, cu bulboanele 
învârtejite, şi, mai la vale, cu regiunea domoală a gurilor lui. Se 
vedea cursul uniform al apei dulci, apoi pierderea lui în 
nemărginirea oceanului. . N 

— TOATĂ LUMEA RĂMÂNE PE LOC! COBORÂM! 

Profesorul Bencze apăsă butonul patru. Quintobusul începu 
să coboare încet, încet, apoi se lăsă, uşor ca un fulg, pe o 

creastă de val, pentru ca, legănat de acesta, să se îndrepte cu 
iuţeală spre țărm. Călătorii nu mai vedeau cerul. Mase enorme 
de apă asediau ferestrele. Unde era alunecarea lină, ca a unei 
rachete? Mândra navă a cercurilor deveni o jucărie zbătându-se 
în voia valurilor. 


— Tamás, dă-mi o mână de ajutor! - strigă Bencze şi 
amândoi apucară roata volanului ca vântul puternic să nu-i abată 
din drum. 


Uraganul era în toi. 

Cerul se făcu galben. Apa nu mai era decât o masă 
întunecată, verde şi brună. In mugetul valurilor şi şuierul 
vântului, pereţii de aluforte ai quintobusului scrâşneau şi 
tremurau. 

— Imi scapă cârma! - urlă Tamás. 

— Trage-o la stânga! 

— Nu mai merge! 

— Încearcă, încearcă! 

— Puneţi elicea în funcţiune... să urcăm, repede, repede!... 

— Nu se poate... ne smulge vântul... trebuie să ajungem la 
râu! 

— Dar uiţaţi-vă şi dumneavoastră. Am pierdut direcţia. 

— Nu, n-am pierdut-o. Ţin'te bine! ă 

Tamás simţea că pe faţă, pe gât îi curg pâraie de sudoare. Işi 
închise ochii şi se lăsă cu toată greutatea, pe volan. Peste o clipă 
maşina se smuci violent, parcă s-ar fi izbit de ceva. In secunda 
următoare, ea aluneca din nou lin şi uniform. Tamâs îşi deschise 
ochii. Marea zbuciumată dispăruse. Norul de praf galben de 
asemenea. Se aflau pe un râu albastru închis, lin şi repede. Pe 
cele două ţărmuri se întindea jungla. Şi ce junglă ciudată! Un 
amestec bizar de foioase şi de palmieri, încinşi cu liane şi alte 
plante  căţărătoare. Soarele abia pătrundea aici, doar 
reflectoarele quintobusului luminau peisajul. 

Bencze apăsă pe neaşteptate butonul cinci. Quintobusul se 
ridică puţin şi ieşi pe uscat, într-o poieniţă cu iarbă. Era timpul. 
La vreo două sute de metri mai sus, se ridica ameninţător un 
perete de stâncă de pe care se prăvălea apa râului. 

— Toată lumea să îmbrace pantaloni lungi şi pulovere groase 
- ordonă profesorul Bencze. Vom deschide uşile quintobusului, 
dar încet şi cu băgare de seamă. Am sosit. Suntem în Insula 
Cutremurelor. 

VI. ÎN RECUNOAŞTERE 


În câteva minute uraganul se potoli. 

Pe sub copacii deşi pământul abia se jilăvise. 

La ordinul profesorului, primul ceas pe insulă fu destinat 
odihnei şi unei gustări. Desfăcură câteva conserve, băură două 
termosuri de ceai, apoi profesorul dădu porunca: Intindeţi 
corturile! 

Acasă, înainte de plecare, fiecare îşi notase de o sută de ori 
ce are de făcut; au făcut sute de repetiţii, şi-au controlat de 
nenumărate ori echipamtentul ca să se încredinţeze dacă nu 
lipseşte ceva - şi uite câte neajunsuri, câte complicaţii se ivesc la 
fiecare pas! Cele zece corturi de aluforte erau întregi, şi 
compresorul cu care se umflau podelele, pereţii de aluforte şi 
mobila de cauciuc, funcţiona de asemenea ireproşabil - doar atât 
că nu era loc pentru corturi. Fiecare cort se compunea dintr-un 
dormitor, un birou, o sufragerie, o cameră de baie şi avea o 
întindere de patruzeci de metri pătraţi. Dar unde să fi găsit un 
loc neted de zece ori patruzeci de metri pătraţi pe micul luminiş 
de pe malul râului unde oamenii se împiedicau la tot pasul de 
vrejuri groase cât braţul. 

— La asta trebuia să vă gândiţi din vreme - strigă înciudat 
Solt Zsolt. Trebuia să aducem cu noi nişte fierăstraie atomice. 
Am văzut la cinematograf cum se defrişează într-o jumătate de 
ceas o pădure întreagă. 

Tamás care lucra de zor la garajul de cauciuc, căznindu-se 
să-l puie în picioare, îl privi supărat. 

— Sunt mii de lucruri de care am avea nevoie, dar nu le-am 
putut lua cu noi. O să găsim o soluţie... 

— Ei, n-ai decât s-o găseşti - răspunse cu năduf Solt, 
tolănindu-se într-un fotoliu pneumatic. 

— O să ne dai şi tu o mână de ajutor - îi replică Tamás, 
râzând cu poftă. După câte ştiu, ideile nu-ţi lipsesc. Dacă 
tectonograful a putut fi întrebuințat pentru afaceri amoroase... 

— Sst, taci! Vine Bencze! - îi făcu semn Toth Zsuzsi. 

— AŞ! - făcu Tamás. Bencze are altă treabă. Işi montează 
aparatele. 

Într-adevăr, cel care se apropia cu paşi grei, prin iarba până 
la genunchi, nu era Bencze, ci bătrânul profesor de geografie. 

— Pot să vă ajut cu ceva, tinerii mei prieteni? 

— Mulţumim, nu e cazul - spuse Zsolt şi se ridică posac. 

— Totuşi... 

— Ne supără - interveni Zsuzsa - că n-avem loc. Ar trebui să 
mutăm pădurea. 

— Păi s-o mutăm. 

Tamás pufni de râs. 

— S-o ridicăm în spate? 

— Păi nu tocmai. Totuşi, înainte de a ne apuca de defrişare, 
să ne uităm bine, poate găsim o poiană. Printre copaci însă să 
înaintăm cu grijă, căci s-ar putea să fim atacați de fiare 
sălbatice. 

Zsuzsi păli. și 

— Fiare sălbatice? In pădure? 

Pe faţa bătrână a lui Wilkins, cutele sporiră. Omul râdea cu 
poftă. 

— Păi fiarele sălbatice nu se nasc numai în grădini zoologice, 
Zsuzsika. Şerpi veninoşi, şobolani uriaşi, poate chiar nişte câini 
sălbatici, înrudiţi cu câinii dingo din Australia, ne pot ieşi în cale. 

— Totuşi, eu zic să plecăm, nu? - spuse Zsuzsi, căutând să se 
ţină cât mai aproape de Wilkins. 

— Evident că plecăm. lar dacă nu vom găsi un loc potrivit 
pentru tabăra noastră, ne vom face loc cu ajutorul focului. 

— Cum? - întrebă mirată Zsuzsi. 

— Păi o să ardem câteva zeci de trunchiuri. 

Şi cum Zsuzsi nu mai îndrăzni să pună întrebări şi se uita cu 
ochi mari la omul care-i vorbea, Wilkins se plesni peste frunte. 

— Asta-i bună! Am uitat că s-ar putea ca unii dintre voi să nu 
cunoască focul... 

— Ce să nu cunoaştem? - întrebă Zsuzsi. 

— Flacăra - răspunse Wilkins şi continuă, vorbindu-şi parcă 
sieşi: Bunicii noştri, când voiau să mănânce o friptură, făceau foc 
sau aprindeau flacăra de gaz... azi friptura e pregătită cu ajutorul 
ultrasunetelor, zarzavaturile sunt fierte de raze infraroşii... Dacă 
doreau lumină, noaptea, aprindeau lampa cu gaz. lar acum? Nici 
măcar de butonul electric nu mai e nevoie - soarele artificial 
„lumina rece“, lumina atomică, luminează toată noaptea. 
Camerele noastre nu mai sunt încălzite de sobe şi şemineuri, ci 
de termocentrale cu aer fierbinte şi numai rareori, căci zece luni 
din an temperatura aerului e în jurul a douăzeci şi cinci de 

grade... Bunicii noştri fumau. Dar nimeni dintre tinerii de azi nu 
şi-ar băga în gură un bastonaş aprins care scoate fum. Cum ar 
putea să facă foc săracii de ei, când nu cunosc focul decât din 
romane şi din manualele şcolare de fizică... şi în cel mai bun caz 
dacă au văzut un bec Bunsen... 

— Şi cum se face focul? - întrebă Zsuzsi. Frecând două bucăţi 
de lemne? Am citit aşa ceva într-o povestire cu piei roşii... 

— Se poate şi aşa - zâmbi Wilkins - dar e foarte obositor. Noi 
o să punem pur şi simplu nişte iască şi iarbă uscată sub o lentilă 
şi pentru câteva clipe o să îndreptăm asupra lor lumina unui 
reflector atomic. Căldura concentrată va aprinde iarba şi iasca. 
Sau ajunge chiar să punem o fărâmă de fosfor pe o placă de 
sticlă şi să apropiem iasca de ea. La aer fosforul se oxidează 
repede, aprinzându-se. 


Înaintau tăcuţi pe malul râului. La vreo două sute de metri, la 
picioarele peretelui de cremene, vegetaţia era şi mai deasă. 
Valea apărată de vânturi era stropită într-una de căderea de apă. 
Pe o întindere destul de mare era numai noroi. Un desiş de 
nepătruns, format din ferigi înalte cât un om şi din bananieri 
zvelţi de zece-cincisprezece metri se ridica în faţa lor. Din cauza 
tunetului răsunător al căderii de apă abia se puteau înţelege unii 
cu alţii. 

— Profesorul Wilkins şi Zsuzsa să ne aştepte aici... sau mai 
bine să se întoarcă la quintobus - spuse Barlay Tamâs. Zsolt şi 
cu mine vom urca stânca. 

„Vin şi eu cu voi“, voia să spună Zsuzsa, dar până să-şi 
rotească ochii pe peretele de sticlă, cei doi tineri dispăruseră în 
desiş. 

Tamâs şi Zsolt mergeau chiar pe malul apei, prinzându-se de 
câte o creangă, alunecând mereu pe malul plin de noroi şi 
chiftind de apă. Albia râului era de lavă neagră şi asta dădea 
apei culoarea albastră închisă. Şopârle iuți alergau în zigzag, 
broaşte țestoase cu mişcări greoaie ţopăiau în dreapta şi în 
stânga; nici că le păsa de cei doi tineri. De la o distanţă de 
cincisprezece-douăzeci de metri, stânca părea inaccesibilă. Dar 
ajungând mai aproape, Zsolt şi Tamás observară că în zidul de 
lavă parcă ar fi scări anume tăiate. Urcând pe ele, ei se 
apropiară de pragul de sus, de unde râul se prăvălea în adânc. 
Din fericire, aici vegetaţia era mai rară, dar peretele de stâncă 
nu era gol de tot. Crini, albăstrele, ferigi le fermecau, ochii şi 

acopereau malurile abisului, încât tinerii întreprinzători nu 
puteau vedea prăpastia ce se căsca doar la câţiva metri de ei. 

Făcuseră vreo cincizeci dă metri urcând mereu, până să 
ajungă deasupra Cascadei. Se găseau pe un tăpşan întins, 
acoperit cu iarbă; din care doar ici-colo se ridica câte o tufă sau, 
mai departe, vreo zece-doisprezece bananieri. La drept vorbind 
nici nu era un platou, ci mai degrabă o terasă largă de stâncă 
tăiată în două de râu. Apa şerpuia încet, liniştit pe această 
întindere aproape plată de lavă. Jos în vale, lângă căderea de 
apă, printre arborii deşi, aerul era răcoros şi umed. Aici însă 
soarele de după- amiază dogorea înăbuşitor, iar când se 
ascundea, pentru câte un minut, două, după nori, un vânt 
năprasnic şuiera de-a lungul tăpşanului. Dinspre nord-est, adică 
în partea dinspre izvoarele râului, platoul era mărginit de stânci. 
Mai încolo, desenate parcă de nişte ingineri, uri rând de vulcani 
îşi înălţau conurile retezate şi roşii. Aerul era plin de cenuşă 
vulcanică. Partea sud-estică a insulei cobora spre mare şi se 
pierdea în verdele pădurii. 

— Ce loc neospitalier - spuse mecanicul, înfiorându-se. 
Vulcanii aceştia pot izbucni din moment în moment, nu-i aşa? 

— O să ne spuie tectonograful. Deocamdată să vedem dacă 
putem să ne instalăm tabăra aici. 

— Să ne întoarcem şi să raportăm ce-am văzut. 

Nu trecu un ceas şi, sub conducerea lui Zsolt şi a lui Tamás, 
profesorul Bencze, Eszti şi Eva ajunseră de asemenea pe platou. 
Luară hotărârea să-şi ridice corturile aici, sus, dar să lase jos, în 
vale, garajul pentru quintobus, cortul cu postul de comandă, 
precum şi cortul aparatelor, cu presignotectonograful. Căci aici 
sus e, ce-i drept, loc berechet, dar quintobusul şi aparatele e 
totuşi mai cuminte să fie ţinute în valea ferită de vânturi. 

Atât numai că o să fie foarte greu şi complicat să urce şi să 
coboare zilnic cine ştie de câte ori pe peretele de lavă. 

— Ar trebui să ne tăiem un drum prin pădure. 

— Ne-ar trebui un ascensor - oftă Eva. 

— Profesorul Wilkins propunea să ne facem un luminiş dând 
foc pădurii. Nu s-ar putea deschide şi un drum tot cu ajutorul 
focului? 

— Greu - răspunse Bencze. Pe vreme uscată e uşor să 
aprinzi pădurea, dar e cu atât mai greu să stingi focul, mai ales 
aici unde furtuna poate izbucni în orice clipă... Ar trebui să 
improvizăm un fierăstrău mecanic... 

— Eu aş propune altă soluţie - spuse Tamás - dacă 
profesorul Bencze ar vrea să ne dea câteva grame de 
supermetal. 

Bencze se încruntă. 

— Supermetal? Ce să faci cu el? Ştii ce comoară scumpă este 
supermetalul... Avem nevoie de el pentru foraje. 

— Vreau să tai drum cu el. 

— Cum? 

— Cu compresorul. Aş îndrepta un jet de aer comprimat la 
douăzeci de atmosfere spre copaci... la fel ca şi cum aş sfredeli 
pământul, cu deosebirea că perforatorul nu l-aş aşeza 
perpendicular, ci orizontal. 

— Hm... interesantă experienţă... Bencze căzu pe gânduri. 
Am putea încerca. Dar asta s-o lăsăm pe mâine dimineaţă. 

Se însera. Aerul se răcorise. Mica echipă cădea de oboseală. 
Plecaseră în zorii zilei la ora patru de la Universitatea centrală şi 
câte lucruri nu se întâmplaseră de atunci! 

— Pentru astă-noapte nu vom aşeza decât un singur cort. 
Bărbaţii vor dormi în quintobuz, fetele în cort - propuse Bencze. 
E-n regulă? 

— Da! - răspunseră Eva şi Eszti. 

— Bine - aprobară Tamâs şi Zsolt. 

— O să-i informăm şi pe ceilalţi - spuse Bencze, în timp ce se 
coborau în vale. 

După o coborâre prudentă de vreun sfert de ceas, se 
întoarseră la quintobus. Pachetele cu aparate, piesele de mobilă 
pneumatică erau la locul lor. Dar pe Wilkins şi Zsuzsi parcă-i 
înghiţise pământul. 


— Ehehei... - striga Bencze cât îl ţinea gura... Unde sunteţi? 
Pereţii de stâncă repetau strigătele, dar nu se auzea niciun 
răspuns. 


— Or fi pe-aici pe undeva, prin apropiere - spuse mecanicul. 
Să ne apucăm de lucru. 

Scoaseră foile de cort din quintobus, dar în timp ce lucrau, se 
uitau mereu în toate părţile dacă nu cumva tovarăşii lor rătăciţi 
se ivesc undeva pe malul râului sau la marginea pădurii. 

In câteva minute, cortul fu gata. Cu podelele sale de aluforte, 
cu pereţii de aluforte, cu lumina atomică, cu pernele şi păturile 
moi de sixtilon, părea un colţişor din căminul drag în lumea asta 
sălbatică şi străină. Ochii Evei se umplură de lacrimi. 

— Ce ai, dragă Evi! - se sperie Tamás, şi alergă la fată. 

— Nimic... Zău... Mi-am adus doar aminte că acasă, pe 
vremea asta, pretutindeni străluceşte lumina... La 
cinemlatografe rulează filme... la restaurante, la club cântă 
muzica... se dansează... iar aici... 

— lar aici? 

— Totul e aşa de înspăimântător... Uite cum se întunecă. 

Seara se lăsa repede. Pădurea şi peretele de stâncă ce se 
ridica sumbru la nord-vest îi împiedicară să vadă asfinţitul 
soarelui. Aerul se răcori. Coroanele palmierilor se topiră în cerul 
întunecat. Şi tovarăşii lor nu se arătau. 

— Mă ridic cu quintobusul deasupra taberei şi aprind 
reflectoarele - spuse Tamás. Aştia s-au rătăcit. 

— Nu putem face altceva - încuviinţă şi Bencze. Până atunci 
Eszti o să ne spună ce avem la masă. 

— Nu ştiu - răspunse Eszti - care până atunci tăcuse 
ghemuită într-un colţ al divanului. Habar n-am cum se găteşte 
aici... totul e aşa de ciudat... - şi gura i se strâmbă a plâns. 

Bencze Andrâs şi Tamâs se uitară lung unul la celălalt. 

Expediția începe minunat: profesorul bătrân dispare, iar 
fetele smiorcăie pentru orice fleac. 

— Dar de ce plângi, dragă Eszti? - întrebă Bencze disperat. 

— Pentru că în condiţiile acestea eu nu ştiu să gătesc. 

— Cum în condiţiile acestea? 

— Păi eu nu ştiu să găteasc decât apăsând un buton. Şi o 
sută de kilograme de untură se varsă în cazan... sau o sută de 
kilograme de zahăr... Dar aici nu există fabrici de salată, nu sunt 
întreprinderi producătoare de grâu, nu există mori, fabrici de 
mezeluri, nu sunt maşini, nu sunt cazane... Eu nu ştiu să gătesc 
decât pentru zece mii de persoane, nu pentru şapte. Nu ne 
rămâne decât să mâncăm conserve, conserve şi iar conserve. 

Bencze se scărpină în ceafă. 

— Când eram copil ştiam să fac ceai... Dar pentru asta era 
nevoie de o cratiţă sau ceva asemănător, de nişte ceai, şi mai 
ştiu eu de ce. 

— Am să te învăţ eu - răsună un strigăt vesel şi în uşă 
apărură, plini de noroi, cei doi dezertori. T6th Zsuzsi cu nişte 
ciorchini uriaşi de banane pe braţ şi cu o cunună de albăstrele pe 
cap. Profesorul Wilkins aducea în braţe nişte rădăcini de copac 
ce aminteau lemnele tăiate pentru foc, iar pe urmă o 
coşcogeamite broască ţestoasă, culcată pe spate. A 

— lacă cina! - strigară. Daţi-ne o mână de ajutor! În timp ce 
voi aţi umblat să găsiţi un loc de tabără, noi ne-am gândit că 

trebuie să vă fim de asemenea de folos într-un fel - explica 
Wilkins. Ei, Esztike, cel puţin o să avem nişte delicatese speciale 
la masă. Sau dumneata, într-adevăr, nu ştii să găteşti? 

— Aşa nu - spuse Eszti, şi se uită cu dezgust la broasca 
țestoasă. Şi cu asta ce facem? 

— O mâncăm - răspunse Wilkins, încurajând-o - are un gust 
minunat. 

— Aşa vie? 

— Din păcate trebuie s-o ucidem întâi - spuse profesorul. 

— Dar asta e imposibil... Numai fiarele sălbatice se mănâncă 
unele pe altele... 

— Cu părere de rău, trebuie să te lămuresc, Esztike, că acum 
o sută de ani, nu numai fiarele sălbatice, dar şi oamenii cei mai 
cultivați mâncau astfel de carne. Prindeau câte o gâscă 
nenorocită, o rață sau o vacă, o înjunghiau, o frigeau şi o 
mâncau. Cărnurile fabricate din proteine artificale n-au fost 
descoperite decât acum douăzeci de ani, când dumneata nu 
avea încă un an. 

— Cum? - exclamă Eva. Şi dumneavoastră aţi mâncat carne 
de animale? 

— Da, zău... Şi cu toată părerea de rău trebuie să recunosc 
că era foarte bună. Şi mie îmi pare, fireşte, mai bine, că suntem 
în stare să fabricăm amestecuri de proteine cu gustul şi 
compoziţia cărnii de porc, fără să hrănim porcii cu porumb ca pe 
urmă să-i ucidem... Dar ce nu faci la nevoie? 

— Niciodată n-am să mănânc aşa ceva! - strigă Eszti aproape 
plângând. 

Wilkins căută nişte pietre rotunde şi lătăreţe, aduse foi de 
palmieri şi începu să facă foc. Rupse câteva crengi dintr-un 
copac foarte alb şi foarte moale, Hibiscus Liliaceus, aşeză 
vreascurile pe o piatră, apoi puse o lupă deasupra lor şi îndreptă 
spre grămăjoară fascicolul luminos al lămpii atomice de mână. 
Sub lupă aerul se înfierbântă în câteva clipe. Trântiţi pe burtă în 
jurul pietrelor, tinerii urmăreau în tăcere şi cu mare plăcere 
flăcările mărunte ce ţâşneau din aşchii. 

— Mai daţi-mi câteva crengi uscate - dădu ordin Wilkins, şi în 
curând ridică un rug adevărat deasupra pietrelor. 

— La marginea pădurii o să facem un rug şi la noapte, pentru 
ca fiarele să nu ne atace. Toate animalele sălbatice se tem de 
foc - explica Bencze. 

In timp ce rugul vâlvăia, profesorul Wilkins tăia cu mişcări 
iuți şi îndemânatice carnea de broască ţestoasă. Intre hălcile de 

carne aşeza frunze de rodul-pământului. Rodul-pământului de 
care aminteşte şi Darwin în celebrele lui descrieri de călătorie 
este o plantă prețioasă şi hrănitoare. Rădăcinile lui se mănâncă 
coapte la cuptor, iar frunzele fierte seamănă la gust cu spanacul. 
Feliile de carne împănate cu aceste frunze fură învelite în foi de 
palmier. Intre timp, crengile se mistuiră, iar pe pietrele fierbinţi 
nu mai rămase decât jăratecul. Cu mişcări abile, Wilkins făcu un 
locşor între pietre şi bucăţile de carne învelite în foi de bananieri 
le puse pe rând acolo. Apoi răsturnă pietrele peste bucăţile de 
carne şi le acoperi cu pământ. Tóth Zsuzsi îl ajuta cu însufleţire 
la această operaţie. 

— Şi-acum ce se întâmplă? - întrebă decepţionat şi lihnit de 
foame Zsolt. În loc să le mâncăm, le îngropăm? 

Wilkins râdea. 

— Deocamdată întrebarea e dacă luăm masa în cort sau aici 
afară. 

In cort erau mese şi scaune, era lumină şi căldură plăcută... 
dar aici stele sclipitoare străluceau pe cer, iar culoarea şi lumina 
lor era alta decât a stelelor de acasă. Mireasma palmierilor, 
vuietul căderii de apă, focurile aprinse între timp în jurul 
tabarei... totul era atât de fermecător şi nou, încât corpul 
expediționar votă în unanimitate pentru cina în aer liber. Eszti şi 
Eva dădură farfurii, furculiţe şi cuțite tuturor, umplură ulcioarele 
cu apă rece, încărcară tăvile enorme cu banane. 

După o jumătate de ceas, bătrânul Wilkins şi mecanicul 
înfometat dezgropară solemn fripturile. Din rezervele aduse de 
acasă nu luară decât pâine şi sare, tot ospăţul era un dar al 
insulei. Eszti îşi întoarse capul ca să nu vadă bucăţile de carne. 
Dar friptura mirosea atât de plăcut şi toată lumea mânca cu 
atâta poftă... şi lunganul de Zsolt, şi veselul Tamás, ba chiar şi 
profesorul Bencze, dragul de el. Eszti era în cumpănă. Inghiţi în 
sec, apoi cu o hotărâre eroică îşi înfipse dinţii în friptură. 

— Dar asta-i minunată; exact ca friptura artificială! - exclamă 
însufleţită. 

După cină luară hotărârea să stea de pază cu rândul în 
fiecare noapte. 

— In prima noapte noi doi - îi spuse Bencze András lui Barlay 
Tamâs. 

— Mai de grabă eu - se oferi Tóth Zsuzsi. Eu tot n-am să 
dorm. la noapte. 

— De ce? întrebă mirat Bencze András. Ţi-e frică? 

— Nu... dar simt că n-aş putea dormi. 

— Încearcă, totuşi. 

Wilkins şi Solt Zsolt le spuseră tuturor noapte bună şi intrară 
în quintobus să se culce în fotoliile transformate în paturi. Cele 
trei fete se duseră în cort. 

— Voi culcaţi-vă - spuse Zsuzsi - eu am să mai lucrez puţin şi 
chiar dacă nu fac de gardă am să scriu cel puţin un prim reportaj 
pentru „Glasul nostimilor”... Poate că am să-l transmit chiar la 
noapte prin radio. 

Cele două fete se dezbrăcară. Prin ferestrele cortului se 
vedeau flăcările rugurilor, iar din pădure parcă se auzeau lătratul 
câinilor dingo şi tipetele unor păsări necunoscute. Căderea de 
apă vuia, crengile îşi şopteau cine ştie ce taine în vânt... Nori 
zdrenţăroşi acopereau luna din când în când... Feri e undeva 
departe, vede alte stele când îşi ridică ochii la cer. Dar oare şi-i 
ridică? Sau s-a dus să danseze cu altcineva? Zsuzsi oftă adânc. 
Ar trebui să scrie articolul... dar cum să scrie totul?... 


— Noapte bună! - spuse Eva şi căscând se vâri sub 
plapumă. 
— Noapte bună! - spuse Eszti şi se gândi că va prăji 


rădăcinile de rodul-pământului şi va face mâncare de morcovi, 
numai de scârba de broască ţestoasă să scape... Noapte bună!... 

Dar Zsuzsi nu răspunse. Dormea dusă, cu capul pe masă. 

Afară, la pălălaia focului, Bencze Andrâs şi Barlay Tamâs 
stăteau cu ochii aţintiţi în noapte. 

— Mâine începe adevărata aventură spuse Bencze. Nu-ţi 
pare rău că ai venit cu mine? 

Şi adăugă înainte ca Tamâs să-i fi putut răspunde: 

— Ştii, nu e glumă. Asta nu e o croazieră şi nici ştrand la 
Marea Tireniană. 

Tamás se uita la foc, la pădurea necunoscută, la lumea 
întunecată ce-l ameninţa de dincolo de stânci. Nu vedea, dar 
simţea prezenţa vulcanilor. 

— Ştiţi... eu abia acum am înţeles că cine nu îndrăzneşte să 
rişte, să înfrunte aventura - trăieşte degeaba. 

VII. DOVEZI DE CURAJ 


Profesorul Wilkins, ca om bătrân de nouăzeci şi ceva de ani, 
nu dormea decât patru-cinci ore pe noapte. Şi acum se trezi 
devreme, în zorii zilei. Constată mirat că nu este acasă în patul 
lui, ci într-un fotoliu al quintobusului. Apoi se sculă repede. Solt 
Zsolt tresări de asemenea în fotoliul de alături. 

— Ce s-a întâmplat? Unde plecaţi? 

— Mă gândeam să fac o mică lucrare de specialitate, să 
întocmesc harta exactă a insulei noastre. 

— Ei, asta m-ar interesa foarte mult şi pe mine, mi-ar fi 
plăcut să mă fac profesor de geografie. 

— De ce nu te-ai făcut? Oricine are dreptul să obţină patru - 
cinci diplome. 

— Mi-a fost lene - răspunse mecanicul. Dar dacă acum m-aţi 
lua cu dumneavoastră... 

— Poftim, poftim, cu multă plăcere. 

Coborâră repede la râu, se spălară, apoi îşi scuturară apa de 
pe ei, strănutând cu multă voie bună. 

— Păi ăsta nu e bazinul căldicel de acasă. 

— Dar apa e foarte bună... 

— Şi sănătoasă. 

Mâncară câteva banane, îşi împărţiră frăţeşte felia de carne 
de broască ţestoasă ce le rămăsese de aseară, apoi scoaseră din 
quintobus un elicopter. In interiorul quintobusului, ca odinioară 
bărcile de salvare de pe vapoare, se înşiruiau câteva elicoptere 
şi bărci cu motor, ba chiar şi două quintobuse mai mici, de patru 
persoane, pentru cazuri neaşteptate de pericol. 

— Să-i spunem şi lui Bencze că plecăm. 

Bencze şi Tamás şedeau înveliţi în pături de sixtilon, lângă 
focul ce scăpăta. 

— Mii de mulţumiri pentru hartă - spuse Bencze. Dar să nu 
staţi prea mult. 

Wilkins şi Solt Zolt trecură în zbor peste căderea de apă. 

Zsuzsi tresări din somn. 

— Parcă aş fi auzit un elicopter. 

Se ridică şi Eszti în capul oaselor. 

— Nu aud nimic. 

— Ba da... ascultă niţel. 

— Cine poate fi? 

— Profesorul Bencze sau Tomi or fi plecat în recunoaştere. 

— Tu, eu nu mai pot să dorm. 

— Nici eu. 

— Să facem o plimbare prin pădure. Să căutăm nişte fructe 
proaspete pentru gustarea de dimineaţă. 

— Sau stridii pe malul mării. 

— Sunt foarte bune - spuse somnoroasă Eva. 

— Astea o să le prindă Zsuzsi, eu nu pun mâna pe ele. Evi, vii 
şi tu? 

— Eu prefer să dorm. 

După câteva minute, Zsuzsi şi Eszti mergeau cântând cu voie 
bună spre pădure. 

— Pe-aici, pe-aici, coborâţi pe panta răsăriteană, strigă după 
ele Tamâs. 

— Bine, bine, am auzit. 

— Să nu intraţi adânc în pădure... Aveţi busolă? 

— Avem, avem... 

Pădurea era plină de nuci de cocos coapte şi de banane. 
Ciuperci necunoscute creşteau la rădăcina copacilor, iar pe 
trunchiuri se căţărau liane. Prada bogată le ademenea din ce în 
ce mai mult şi fetele pătrundeau tot mai adânc în inima pădurii. 

Nu era nici ora cinci când soarele strălucea în toată 
frumuseţea lui. Paza nu mai avea niciun rost. 

— Dormim un ceas? - întrebă Bencze. 

— Nu mi-e somn deloc. 

— Nici mie. 

— Păi atunci putem face drumul spre platou. 

— De câţi oameni avem nevoie? 

— La drept vorbind, de nici unul... Dacă îmi ajutaţi şi 
dumneavoastră, terminăm până se vor întoarce ceilalţi. 

— Bine, Tamâs, aşa să fie, deşi mă cam îndoiesc de succes. 

— Vă pare rău de supermetal? 

— Păi... ca să fiu sincer, mi-ar părea rău dacă l-am arunca în 
vânt. E o comoară nepreţuită. Dar dacă ţi l-am făgăduit, înţeleg 
să ţi-l dau. Hai să scoatem aparatele. 

Bencze şi Tamás scoaseră compresorul în mijlocul poienii şi-l 
aşezară în faţa pădurii la vreo treizeci de metri de cort şi de 
quintobus. 

Pe tubul compresorului înşurubară un inel de megaprestiton. 
Pe capătul liber al inelului, Tamâs presără o substanţă 

granuloasă, neagră care semăna cu pilitura de fier, aşa-zisul 
supermetal. 

Trebuie să spunem ceva despre aceste două substanţe: 
supermetalul şi megaprestitonul. Metalitul era aliajul cel mai dur 
cunoscut la sfârşitul secolului douăzeci. Duritatea lui întrecea de 
cincizeci de ori pe cea a diamantului. Supermetalul era un aliaj 
de o sută de ori mai dur decât metalitul, adică de cinci mii de ori 
mai dur decât diamantul. Tăia stâncile şi fierul cum taie cuțitul 
de oţel untul. 

Cealaltă substanţă, megaprestitonul, este una din invențiile 
cele mai minunate ale secolului douăzeci şi unu. Dacă vă mai 
aduceţi aminte, iubiţi cititori, am arătat că este o substanţă ce 
rezistă la o presiune de un milion de atmosfere şi la o 
temperatură de cinci-opt mii de grade Celsius. Cu alte cuvinte, în 
momentul de faţă e singura substanţă ce poate fi întrebuințată la 
foraje adânci. Se ştie că temperatura scoarţei pământului creşte 
la fiecare treizeci, treizeci şi trei de metri, cu câte un grad. Asta 
înseamnă că la o adâncime de treizeci şi trei de kilometri e o 
căldură de o mie de grade, iar la o adâncime de o sută de 
kilometri avem o căldură de trei mii de grade... Şi gândiţi-vă că, 
după ştiinţa de azi, miezul pământului nu începe decât la 2900 
de kilometri! Vă puteţi imagina de ce substanţă rezistentă la 
căldură şi la presiuni au nevoie geologii care vor să pătrundă 
până în centrul pământului! Ei, megaprestitonul este o astfel de 
substanţă. Luând în palmă o bucăţică din ea, ţi se pare că eo 
masă gălbuie fără niciun aspect, ca un cauciuc oarecare. Numai 
că masa aceasta la presiune înaltă, amestdcându-se cu oxigen, 
se dilată ca mercurul la căldură. Tot aşa, ştiţi, desigur, că la 
şcoală se învăţa în secolul douăzeci că metalul cel mai ductibil 
este aurul. Un singur gram de aur este suficient pentru a acoperi 
un călăreț cu cal cu tot. Ei bine, cu un gram de megaprestiton s- 
ar putea acoperi o companie de călăreţi. 

Tamás îl avertiză încă o dată pe Bencze să se dea la o parte 
de lângă compresorul instalat. Examină cu atenţie inelul de 
megaprestiton montat la tubul compresorului,  conectă 
generatorul de oxigen, apoi potrivi regulatorul de presiune la 20 
de atmosfere. Parcă s-ar fi descărcat un tun uriaş: vijelia de 
oxigen trecu şuierâind prin crângul de bananieri, împingând 
înainte inelul de megaprestiton, care se întindea, creştea, se 
lăţea, măturând copacii din faţa lui şi făcând un adevărat tunel, 
printre ei, iar praful de supermetal tăia, zdrobea şi distrugea 
copacii de grosimea unui om, ca pe nişte fire de paie. La rândul 

ei, presiunea enormă de aer scotea din tunel lemnele tăiate, 
aruncându-le până hăt departe printre vulcanii din celălalt capăt 
al podişului. 

Tamás urmărea la telescop momentul când tunelul de 
megaprestiton va ajunge la platou, pentru ca apoi, cu o mişcare 
bruscă, să  deconecteze oxigenul. La rădăcină ţeava de 
megaprestiton abia avea un diametru de douăzeci de centimetri. 
Apoi se lărgea în formă de pâlnie. La marginea pădurii, tunelul 
avea un diametru de trei metri pe care îl păstra până la capăt. 

— Admirabil tunel - spuse Bencze recunoscând meritul lui 
Tamâs - dar nu putem intra în el... 

— Trebuie tăiat capătul îngust - răspunse Tamás. 

Când Tamâs deconectă compresorul şi din tub nu mai ieşea 
oxigen - capătul tubului de megaprestiton alunecă de la sine de 
pe capul compresorului. Tamâs apucă cu penseta un grăunte de 
supermetal şi zgârie cu grijă ţeava de megaprestiton în punctul 
unde pâlnia se lărgise devenind tunel. Megaprestitonul se 
desfăcu, ca şi cum ar fi tăiat o fâşie de hârtie cu foarfecele. 

Bencze András se apropie de gura tunelului şi se uită 
înăuntru. Conducta lungă de vreo şaizeci de metri şi având un 
diametru de trei metri era absolut curată. Presiunea de douăzeci 
de atmosfere măturase din ea tot; iarbă, lemne, liane, şopârle, 
insecte. De aici, din fundul văii, se vedea limpede cerul prin ea. 
Panta tunelului, corespunzând coastei împădurite, era foarte 
mare - de vreo patruzeci, patruzeci şi cinci de grade. Pereţii 
laterali ai tunelului de megaprestiton se pliau după pământ, se 
lipeau de copacii dimprejur, rezistând elastic şi cu tărie la 
presiunea dinafară. 

— Pereţii tunelului n-au o grosime mai mare de o jumătate 
de zecime de milimetru şi totuşi nu s-au surpat nicăieri spuse cu 
mândrie Tamás. lar acum am să construiesc ascensorul. 

— Mai lasă-i ceva şi fizicianului nostru - spuse Eva. Zsolt se 
va simţi jignit că faci totul fără el. 

— Bună dimineaţa, Evi! Te-ai squlat? 

— Păi, a pocnit compresorul acesta de era să mor de spaimă. 
Dar recunosc că a fost o idee minunată. 


— Ce-ai visat aici în prima noapte? - întrebă Tamás 
mângâind părul castaniu al Evei. 

— Nebunii... 

— Totuşi... 


— Nu-ţi iscodi logodnica, nu se cuvine. Hai să îmbucăm ceva 
- spuse Bencze. 

Eva puse masa. Până să aducă conservele de frişcă şi salata 
de fructe, sosiră Wilkins şi Solt Zsolt cu elicopterul. Aduceau cu 
ei o serie întreagă de fotografii luate din elicopter şi spuneau că 
până la amiază, cu ajutorul sterescopului, vor întocmi harta 
insulei. 

— Zsolt, tu ai avea altceva de făcut. 

— Şi anume? 

— Evi spunea să-ţi încredinţăm ţie construcţia ascensorului. 

Solt Zsolt abia acum observă mai bine tunelul. 

— Tii, ce minunat e! Ştii, cum ar trebui făcut ascensorul, 
Tomi? 

— Ei, cum? 

— Cu transportor. Fixăm o traversă de elastiton la capătul de 
sus al tunelului. Pe ea se pune cablul de sârmă şi scripetele. Unul 
din reactoarele atomice de mică capacitate îl pui la motor, drept 
generator de energie. Pe cablu vom fixa coşuri pentru 
transportul obiectelor şi fotolii pentru persoane. 

— Să mai aşteptăm cu gustarea? - întrebă Eva. Sau pot să 
fac omleta? 

Eszti şi Zsuzsi nu apăruseră încă. 

— Mi-au făgăduit că se întorc într-o oră şi iată că au trecut 
vreo trei ore de când au plecat - spuse necăjit Bencze. Să 
sperăm că n-au păţit nimic. 

„Nu cumva au fost deasupra luminişului, când făceam 
tunelul de megaprestiton” - se gândi neliniştit Tamás, dar nu 
îndrăzni s-o spuie cu glas tare. „Le-am spus doar să nu meargă 
pe-acolo... dacă le-a apucat presiunea îngrozitoare de aer...“ 

Mâncară. 

După gustare, Bencze stabili pentru fiecare ce avea de făcut. 
Solt Zsolt va construi ascensorul. Eva şi Tamâs vor aduce cu 
ascensorul corturile, mobila şi vor aşeza tabăra. Profesorul 
Wilkins va termina harta, iar el, Bencze, se va ocupa de 
amenajarea postului de comandă şi de instalarea aparatelor 
punind în funcţiune şi presignotectonograful. Zsuzsa şi Eszti... ei 
bine, Zsuzsa şi Eszti să se întoarcă decomdată acasă, şi pe urmă 
vom mai vedea. 

Când ceilalţi cinci membri ai expediției îşi terminară gustarea 
şi se apucară de construirea corturilor, Eszti şi Zsuzsa erau în 
inima pădurii. Lăsaseră în urmă regiunea de bananieri încă din 
zorii zilei şi acum umblau printre arbori înmiresmaţi, cu fructe 
necunoscute şi cu frunze mari. Ciudat, pe o mare parte din 
copaci frunzele nu creşteau orizontal, ci perpendicular, 

înţepenite parcă. Pe aici pădurea abia dădea ceva umbră şi 
printre copaci dogorea soarele. 

— In Australia şi în America de Sud există astfel de copaci - 
spuse Zsuzsa. l-am văzut la o lecţie de geografie. 

— Eu cred că numai în poveştile cu stafii sunt copaci ca ăştia 
- se înfioră Eszti. Parcă nici n-ar fi copaci adevăraţi, ci nişte 
năluci. 

— Hu-hu... nu mă speria! - râse Zsuzsi. 

În clipa următoare arborii începură să se clatine. Parcă 
milioane de braţe le-ar fi scuturat ramurile. O vijelie cumplită se 
porni,  şuierând  năprasnic, crengile copacilor, coroanele 
palmierilor, ba chiar trunchiuri întregi zburau prin aer. Cele două 
fete se pitiră speriate lângă un trunchi şi aşteptau cu bătăi de 
inimă să vadă ce altă pacoste o să se mai abată asupra lor. 


Dar nu se întâmplă nimic. 
Vijelia se opri. Soarele străluci iar pe cerul albastru. Din 
copacii ciufuliţi se scuturară, ce-i drept, o mulţime de fructe şi 


72 


păsările speriate zburătăceau prin aer, dar altceva nu se 
întâmplă. 

— Ce-a fost asta? 

— Un cutremur? 

— Nu ştiu. Ar fi bine să ne întoarcem. 

— Pe acolo nu îndrăznesc... tunetul a venit din partea aceea 
din vale. 

— Dar într-acolo trebuie să mergem, acolo e tabăra noastră. 

— Să ocolim dealul... eu nu mă întorc prin pădure. 

De speriate ce erau, aruncară fructele de ananas şi bananele 
adunate prin pădure şi începură să se caţăre în sus pe povârnişul 
stâncos. 

— Să ne urcăm pe stânca asta, de-acolo vom putea vedea 
ceva - propuse Eszti. 

Se căţărară cu mare greutate pe peretele neted de stâncă. 

— Parcă ar fi de sticlă, aşa e de lucios. Aoleu, alunec, mă 
prăbuşesc - strigă Eszti speriată. 

— E lavă solidificată. De aceea e aşa de alunecoasă, fiindcă 
s-a răcit brusc... Eu aş încerca mai degrabă să mă târăsc pe 
burtă... ţin-te bine. 

— Trebuia să luăm cu noi o funie. 

— Ba poate că n-ar fi trebuit să plecăm de loc. 

— Imi închipui cum ne caută. 

— Ce-o să ne facă Bencze, mamă, mamă! 

— Şi noi n-am vrut decât să strângem puţine fructe... 

Aveau impresia că trecuseră ceasuri întregi de când se 
căţărau pe căldura aceasta dogoritoare. Eszti ajunse prima pe o 
platformă lată de piatră cărămizie, de câţiva metri pătraţi. Sub 
ea, spre stânga, pădurea din care veniseră se răsfăţa în lumină - 
dar la ce adâncime inaccesibilă! Tot departe sub ele, la dreapta, 
se vedea platoul întins, cu râul lat la mijloc. Pe versantul sudic al 
tăpşanului râul dispărea printre copacii verzi. 

— Acolo e căderea de apă... sub ea trebuie să fie tabăra 
noastră. Uite... vezi punctul acela lucios?... şi mai departe parcă 
s-ar mişca cineva. N-am adus binoclul cu mine! 

— Ei sunt... într-adevăr! - strigă Zsuzsi. li văd şi cu ochii 
liberi. Aşază corturile. Uită-te la punctul acela lucios şi argintiu... 
E un cort de aluforte. 

— Hei, ehei! - striga Eszti. 

— O tu, măgăruşule, dar nimeni nu te aude! 

— Cât ne-am îndepărtat de casă! 

— Da zău! 

— Cum o să coborâm de aici în vale? 

— La fel cum am urcat - o încurajă Zsuzsi. 

Eszti scutură din cap. 

— Uite ce prăpăstii!... Cum să cobori? 

— Nu cumva vrei să rămâi aici? Uită-te puţin mai încolo... 

Eszti se întoarse. Abia acum îşi dădea seama unde se 
găsesc. Nu departe de stânca masivă un ţugui conic se ridica, 
după el altul, apoi al treilea, al patrulea, al zecelea. 

— Cratere de vulcani - spuse ea în şoaptă. 

— Păi da... Pe astea le-am văzut ieri de pe platou. Pentru ele 
am venit aici. Uită-te... uită-te repede... la conul de la margine. 
Eu îl fotografiez. 

Un nor cenuşiu se ridică deasupra vârfului încă adineauri atât 
de liniştit. Insoţite de zgomote surde, de mormăieli înăbuşite 
bucăţi de piatră săreau în aer şi cădeau înapoi în crater. Parcă un 
uriaş ar fi prins să se joace cu mingea. 

Fetele stăteau acolo fascinate, picioarele lor prinseseră parcă 
rădăcini. Erupția nu ţinu decât cel mult două minute. Norul de 
aburi dispăru - craterul ce fumega adineauri se înălța nemişcat. 

— Dacă n-aş fi stat alături de tine, aş crede că am visat - 
murmură Zsuzsi. 

— Să ne odihnim puţin şi pe urmă să încercăm să coborâm în 
pădure. 

— Nu-mi mai pasă de nimic. 

Se aşezară pe stâncă. Soarele puternic le întuneca vederea. 
Alături de ele, prin crăpăturile stâncilor şopârlele se prăjeau la 
soare, clipind leneşe şi prietenoase. 

— Să plecăm - spuse Zsuzsi. 

— la te uită... elicoptere! - strigă Eszti. Se rotesc deasupra 
pădurii. 

— Pe noi ne caută. 

— Să le facem semne ca să ne vadă. 

— Cu telescopul nu se poate să nu ne vadă rochiile albe pe 
fondul acesta de zgură roşcată... 

— Dar nu vin încoace... zboară în direcţia mării. 

— Uite că se întorc. 

— Ce să facem? 

— Să aşteptăm. 

— Acum e ora zece. Umblăm brambura de cinci ceasuri. 

Şedeau însetate şi moleşite pe stâncă. 

Se uitau la şopârlele care, pe neaşteptate, începură să se 
poarte foarte ciudat. La un moment dat, parcă s-ar fi vorbit, 

toate au rupt-o la fugă, apucând-o deodată, ca vântul, în sus, 
spre craterul ce se ridica la spatele celor două fete. In acelaşi 
moment dinspre pădure o altă ceată de şopârle şi furnici se 
îndreaptă înnebunită spre coasta de deal. 

— Dar asta ce-o mai fi? 

Cele două fete se uitau încremenite la această ciudată 
agitaţie şi iată că pe linia de întâlnire a pădurii cu stâncile 
zimţate, tocmai pe unde călcaseră ele acum o jumătate de ceas, 
un nor de aburi albi ţâşni din pământ, iar după el o coloană de 
apă, ajungând aproape până la cer. 

— Gheizer! - strigă Zsuzsi. Măi-măi!... Aşa ceva se poate 
vedea în parcul Yellowstone. 

— Mie nu-mi face de loc plăcere să văd aşa ceva! - spuse în 
şoaptă Eszti. Apa stropeşte până aici... O simţi? Şi ce miros 
ciudat de pucioasă are! 

Ca şi ploaia de cenuşă şi de pietre de adineauri, activitatea 
gheizerului încetă într-un minut, două. 

După câteva clipe, şopârlele se întoarseră din nou şi se 
prăjeau iarăşi la soare, ca şi cum nimic nu s-ar fi întâmplat. 

— Mare nebunie şi cu insula asta. Aş vrea să ştiu care vulcan 
va începe să fumege mai întâi. 

— Ala de colo! - strigă Zsuzsi. Uită-te la el! 

In fundul zării, dintr-un crater teşit ca o covată, izbucni 
erupția. Ca şi celălalt crater, şi acesta se acoperi cu nori cenușii, 
aruncând, mormăind şi tunând, bucăţi de lavă solidificată. 

— Eszti, ştii ce am observat? Zău... Intre prima erupție a 
vulcanului şi cea a gheizerului au trecut optsprezece minute şi 
între erupția gheizerului şi a doua erupție vulcanică la fel. 

— Vorbeşti prostii... 

— Zău că spun adevărul. 

Pământul parcă se cutremură încet, apoi deodată se opri, şi 
mormăitul subteran şi se curmă şi fumul. 

— Ei, o să vedem ce o să se întâmple după optsprezece 
minute - spuse Zsuzsi. 

— Sper că până atunci va veni un elicopter să ne ia. 

— N-are să vină niciodată. Chiar dacă ne-ar căuta, ar 
cutreiera mai degrabă crângurile de bananieri sau malurile apei. 
Tot mai bine ar fi să ne urnim din loc. 

— Să plecăm pe aici, la vale? Pe stânca asta prăpăstioasă? - 
strigă, disperată, Eszti. 

— Dar ce vrei? Să rămânem aici? Să aşteptăm să 
izbucnească şi stânca de sub noi? Uite că şopârlele au luat-o din 
nou la sănătoasa. 

— Şaptesprezece minute... spuse Eszti, pălind. 

In minutul al optsprezecelea gheizerul izbucni din nou. Ţâşni 
tot aşa de sus, stropi la fel ca adineauri şi dispăru după două 
minute. 

— Să plecăm de aici, să fugim cât vedem cu ochii... eu cobor 
pe pantă la vale, cu orice preţ! - strigă Eszti. 

— Aşteaptă!... Aşteaptă.!... Cele două elicoptere se rotesc 
deasupra noastră. Uită-te mai bine, parcă ne fac semne... Uite, 
coboară... Vai ce bine-mi pare! 

VIII. SECRETUL UNUI BĂIEŢAŞ 


Astăzi a fost ultima zi de şcoală. Şi ce zi grea! Matematică, 
geografie, agrotehnică, istoria artelor şi fizică. Toată ziua a 
trecut cu alergături. La ora de matematică elevii au rămas, ce-i 
drept, în clasă, rezolvând nişte ecuaţii caraghioase, dar niciodată 
o ecuaţie nu poate fi atât de amuzantă, încât nişte băieţaşi de 
treisprezece-patrusprezece ani să se poată bucura din toată 
inima de ea. La lecţia de geografie au trebuit să facă un zbor 
peste ocean pentru ca profesorul să le arate că râul Colorado are 
într-adevăr o albie foarte întortocheată - deşi ajungea dacă şi-ar 
fi dat cuvântul de onoare, căci clasa l-ar fi crezut bucuros. Fireşte 
că din pricina zborului - deşi s-au folosit de racheta cea mai 
rapidă a şcolii - recreaţia de zece minute trecuse până când se 
întoarseră. Abia au avut timp să îmbuce ceva şi profesorul de 
ştiinţe naturale îi şi zori: hai la curmali să vă arăt polenizarea 
artificială. La ora de istoria artelor în sfârşit se putură odihni, căci 
profesorul se folosi de televizor. Domnul profesor le recomandă 
însă cu căldură să organizeze în cursul vacanței câteva excursii 
în colectiv şi să studieze pe îndelete creaţiile mai importante ale 
arhitecturii clasice; coloanele dorice, ionice şi corintice. Era şi 
cazul! Doar n-au înebunit să-şi petreacă vacanţa cu asemenea 
preocupări. 

Vacanţa! Dacă te duci undeva, atunci merită să te duci acolo 
unde se pregăteşte să plece Bencze Jancsi: după frate-său, în 
Insula Cutremurelor. Chiar domnul profesor Pataki, care predă 
istoria artelor, îi zâmbise lui Jancsi, ca şi cum i-ar fi spus: tu ai să 
vezi lucruri mult mai interesante decât astea. 

Bencze Jancsi îşi privea manualul de istoria artelor, roşind 
până în vârful urechilor. Nu şi-ar fi ridicat ochii la domnul 
profesor sau la colegii săi pentru nimic în lume. Trecuseră două 
săptămâni de când ştia că nu va putea pleca cu expediţia, că 
fratele său nu va veni după examen să-l ia. Dar când ai 
patrusprezece ani aproape împliniţi şi când un an întreg te-ai 
pregătit în vederea unei aventuri extraordinare şi, mai ales, când 
toată şcoala vorbeşte numai despre ea, iar Gazeta şcolii a 
publicat pe prima pagină fotografia savantului Bencze Andrâs 
anunțând că în anul şcolar viitor va publica jurnalul lui Bencze 

Jancsi, care ia parte în calitate de căpitan secund la expediţia 
fratelui său... şi mai cu seamă, când ai făgăduit celor mai buni 
prieteni ai tăi că îi vei lua cu tine... 

Ce folos de cei o mie de galbeni pe care fratele lui îi 
trimisese drept consolare! Chiar dacă şi-ar cumpăra cu ei un 
yacht, sau cinci sute de mingi de fotbal, sau o sută de trenuri 
electrice... ce folos dacă nu are tăria sufletească de a le spune 
prietenilor pe şleau: praf s-a ales de marea aventură. Frate-meu 
Andrâs a plecat şi nici eu n-am să ştiu mai mult despre expediţie 
decât ceea ce se va difuza prin radio şi televiziune. 

Oftă uşurat când soneria anunţă sfârşitul orei. 

Ultima oră a fost cea de fizică. Dar astăzi n-a mai fost vorba 
nici de experienţele lui Torricelli, nici de butelia de Leyda. Ultima 
oră de fizică a fost consacrată unei solemnităţi: distribuirea 
premiilor. În această zi se premiau cele mai bune lucrări, se 
publicau rezultatele întrecerilor din cursul anului. Intrecerile erau 
organizate de Clubul experimentatorilor şcolari de două ori pe 
lună şi programul lor era cam acesta: repararea unui ceas de 
mână, montarea unui aparat de fotografiat, repararea fulger a 
unei chei rupte sau a unui lacăt defect, turnarea unui film în 
culori, începând cu luarea fotografiilor până la copierea filmului, 
inclusiv regizarea şi întocmirea scenariului - trecerea lacului 
Balaton în timp de furtună cu o barcă cu pânze şi altele. 

Clasa nici măcar nu se miră când primele trei premii le luară 
cei trei prieteni nedespărţiţi, Bencze Jancsi, Szász Tibi şi Kerekes 
Imre. Fireşte, cei trei fericiţi n-au fost urmăriţi de priviri 
invidioase când urcară estrada, pentru a-şi lua în primire 
splendidele premii, dar nu puţini erau cei care oftau gândindu-se 
ce bine ar fi fost dacă, în loc să caşte gura la meciurile de box 
sau să-şi piardă vremea la cofetărie, ar fi lucrat mai mult la 
clubul experimentatorilor. 

Premiul întâi a fost o adevărată minune. Un eternometru în 
valoare de o sută de galbeni. 

Acest eternometru arăta pe dinafară exact ca un ceas de 
mână de acum o sută de ani, dar nu trebuia învârtit niciodată. Ţi- 
| legai de încheietură, te uitai la el şi vedeai că în clipa de faţă e 
de pildă ora opt şi treizeci şi opt de minute. Dacă însă ţi-l 
apropiai de gură şi îl întrebai politicos: ce zi avem astăzi, micul 
aparat de radiorecepţie din eternometru intra numaidecât în 
funcţiune, cadranul de ceasornic pălea, apoi pe el apărea data 
de, să zicem, trei iunie 2057. Tot aşa puteai să-l întrebi care este 
temperatura sau să-l rogi să se regleze la lungimea de undă a 

cutărui post de radio sau televiziune... Te plimbai liniştit cu un 
mic eternometru drăguţ la încheietură şi ascultai lieduri de 
Schubert. Dar dacă cineva ar crede că asta era tot ce ştie 
eternometrul, s-ar înşela grozav. Pe fiecare aparat, în locul unde 
era odinioară remontorul ceasului, se afla un mic buton. Dacă îl 
apăsai, pe cadran apărea numaidecât un disc cu ajutorul căruia 
puteai chema orice staţie de televideofon, exact ca şi cu 
aparatul de casă. 

Profesorul de fizică legă chiar cu mâna lui eternometrul de 
braţul lui Bencze Jancsi. 

— Ei, pe ăsta poţi să-l iei cu tine în insula aceea minunată - 
spuse prietenos. Ce noutăţi ai de la fratele tău? 

— N-am vorbit decât o singură dată cu el prin radio - 
răspunse Jancsi şi se duse la loc, roşu ca racul. 

Szâsz Tibi căpătă un aparat de filmat şi de proiecţie. Kerekes 
Imre un televizor de emisie şi recepţie. Se mai dădură alte 
douăzeci de premii: maşini de scris, mingi de fotbal, bărci, cărţi. 
In sfârşit, soneria zbârnâi. Ora se terminase, vacanţa începea. 

Bencze Jancsi şi cei doi prieteni ai săi îşi luară în grabă rămas 
bun de la colegii lor, dădură mâna cu toată lumea, promițând 
tuturor că vor scrie, vor da veşti şi prin radio, vor aduce pentru 
colecţiile clasei scoici marine şi plante exotice, ba poate chiar şi 
un leopard îmblânzit. Apoi se desprinseră din îmbrăţişările 
amicale şi se retraseră în fundul curţii, sub o tufă de magnolie, 
înflorită. Aici obişnuiau ei să discute planurile lor strategice. 

— Ascultaţi-mă - şopti Jancsi. O mică schimbare a intervenit 
în expediţie, 

— Ce... e?... 

— Ei, nu vă speriaţi... E o schimbare fără importanţă. Atâta 
doar că frate-meu nu mai poate veni să ne ia... fiindcă... cu un 
cuvânt, oamenii nu pot părăsi insula... cu alte cuvinte, vom pleca 
singuri. 

— Şi mama ta te lasă? - se îngrijoră Kerekes Imre. 

— Mamele nu trebuiesc neliniştite cu probleme inutile - 
răspunse Jancsi. Acasă vom spune, pur şi simplu, că plecăm într- 
o călătorie în jurul lumii, pe drumul aerian internaţional... 
înţelegi? Şi chiar aşa vom merge până în Noua Zeelandă. De- 
acolo nu mai avem decât o săritură. Cel mult şase mii de 
kilometri. 

Szâsz Tibi fluieră de bucurie. 

— Păi aşa mai înţeleg şi eu... Nu-mi place să călătoresc cu 
oameni mari. Te sâcâie într-una. 

— Dar mămica... - spuse speriat Imre, care de altfel era şi cel 
mai mic şi mai pirpiriu dintre ei. 

— Du-te acasă şi ascunde-te sub fusta maică-ti, eu plec cu 
Jancsi. Dar cum o să călătorim? A 

— Uitaţi-vă aici! - strigă Jancsi triumfător. Işi scoase din 
buzunar ziarul de dimineaţă în care se găsea, cu litere mari, 
următorul anunţ: 


„O BUCURIE PENTRU COPILUL DUMNEAVOASTRĂ. 

CEL MAI FRUMOS CADOU - UN QUINTOBUS JUNIOR. 

TIPUL CEL MAI MODERN CU INSTALAŢII DE RADAR ŞI 
AMORTIZOR DE ŞOC. f 

DOUĂ MII DE KILOMETRI PE ORĂ. 

COMBUSTIBIL PENTRU UN MILION DE KILOMETRI. 

BUN PENTRU ŞASE PERSOANE. COPIII TRECUŢI DE 
DOISPREZECE ANI POT PRIMI PERMIS DE CONDUCERE. 

CEREŢI PRETUTINDENI QUINTOBUSUL JUNIOR TIP 2057! 

PREŢUL NUMAI CINCI SUTE DE GALBENI!“ 


— Extraordinar! - constată Tibi. 

— Da. Şi de unde luăm cinci sute de galbeni? 

— lată-i - spuse, Jancsi, radios. Fratele meu Andrâs mi i-a 
trimis prin mama... şi mama mi-a dat voie să-mi cumpăr un 
quintobus. 

— Şi e sigur că o să dăm de fratele tău? 

Cu botul pantofului, Jancsi trăgea linii în praful drumului. 

— Uite, aici e Budapesta. Trecem pe aici şi suntem în India. 
De-aici mai mergi puţin cu quintobusul şi ajungi în Australia. Ei, 
acum, aici, la sud-est... trecem peste meridianul de schimbarea 
datei. Punctul acesta e insula. Potrivim cârma, chiar să vrei şi nu 
te poţi rătăci. 

— Dar nu trebuie să călătorim pe întuneric, ci numai ziua, nu- 
i aşa? 

— Fireşte - răspunse Szâsz Tibi. 

— Şi ce echipament luăm cu noi? 

— Păi eu îmi iau în orice caz eternometrul şi voi o să vă luaţi 
fireşte aparatul de filmat şi televizorul... Ne mai trebuie nişte 
conserve şi tablete de apă de băut, apoi schiurile şi patinele... cu 
un cuvânt tot ce credeţi. 

— Şi când plecăm? 

— Când vreţi. Mai bine duminică. Trei zile ne ajung berechet 
pentru pregătiri. 

— Păi atunci la revedere. 

— La revedere! 

Duminică în zorii zilei, Jancsi, trezindu-se, o zări pe mama sa 
care stătea lângă patul lui şi îl privea îngrijorată: 

— Ce-i cu tine, dragul mamii? Toată noaptea ai gemut. Te 
doare ceva? Atunci mai bine amânaţi excursia. 

— O, nu, pentru nimic în lume - strigă Jancsi şi sări din pat. 
Poate am mâncat ceva mai mult aseară şi am citit o carte foarte 


pasionantă. 
— Vezi, nu ştii să te îngrijeşti şi vrei să te las să pleci singur. 
„Păi am călătorit şi altădată cu prietenii mei!“ - voia să 


spună Jancsi, dar preferă să tacă. Ştia el foarte bine de ce 
gemuse toată noaptea. Ar trebui să-i spuie totuşi unde pleacă... 
Dar atunci nu i-ar da voie. Şi în ultima analiză, ce li se poate 
întâmpla? Sau vor da de expediţie sau, de nu, se vor întoarce... 
Da, orice li s-ar întâmpla, se vor întoarce numaidecât... 

Gândul acesta îl linişti atât de mult, încât mâncă cu poftă. Ba 
din cozonac se servi chiar de două ori. 

— Jancsi, Jancsi, nu-mi pare rău că mănânci cozonac cu mac, 
dar singur spuneai că stomacul... 

— Cu stomacul o duc bine de tot - declară tânărul şi-şi 
înfundă şi în buzunar o bucată de cozonac. 

La ora stabilită, adică la nouă, Imre şi Tibi veniseră să-l ia. 
Imre, slăbuţ şi blond, abia putea să care echipamentul: schiuri, 
bocanci de munte, conserve de carne... chiar şi un acordeon şi 
un ursuleţ, din masă plastică. 

Quintobuzul stătea gata de drum pe terasa casei. Era o 
maşinuţă de toată frumuseţea, cu fuzelaj verzui, împodobit cu 
ornamente argintii. Pe o latură era scris cu litere de aur numele 
maşinii: PRIETENII BUNI. 

— Aştia suntem noi - explică Jancsi, îmbrăţişându-şi cei doi 
prieteni. Inginerul Bencze Andrâs senior, tatăl lui Jancsi, făcu 
înainte de plecare câteva fotografii echipajului de pe gquintobus. 

Toţi trei purtau uniformă şcolară, pantaloni uşori de sixtilon 
alb, cămaşă cu guler deschis, pulover albastru deschis şi şapcă 
albă. Bencze Jancsi era un băiat frumuşel, zvelt şi cu părul brun, 
Szász Tibi negricios şi îndesat, iar al treilea, blondul Imre, avea 
faţa stropită de pistrui. Erau foarte amuzanţi toţi trei. 

— Aveţi grijă, dragul meu - se nelinişti mama. 

— Doar nu se duc la capătul lumii. 

— Să nu părăsiţi şoseaua internaţională! Nu staţi prea mult la 
soare! Atenţie la stomac! Peste două săptămâni cel mai târziu să 
vă întoarceţi. 

— Lasă-i în pace, dragă - spuse din nou tatăl şi zâmbi. Nu te 
poţi obişnui cu gândul că Jancsi nu mai e un copilaş, ci un băiat 
mare, serios şi de nădejde, care nu face nicio boroboaţă. 

Jancsi asculta laudele şi parcă o stâncă grea de sute de 
kilograme i s-ar fi rostogolit pe inimă. işi îmbrăţişă părinţii, 
gândindu-se că cel puţin tatălui său tot ar fi trebuit să-i spună o 
vorbă. Dar se uită la tovarăşii săi şi spuse cu hotărâre doar atât: 

— Urcaţi în guintobus. Plecăm! 

Tibi se ocupa cu aparatul de radio. Imre, „pilotul secund”, 
privea pe fereastră. 

— Petrecere bună! - strigară tata şi mama, şi quintobusul 
PRIETENII BUNI se ridică în aer cu splendidele-i aripi argintii. 

Jancsi apăsă butonul numărul unu, adică butonul pentru 
transformarea quintobusului în avion. Potrivi direcţia pe şoseaua 
aeriană internaţională albastră ce se afla la înălţimea de un 
kilometru. Toate lămpile indicau „liber”. Deasupra lor se întindea 
cerul azuriu de vară, dedesubt lunecau păduri verzi, livezi 
mătăsoase şi oraşe în culori vesele. Inima celor trei băieţi zburda 
de bucurie. 

— Zburăm... zburăm! - strigă Imre alergând cu braţele 
deschise în sus şi în jos. In cele din urmă reuşi să răstoarne o 
măsuţă şi să spargă o sticlă cu sirop de smeură ce se găsea pe 
ea. 

— la uitaţi-vă ce munţi frumoşi! 

— Uitaţi-vă... ce castel minunat... 

— Pe-aici am mai fost odată la o lecţie de istorie. 

— Ah, ce aventuri minunate ne aşteaptă! 

— Echipaj! Marşul pionierilor! - comandă Jancsi. 

Szâsz Tibi îşi luă acordeonul şi bunii prieteni intonară cu 
toată puterea: 


Mândru e numele de pionier, 
Nume călit în furtuni, nume scump... 


— Marşul acesta parcă a fost făcut anume pentru noi! - 
spuse Jancsi, cu ochii strălucitori de bucurie. lar acum toată 
lumea să se lege cu curele. Coborâm pe insula Păcii numărul o 
sută trei, la sud de Ceylon. Vom lua o gustare, o cantitate 
enormă de îngheţată. 

— Ura! - strigară băieţii, uitându-se cu admiraţie la Jancsi 
care apăsă butonul „coborâre“. 

— Radiofonist, fă legătura cu aerodromul! - ordonă Jancsi. 

Tibi potrivi fulgerător de repede lungimea de undă a insulei 
103. 

— AERODROMUL LIBER... AERODROMUL LIBER... PISTA Nr. 
8... PISTA Nr. 8! - anunţă aerodromul. 

Quintobusul Junior se manevra într-adevăr foarte uşor. Totul 
funcţiona prin apăsarea unor butoane şi pe fiecare buton era o 
indicație exactă, când şi unde trebuie apăsat. Şi acum trebuia 
doar răsucit butonul „coborâre“, apăsată clapa opt şi quintobusul 
PRIETENII BUNI ateriză fără cel mai mic şoc. 

Insulele Păcii - cum vă spuneam, iubiţi cititori, dacă vă mai 
aduceţi aminte - se găsesc de-a lungul liniilor maritime 
internaţionale. Sunt nişte insule artificiale, construite din 
elastiton, locuri plăcute de vilegiatură şi excursii. Călătorii 
coboară aici pentru câte un ceas, două, îşi cumpără gazete, 
mănâncă o îngheţată, fac o baie în mare, apoi pleacă mai 
departe. 

Cei trei băieţi coborâră din quintobus şi plecară spre 
cofetărie. 

— Baie nu facem? - întrebă Tibi. 

— Mai bine să ne grăbim - răspunse Jancsi. Mai avem de 
făcut încă jumătate din drum. Şi ar fi bine să sosim până nu se 
înnoptează. 

— Dar atunci de ce am coborât? 

— Ca să halim ceva îngheţată. Să ne facem provizii de 
prăjituri, căci de aşa ceva multă vreme n-o să avem parte. Pe 
urmă să scriem acasă părinţilor. Să le aducem la cunoştinţă că 
mergem după Andrâs. 

— Asta ne-ar mai lipsi! Să ne ajungă din urmă. 

— Nicio grijă! Din India scrisoarea face cel puţin cinci ore 
până acasă. Unde suntem noi atunci? 

— Mai bine să le vorbim prin radio, după ce vom ajunge pe 
insulă. 

— Bine, fie şi aşa. A 

Sosiră la cofetărie. In grădină, pe mese mici şi rotunde 
aşezate la umbra curmalilor şi bananierilor, se înşirau o mulţime 
de ceşti mari. In ceşti era cacao cu frişcă, iar alături, pe o tavă, 
prăjituri şi îngheţată. Muşteriii aruncau pe banda de serviciu o 
piesă de cinci bani şi în schimb puteau mânca oricât. 

— În fond am putea petrece vacanţa şi aici. Am face plajă, 
ne-am plimba cu bărcile cu pânză - spuse fără curaj Imre. 

— Te poţi întoarce încă... Cu certificatul de şcolar quintobusul 
te duce gratis. 


— Nici nu mă gândesc... Am spus doar aşa... 

Se săturară, de-abia mai puteau răsufla. 

— N-ar strica să culegem nişte curmale şi banane şi să 
umplem un rucsac. Cine ştie dacă se găsesc pomi fructiferi pe 
Insula Cutremurelor? 

— Bine. Eu o să mă urc în acest bananier - spuse Jancsi. Dar 
nu apucă să urce nici cinci metri, când un miliţian răsări ca din 
pământ. Purta uniformă albă şi chipiu elegant cu cozoroc. 
Cândva, la vârsta de cinci-şase ani, Jancsi dorea să se facă 
miliţian, aşa de mult îndrăgise chipiul acesta. 

— Ce faci acolo în pom, tinere? - se interesă miliţianul. 

— Culeg banane. 

— Ţi-e foame? 

— D-d-a... 

— Păi atunci coboară din pom. Poftim banane! - Şi miliţianul 
îi întinse prietenos o cunună de fructe. 

— Dar noi avem nevoie de multe banane - glăsui Jancsi, 
socotind totuşi că e mai prudent să coboare din pom. 

— Pot să ia şi prietenii dumitale. 

— Dar vrem să le luăm cu noi în quintobus. 

— De ce? Unde călătoriţi? 

— Am plecat aşa... în excursie. 

— Banane găsiţi oriunde. 

— Poate că da, poate că nu. 

Miliţianul deveni deodată foarte curios. 

— In fond unde călătoriţi? 

— În Australia... de acolo în Japonia... apoi în America... şi de 
acolo acasă. 

— Şi cu cine? 

— Noi trei. 

— Şi cu ce vehicul? 

— Cu quintobusul nostru, PRIETENII BUNI... L-am lăsat la 
aeroport. 

— Să lăsăm gluma. Şi cine îl conduce? 

— Păi eu. E un quintobus junior. Am şi legitimaţie. 

— AŞ vrea s-o văd. 

Jancsi îi arătă legitimaţia de conducător, ba pentru mai multă 
siguranţă, îi puse sub ochi şi certificatul şcolar; apoi adăugă: 

— Noi trei suntem cei mai buni elevi din clasă şi premianţii 
întrecerilor la fizică. Quintobusul l-am primit drept premiu pentru 
examene, de la fratele meu. 

— Atâţia bani are fratele dumitale? 

— Da, fratele meu e savant. Geologul Bencze Andrâs care 
conduce o expediţie în Insula Cutremurelor. 

— Hm... de expediţia aceasta am auzit şi eu şi, încolţit parcă 
de o bănuială, se uită cu priviri sfredelitoare în ochii lui Jancsi. 

— la uită-te puţin la mine, prietene. E sigur că v-au dat voie 
părinţii să plecaţi? 

— Fireşte că e sigur - răspunse Jancsi jignit. 

— Mă rog, mă rog, eu vă cred... Totuşi, mai aşteptaţi puţin 
aici. Aş vrea să vorbesc cu părinţii dumneavoastră. 

Şi miliţianul îşi notă numărul de televideofon al familiei lui 
Jancsi şi sună numaidecât casa Bencze. 

După cinci minute se întoarse. 

— E în regulă. Tatăl dumitale mi-a confirmat ceea ce mi-ai 
spus. Dar, dragii mei, ascultaţi-mă: nu vă apropiaţi de zona 
furtunilor. Din punctul unde încep semnalele roşii trebuie să vă 
întoarceţi. Eu unul n-aş lăsa nişte copilandri de paisprezece ani 
să plece singuri la un drum aşa de lung. 

— O, noi am fost anul trecut şi în Africa... în Sudan. 

La despărţire, miliţianul le mai spuse: 

— Culegeţi banane, dacă vreţi, dar nu rupeţi frunzele. Ştiţi, şi 
eu am un băieţaş de seama dumneavoastră. 


Se întoarseră la aeroport încărcaţi cu prăjituri şi cu fructe. 

Aerodromul era situat pe faleza înaltă a insulei. Se vedea 
bine ştrandul, ceata de copii veseli ce se bălăceau în apă şi 
bărcile cu pânze ce lunecau pe oceanul albastru. 

Jancsi simţi o strângere de inimă. „Nu cumva mi-e frică?“ - 
îşi zise dârz. „Nu, eu nu sunt laş“. Intrară în quintobus, dar mai 
domol decât azi-dimineaţă. Jancsi apăsă butonul de pornire şi 
quintobusul se urcă lunecând în văzduh, pe linia însemnată cu 
albastru închis, luându-şi zborul spre Oceanul Pacific. 

Munţii şi râurile, insulele şi golfurile rămăseseră în urmă. 
Aparatul de control din botul quintobusului însemna exact pe un 
glob al pământului drumul făcut. Băieţii se uitau cu bătăi de 
inimă cum se apropie de Australia, apoi cum trec peste ea. 

— la uitaţi-vă acolo! - arătă spre zarea îndepărtată Tibi. 

Pe cer lumini roşii fulgerau spre ei. Parcă fiecare din ele 
striga „Opriţi-vă! Intoarceţi-vă!“ 

Kerekes Imre îşi închise ochii. „Mămică... mămică...” - îngână 
încet, fiindcă nu îndrăznea să vorbească tare. 

— Ce sunt astea? - întrebă în şoaptă Szâsz Tibi. 

— Capătul drumului internaţional... Pe stânga merge drumul 
normal, dar când ajungem la petele roşii, noi trebuie s-o luăm 
spre dreapta. 

— Şi poţi s-o faci? 

— Fireşte - spuse Jancsi. Ar fi vrut să răspundă foarte calm, 
dar glasul i s-a frânt. Fireşte, cârmeşti volanul spre dreapta, 
atâta tot. 

Din păcate ceea ce spunea nu era adevărat. In magazinul 
unde cumpăraseră quintobusul li se dăduse şi o broşură. 

In broşură se spunea că dispozitivele de siguranţă ale 
quintobusului-junior nu permiteau abaterea din zona 
reglementară. Jancsi însă credea că asta s-a scris doar pentru 
liniştea mamelor. 

— Jancsi, unde trebuie să ieşim din drum? 

— Aici, acum. 

Deasupra, cerul ciudat, brăzdat de linii roşii, jos marea 
tălăzuită. 

Jancsi oftă adânc şi smuci volanul cu toată puterea spre 
dreapta. Dar volanul abia se mişcă şi, după mărturia hărţii de 
control, quintobusul cârmi uşor spre stânga, adică mergea 
înainte pe linia internaţională ce ducea spre Japonia. 

— Hei... rupp!... - strigă Jancsi, smucind din răsputeri volanul. 
Quintobusul se zgudui din toate incheiturile - şi o apucă spre 
dreapta. 

Ca prins de o vijelie năprasnică, quintobusul goni câtva timp 
înainte, apoi începu să se prăbuşească. 

Jancsi îşi pierdu capul, smucind volanul când spre dreapta, 
când spre stânga. Simţea că aparatul rezistă, nu se întoarce 
încotro ar vrea el. Incercă să se ridice din nou, dar o rafală 
puternică de vânt întoarse quintobusul într-o dungă. Faţa lui 
Jancsi era îmbrobonită de sudoare. Smucea, răsucea volanul din 
răsputeri, pe apucate. 

O pârâitură puternică. 

Volanul rupt rămase în mâna lui Jancsi. 

Îşi duse mâna în neştire la butoanele de reglare şi apăsă 
numărul patru, pentru navigaţie. Era spre norocul lor. 
Quintobusul se izbi, plesnind asurzitor, de valuri. Dar apa nu-l 
înghiţi, ci îl purta, îl arunca de pe un val pe altul. 

Cei trei se ghemuiră aproape inconştienţi într-un colţ. 

De dincolo de ferestre, valuri verzi, întunecate îi amenințau 
cu glas de tunet. 

Aparatele parcă înnebuniseră, arătau alandala, într-o anarhie 
completă, altitudine, presiune. lar volanul, în zadar încercau să-l 
răsucească, rămase rupt de-a binelea. 

IX. UNDE SE JOACĂ URIAȘII 


În acea dimineaţă, când Wilkins porni să întocmească harta 
insulei, Eszti şi Zsuzsi să strângă fructe, iar ceilalţi erau ocupați 
cu aşezarea taberei, Bencze András începu să instaleze 
presignotectonograful. 

Lucră mai bine de trei ore până ce puse la punct totul: 
indicatoarele de măsurat presiunea atmosferică, temperatura, 
electricitatea aerului, radiaţia cosmică, curenţii de magmă, forţa 
de atracţie a Lunii, a Soarelui, fluxul, refluxul. 

— Ei, să zicem că asta-i gata - spuse în sfârşit, ştergându-şi 
gâtul cu batista. Tii, ce căldură înăbuşitoare! la, să văd dacă am 
racordat şi hidrometrul. Da, l-am racordat. 

Ecranul de nylon se afla în fundul cortului cu pereţi de 
aluforte. Bencze se aşeză pe un scaun la masa de comandă şi 
urmări pe grafic liniile de lumină verzuie. In clipa următoare sări 
în picioare. _ 

— Frumos început, n-am ce spune!... Îndată va începe un 
cutremur de pământ pe o rază de cinci kilometri. 

Urmărea agitat creşterea complexului tectonic. Indicatorul 
urca de la minus cinci la minus trei, la minus doi şi se apropia de 
limita dintre cifrele negative şi pozitive. 

In clipa următoare, linia verde aluneca din nou sub punctul 
zero, şi încă adânc de tot, până la minus opt. 

— Se vede că mi-au scăpărat ochii - mormăi Bencze şi se 
aşeză iarăşi în faţa graficului. 

Abia trecu un minut şi dunga de lumină verde începu să se 
ridice din nou. Întâi încet, apoi în salturi abrupte apropiindu-se 
de cifrele pozitive. Săltă iarăşi până la limita dintre valorile 
pozitive şi negative, iar după o jumătate de minut se afla din nou 
jos, undeva în jurul lui minus opt. 

Bencze se duse la seismograf (aparat care înregistrează 
cutremurele de pământ) şi constată cu surprindere că şi acesta 
înregistrase la intervale regulate câte un slab cutremur de 
pământ, altminteri neobservat, cu epicentrul situat la o distanţă 
de câţiva kilometri. 

— Da, da, foarte interesant - mormăi profesorul şi se aşeză 
iarăşi la masa de comandă. 

Bencze nu-şi dădea seama că timpul trece, că se apropie ora 
prânzului şi ar trebui să se intereseze şi de ceilalţi membri ai 
expediției. Privea cu uimire presignotectonograful, apoi se uită la 
ceasul de mână. Ca şi când aparatul ar fi fost condus de un 
mecanism misterios, între punctele culminante ale tensiunii se 
scurgeau totdeauna optsprezece minute. lar seismografele 
arătau la aceleaşi intervale că undeva prin apropiere au avut loc 
mişcări seismice abia perceptibile. 

— Aici va fi soluţia! - exclamă Bencze cu glas tare. Trebuie 
să descoperim cauzele acestui fenomen... principiul e clar... 

li trecuse o clipă prin minte că ar trebui să mănânce ceva, 
dar fenomenul care se repeta din optsprezece în optsprezece 
minute nu-i dădea răgaz. 

„Se ştie că în parcul Yellowstone există gheizere care 
funcţionează la minut... dar ca o insulă întreagă... cu aşa 
regularitate precisă... e de necrezut”... 

— Poftiţi la masă! 

— Poftim? - tresări Bencze. 

Toţi membrii expediției stăteau în faţa cortului. 

— Veniţi o dată, veniţi! V-am strigat de patru ori, dar nici 
măcar nu ne-aţi auzit - se bosumflă Eszti. 

— Bine, vin chiar acum. 

Bencze se uită încă o dată cu atenţie la dispozitivele 
aparatului, la grafice şi apoi ieşi în poiană. 

— la te uită, păi dumneavoastră sunteţi pur şi simplu 
vrăjitori! 

— Nu-i aşa? - râse Eszti. Păi, nici noi n-am lenevit toată ziua. 

— Toată ziua? Da' cât e ceasul? 

— Cinci fără un sfert. Şi dumneata nu ai mâncat de azi 
dimineaţă. 

— Nu-i nimic, îmi scot pârleala acum. 

Tabăra era cu adevărat de nerecunoscut. Cortul cu aparatura 
de comandă era gata instalat pe marginea râului. Pe ferestrele 
cortului se întindeau plase de țânțari, iar în faţa lui se afla o 
masă pneumatică înconjurată de şezlonguri de acelaşi fel. În 
jurul cortului iarba era frumos greblată şi un drum de pietriş 
ducea la ascensorul de megaprestiton. Ascensorul funcţiona 
ireproşabil. Bencze se aşeză în fotoliul comod şi după câteva 
clipe ieşi pe terasa de sus, unde cele opt corturi se înşirau unul 
lângă altul. Intre ele era un spaţiu liber; aici se aflau elicopterele 
acoperite cu prelate de superorlon. In faţa corturilor erau patru 

mese cu scaune, iar pe cea din mijloc frumos aranjată, erau tăvi 
mari cu peşte prăjit, friptură la grătar, salată, frişcă, fructe. 

— Mâine începem explorarea grupului de insule - zise 
Bencze, când se aşezară la masă - după cum îmi arată şi 
aparatele, tot ţinutul acesta este într-o mişcare continuă. În jurul 
nostru se află cel puţin douăzeci-treizeci de insule mici şi recife 
de corali care mereu se scufundă şi ies la suprafaţă. Cele mai 
multe dintre ele trăiesc un an, doi, şi apoi le înghite marea. De 
aceea nici plante nu se prea găsesc pe ele. Sunt acoperite de 
fărâmături de scoici albe, de lavă, sau de nisip marin. 

— Cum e cu putinţă că această insulă există de cel puţin 
şaizeci de ani? - întrebă Wilkins. Am examinat pe malul râului 
câţiva copaci doborâţi de furtună. Inelele din trunchiurile lor 
arată că au o vârstă de patruzeci-cincizeci de ani. 

— Da - spuse cu însufleţire Bencze - şi ceea ce mă miră mai 
mult este tocmai faptul că ne-am aşezat pe insula aceasta. 
Insula noastră are un mister... căci, dacă tectonograful nu minte, 
ea ar fi trebuit să se prăpădească de cel puţin cincizeci de ori pe 
zi din cauza cutremurelor. Dar ori de câte ori complexul tectonic 
se ridică la o valoare a cărei singură compensare posibilă ar fi 
cutremurul, se declanşează o schimbare care abate forţele în 
altă direcţie. lar acest fenomen nu poate fi decât o erupție de 
vulcan sau de gheizer ce se repetă la intervale regulate. Membrii 
expediției se uitară unii la alţii şi izbucniră în hohote de râs. 

— Nu-i aşa c-am spus adevărul? - strigară Eszti şi Zsuzsi. 

— Ce e, ce s-a intâmplat? - se interesă Bencze. 

Solt Zsolt se ridică şi îşi înălţă paharul plin de apă. 

— In sănătatea eroilor!... Căci iată ce s-a îmtâmplat: azi 
dimineaţă, când Eszti şi Zsuzsi au rătăcit prin pădure, profesorul 
Wilkins, împreună cu mine, le-am observat şi am coborât cu 
elicopterul după ele. Amândouă o ţineau una şi bună: cică în 
poiana fermecată în care şedeau, din optsprezece în optsprezece 
minute izbucneau vulcani şi erupeau gheizere. Noi am crezut că 
totul nu-i decât o născocire gazetărească a inventivei Zsuzsi. 
Acum însă îmi cer scuze în mod solemn. 

Bencze roşi de emoție. 

— In ce parte... unde aţi văzut toate astea? 

— İn poiana de pe platou, în direcţia aceea - arătă Eszti. 

— Aţi vrea să mă conduceţi până acolo mâine în zori? 

Zsuzsi se uită la Eszti. Cu câteva ore în urmă, când Wilkins şi 
Solt Zsolt reuşiseră în sfârşit să le culeagă cu elicopterul, 
amândouă se juraseră că nu vor mai călca nici măcar prin 

apropierea unui loc blestemat ca acela. Dar Eszti, ca şi când ar fi 
uitat de orice primejdie, roşi şi şopti parcă ar fi făcut o 
mărturisire de dragoste: 

— Cu multă plăcere... chiar şi acum. 

— Nu, mulţumesc, peste o jumătate de ceas soarele apune şi 
n-o să pornim cu noaptea-n cap. Mai degrabă să terminăm masa 
şi să ne culcăm. Azi am lucrat destul. Zsuzsika, pe dumneata te 
rog să trimiţi acasă un mesaj prin radio că suntem bine, dar că 
despre activitatea noastră nu avem încă nimic de spus. 

Membrii expediției nu terminaseră încă de mâncat fructele, 
când dintr-o dată se întunecă. Cerul se acoperi de nori cenușii şi 
prin poiană începu să sufle un vânt atât de năpraznic, încât era 
cât pe aci să smulgă corturile prinse solid cu frânghii de sârmă 
de ţăruşi de elastiton bătuţi adânc în pământ. 

Vântul mătură de pe masă farfuriile pline ca pe nişte foi de 
hârtie. 

— Să coborâm în cortul de comandă - dădu dispoziţie 
Bencze. 

Ajunseră până la ascensor ţinându-se unul de altul şi apoi se 
lăsară pe rând în vale. Aici vântul nu bântuia atât de cumplit şi 
nu zguduia corturile, dar în schimb urla şi mai sinistru. Uraganul 
dezlănţuit asupra platoului răsuna în vale de parcă armate 
întregi ar fi gonit pe sus sau cine ştie ce duhuri vrăjite ar fi 
zburat prin aer. 

Şedeau dârdâind în cortul de comandă. Nici prietenoasa 
lumină atomică nu i-a putut dispune. Una din particularităţile 
pereţilor de aluforte este că dinafară sunt opaci, iar dinăuntru 
transparenţi, ca sticla. Astfel, membrii expediției puteau să vadă 
foarte bine de după perdeaua trasă la o parte fulgerele 
înfricoşătoare care brăzdau cerul negru ca funinginea. Fulgerele 
erau urmate de tunete atât de puternice, încât depăşeau de o 
sută de ori zgomotul mării înfuriate, al uraganului şi al cascadei. 

— Jucăm ceva? - întrebă prieteneşte Bencze. 

— Să joci pe o vreme ca asta? - se miră zgribulită Eva. 

Bencze zâmbi. 

— De ce nu? Vom mai trece prin foarte multe furtuni ca asta. 
Nu uita că în emisfera sudică acum e iarnă, iar la noi acasă 
dogoreşte soarele de iunie. 

— Atunci a fost o nebunie c-am venit tocmai acum - izbucni 
Solt Zsolt. A 

— Doar n-am plecat în vilegiatură. In schimb, în perioada 
aceasta sunt cele mai multe cutremure de pământ. Haideţi la 

tectonograf să vedem dacă furtuna influenţează activitatea 
gheizerelor. 

Afară ploaia era în toi. De pe copaci şi de pe pieptul de 
munte, se revărsau cantităţi de apă imense turnate parcă din 
nişte butoaie uriaşe. 

— Noroc că panta e înclinată spre matca râului, altfel apa s- 
ar revărsa peste noi şi ne-ar înghiţi ca pe nişte hârciogi. 

— Râul nu poate să se reverse? - întrebă cu îngrijorare 
Wilkins. 

—Ba s-ar putea. Atunci quintobusul se va transforma în 
barca lui Noe. 

Presignotectonograful funcţiona normal. Dar raza de lumină 
verde vibra fără întrerupere. Te apuca durerea de ochi când o 
vedeai. 

— Ce determină aceste vibrații? - întrebă Eszti. 

— Multe lucruri. De exemplu schimbarea presiunii 
atmosferice. Priviţi barometrul... Acum e la şapte sute şaizeci şi 
cinci... Acum a scăzut la şapte sute cincizeci şi trei... Gândiţi-vă 
că greutatea coloanei de aer ce apasă asupra insulei noastre se 
schimbă de la o clipă la alta... Apoi, vântul poate să astupe cu 
nisip şi cu pietre un crater... Observaţi că de mult au trecut 
optsprezece minute, dar tensiunea nu a încetat... Uitaţi-vă, 
suntem mereu la limita dintre numerele negative şi pozitive... 
Acum e plus unu... Urmăriţi seismograful, acum semnalează 
cutremurul de pământ... In insula noastră acum un vulcan e în 
activitate... S-a liniştit din nou. Observaţi că şi tensiunea a scăzut 
la minus şase. 

— Interesant ar fi să se vadă nu numai oscilaţiile complexului 
tectonic, ci şi erupția vulcanilor - spuse Tamás. 

— Tocmai cu asta îmi bat şi eu capul, dragă prietene. Mâine 
în zorii zilei, vom aşeza zece aparate de televiziune în craterele 
vulcanilor. 

„„Spre dimineaţă furtuna s-a potolit. Pământul era încă 
noroios şi apele umflate ale râului duceau crengi smulse, dar 
deasupra copacilor soarele dogorea. Totuşi numai patru inşi au 
putut să participe la expediţie. Eva îl anunţă speriată pe Bencze 
că atât ea cât şi Zsuzsa prezintă semnele unei boli alarmante. 
Ochii le sunt inflamaţi, nasul umflat, înghit greu şi dureros şi au o 
stare generală proastă. Omniscopul arată un puls ceva mai 
frecvent şi o temperatură mai ridicată decât de obicei. Probabil 
că boala se datoreşte unei muşcături de insectă sau unui virus 
necunoscut. Până când nu se va descoperi cauza îmbolnăvirii, ea 


93 


recomandă izolarea severă a bolnavilor... dar în rest nu ştie ce 
măsuri sunt de luat. 

Bencze dădu din cap îngândurat. Tocmai atunci apăru din 
cort şi profesorul Wilkins. Şi el avea ochii umflaţi şi strănuta 
îngrozitor. 

— Bună dimineaţa - salută jovial. Naiba s-o ia de treabă, am 
un guturai nemaipomenit. 

— Ce? - întrebă cu interes tânăra medicinistă. 

— Nu vezi, Evike? Pleoapele mi s-au lipit de tot. 

— Ce-aţi spus? Ce boală aveţi? 

— Guturai... 

— Guturai? Aşa ceva n-am mai văzut niciodată - zise Eva. Şi 
e o boală gravă? 

Wilkins zâmbi. 

— Nu e o boală serioasă, e numai neplăcută. Acum cincizeci 
de ani era o boală tot atât de frecventă ca astăzi urticaria 
penicilinică. In fond, nimica toată. Trece în două zile. 

— Să încerc să fac ceva? - întrebă tânăra savantă. 

— Nu are niciun rost. In două zile se vindecă. Mai demult s-au 
încercat de toate. Injecţii, picături, alifii, ceaiuri, fel de fel de 
medicamente pe bază de acid salicilic. Dar de când mersul 
vremii a fost reglat şi sportul a devenit obligatoriu din copilărie, 
guturaiul a dispărut în Europa. Dumneata nu ai învăţat acest 
lucru? 

— Istoria medicinei se predă numai în anul cinci. 

— Aha! 

— Şi ce-i de făcut atunci cu bolnavii de guturai? 

— Cine vrea, să stea două-trei zile în pat şi să bea ceaiuri cât 
mai multe. A, să nu uit, să-i daţi fiecăruia cinci duzine de batiste. 

Aşa s-a întâmplat că Evi şi Zsuzsi au rămas acasă. S-au 
învelit în pături, s-au întins în şezlonguri la soare şi au ascultat 
muzică. 

Wilkins se alătura celor sănătoşi. Se urcară cu toţii într-un 
elicopter şi, conduşi de Eszti, porniră spre vulcani. 

Aterizară pe acelaşi tăpşan de stâncă, pe care şezuseră ca 
vai de lume, cu o zi în urmă, cele două fete. Bencze montă aici 
unul din aparatele de televiziune şi apoi începu să studieze cu 
multă atenţie harta insulei. 

— Dacă calculele nu mă înşală, atunci vulcanii aceştia 
trebuie să fie în activitate - zise el marcând pe hartă cu creionul 
roşu câteva puncte. Sarcina noastră este să aşezăm aparatele în 

cratere în aşa fel, încât să nu se deterioreze, dar să se poată 
vedea cât mai bine drumul lavei ce ţâşneşte. 

— Camerele de televiziune n-au capace de protecţie? - 
întrebă Tamás. 

— Ba da, fireşte. Capace de sticlă incasabilă şi nefuzibilă, cu 
lumină atomică interioară. Dar nu asta e problema. 

— Atunci care? 

— Care? - zâmbi Bencze. Să introducem aparatele în crater. 

— Să le introducem în crater? - încremeni Eszti. Poate, să le 
lăsăm cu frânghia. 

— Dar numai în caz extrem... E foarte important ca aparatele 
să fie bine şi precis aşezate pentru a da o imagine cât mai 
completă şi mai desăvârşită. 

— Imi asum eu această sarcină - zise Tamás. Mă las cu 
elicopterul până la gura craterului, iar de acolo cobor cu 
aparatul. 

— Nici vorbă de aşa ceva! - răspunse Bencze. Tu cu Eszti şi 
cu profesorul Wilkins, veţi rămâne aici şi îmi urmăriţi la televizor 
drumul. 

Wilkins care până atunci nu rostise niciun cuvânt, ci făcuse 
însemnări pe hartă, puse mâna pe umărul lui Bencze. 

— Dragă colega, e inutil să mai vorbim despre asta. Dacă nu 
vrem să se întâmple o nenorocire, trebuie să facem toată treaba 
într-un sfert de oră. Prin urmare vom merge câte doi, pe rând. 
Unul va rămâne în elicopter, se va ţine tot timpul deasupra 
craterului, şi va arunca în caz de nevoie o frânghie de salvare, 
iar după aceea ceilalţi doi vor merge la un alt vulcan. 

Apoi adăugă, grăbit: 

— Acum plec eu cu Tamás. Dă-mi hainele de protecţie. 

Hainele de protecţie erau ţesute din sixtilon cu fire uşoare de 
azbest şi erau prevăzute cu o mască de protecţie şi rezervor de 
oxigen. Tamâs şi Wilkins le-au îmbrăcat în câteva clipe. 

— Putem să pornim? N 

— Incă nu - răspunse Bencze. Întâi să vedem ce spun 
aparatele. Pe televizor se vedea postul de emisiune al cortului cu 
aparatele. Bencze urmărea cu atenție  semnalizările 
presignotectonografului. 

— Se pregăteşte o erupție, dunga verde se ridică... probabil 
va izbucni vulcanul al treilea. 

Nu trecură decât cinci minute, când deasupra craterului 
marcat pe hartă cu numărul trei se iviră nori de aburi şi de 
cenuşă şi în clipa următoare lava începu să se reverse. 

— Tii, ce vulcan furios! - se îngrozi Eszti. N-aş vrea să mă 
plimb pe acolo. 

— Şi chiar acolo trebuie să ne căţărăm - zise Wilkins - fiindcă 
cel puţin câteva ore craterul acesta va fi, probabil, în repaos. 

— Putem să plecăm? - întrebă Tamás, nerăbdător. 

— Da. Luaţi aparatul de televiziune şi instrumentele, noi vom 
urmări de aici cum le veţi aşeza. 

Peste câteva clipe, elicopterul lui Tamás şi Wilkins se afla 
deasupra vulcanului. Acest vulcan nu era un munte propriuzis; 
doar craterul se ridica pieziş deasupra solului. Pasagerii 
elicopterului priveau cu îngrijorare deschizătura căscată în formă 
de covată din care răbufneau încă aburi şi fum şi se vedea, la 
cincizeci, o sută de metri adâncime, lava clocotind ca magiunul 
într-o căldare. 

Tamâs îşi potrivi mai bine curelele paraşutei şi se pregăti să 
sară. 

Paraşuta se deosebea de cele obişnuite prin faptul că era 
fixată de elicopter cu două chingi solide şi cu nişte cârlige de 
oţel. Aşadar cel care sărea nu se detaşa complet de elicopter, ci 
rămânea suspendat în aer. Chingile puteau fi manevrate din 
elicopter, lăsându-le mai jos sau trăgându-le mai sus, după 
nevoie. Astfel, după ce Tamâs aşeză aparatul de televiziune, 
elicopterul nu trebuia să coboare după el, ci Wilkins îl trăgea sus, 
cu ajutorul unui troliu acţionat de un motor mic. 

„Ce simplu!“ - veţi zice voi. Da, dar gândiţi-vă cu câtă 
îndemânare trebuia să manevreze elicopterul cel care a rămas în 
el, înfăşurând sau desfăşurând la timp frânghia, pentru ca omul 
legat de paraşută să nu se lovească de copaci şi stânci. Lucrul 
acesta este greu şi deasupra unei simple poieni sau păduri 
darmite deasupra unui vulcan în fierbere! 

Tamás îşi controlă cu grijă curelele, apoi sări. Elicopterul 
plutea la o altitudine destul de mică, cel mult cinci-şase sute de 
metri deasupra craterului. 

După săritură, la o sută de metri paraşuta s-a deschis şi 
Tamás putu să cerceteze terenul cu ochii. Norul de cenuşă se 
risipise aproape, dar aerul era fierbinte, sulfuros. 

Tamás puse în funcţiune generatorul de oxigen şi trase firul 
de semnalizare. Wilkins începu să dea drumul chingii, cu multă 
prudenţă. 

Paraşutistul se apropie cu încă o sută de metri de crater. 
Acum se vedea bine coşul vulcanului: avea parcă trepte în 

interior. Adică, mai precis, la fiecare nouă erupție, lava se 
depunea pe el în noi straturi. 


Tamâs trase iară firul de semnalizare. Capătul frânghiei 
ajungea acum la baza craterului. Tamás păşi pe pământ cu 
mişcări încete şi prudente. li era teamă că lava fierbinte i se va 
lipi de picioare ca smoala topită, dar, din fericire, când atinse 
pământul, observă că terenul e solid. Simţea în schimb şi prin 
hainele de protecţie fierbinţeala dogoritoare ce se revărsa din 
crater. Avea respiraţia tăiată, cu toate că butelia de oxigen 
funcţiona foarte bine. Picioarele îi erau grele şi păşea cu teamă 
pe marginea alunecoasă şi îngustă a craterului. Şi totuşi trebuia 
să se grăbească, deoarece nu se putea şti dacă peste o oră sau 
poate chiar peste o jumătate de oră vulcanul acesta nu va intra 


97 


din nou în activitate. Tamâs puse camera de televiziune şi 
tectonograful într-o crăpătură de stâncă şi vorbi la microfon. 

— Aici Barlay... aici Barlay... racordez lumina... Pot să fixez 
aparatul? 

Cu trei kilometri mai încolo, pe tăpşanul de stâncă, începu să 
funcţioneze aparatul de televiziune. Bencze Andrâs putea să 
vadă clar imaginea: pe Tamás, care încerca prudent să coboare 
tot mai jos şi fascicolul de lumină care scotea în evidenţă 
adâncimea clocotitoare a vulcanului. 

— Să încerc s-o duc mai jos? - întrebă Tamás. 

Bencze trimise răspunsul prin radio: 

— Numai dacă nu e periculos. 

„Adică trebuie” - gândi Tamás şi trase din nou firul de 
semnalizare. În elicopter, Wilkins privea cu îngrijorare arătătorul 
ceasului, totuşi, dând din cap, mai cobori chinga cu încă zece 
metri. Tamás, călcând de pe o piatră pe alta, se lăsă şi mai jos 
pe peretele interior al craterului. 

Aici lava era moale şi ochelarii de protecţie se aburiră. Abia 
vedea despicătura deschisă sub el la aproximativ doi metri, care 
era parcă o intrare de peşteră în coasta coşului. 

„Dacă aş pune aparatul acolo, ar putea să fotografieze 
excelent întregul crater... Dar, voi ajunge oare până acolo?“ 

Lava clocotea parcă şi mai puternic. 

„Mi se pare numai... fiindcă sunt mai aproape de ea“ - gândi 
Tamâs şi cobori până la marginea scobiturii. Aici totul era atât de 
alunecos, încât Tamás era cât pe ce să cadă în genunchi. Sus, 
cerul pe care se profila elicopterul, părea o pată cât o palmă, pe 
care norii de aburi şi cenuşă din ce în ce mai deşi o făceau şi mai 
puţin vizibilă. 

„Parcă s-ar apropia o erupție - gândi Tamás neliniştit - cu 
toate că nici o jumătate de oră nu a trecut de când sunt aici”. 

Acum, un nou val de lavă ţâşni, făcând clăbuci mari ca 
mămăliga fierbinte când se umflă. 

Tamâs prinse firul de semnalizare. „Trage-mă sus” - îi venea 
să spună, dar valul de lavă nu-i ajunsese încă la picioare. 
„Repede... mai am, poate, încă o jumătate de minut...” 

Se mişca greu, dar nu-l mai interesa nimic altceva. Se lăsă în 
genunchi şi aşeză camera de televiziune în scobitura din perete. 
„Trebuie s-o fixez... s-o fixez repede”. Trase o chingă de 
megaprestiton prin faţa aparatului, chiar pe dedesubtul lentilei. 
Apoi o fixă în peretele de lavă. 

Din crater ţâşni un nou val de lavă, sâsâind şi sfârâind. 

Tamás sări în ultima clipă la o parte şi se căţără puţin mai 
sus. Era acum cu vreo jumătate de metru deasupra aparatului de 
televiziune. De data asta, însă, valul nu se oprea, ci creştea 
văzând cu ochii. Tamâs trase febril chinga şi în clipa următoare 
simţi că frânghia se încordă - va scăpa deci din infernul acesta. 
Dar în acelaşi moment îşi aduse aminte că lumina atomică nu 
este reglată la intensitatea maximă. Fără să se gândească ce 
face, îşi scoase umerii din chinga paraşutei şi atârnând numai de 
centura care-i încingea mijlocul, se întinse cu capul în jos, după 
aparatul de televiziune. Ajunse la butonul difuzorului de lumină, 
iar cu o altă mişcare controlă şuruburile care închideau capacul 
de protecţie a aparatului. li rămase încă o clipă să vadă craterul 
inundat de o lumină ca de zi. Lava fierbinte, împroşcând şi 
clocotind, se apropie de el. Butelia de oxigen funcţiona cu 
întreruperi, aburii şi căldura pătrundeau prin mască şi haine. 
„Mai repede, mai repede” - voi să-i strige lui Wilkins. Dar 
profesorul de geografie făcea tot ce-i era cu putinţă. Trase cu o 
iuţeală fulgerătoare chinga, îl înşfăcă pe Tamás şi-l aşeză pe 
scaun, îi smulse masca de pe obraz şi porni elicopterul, 
înapoindu-se la stânca unde aşteptau Bencze şi Eszti. 

Lui Tamâs îi trebui o jumătate de oră ca să-şi revină complet. 
Molfăind nişte ananas şi bălăbănindu-şi picioarele, şedea pe 
tăpşanul de stâncă şi urmărea, împreună cu colegii săi, 
emisiunea televizată din interiorul vulcanului. La propunerea lui 
Bencze, vulcanul acesta fu numit craterul Barlay. 

— Ai aşezat iconoscopul cum nu se poate mai bine - zise 
Bencze cu recunoştinţă. la uitaţi-vă... se vede întreg craterul 
clocotind. Parcă nişte uriaşi invizibili s-ar juca cu mingea. 

— Intocmai! Intocmai! - strigară ceilalţi. 

În adevăr, în interiorul craterului, bucăţi mari de stâncă 
zburau în aer, se învârteau, se răsuceau, se prăbuşeau, aruncate 
parcă de un uriaş. Valurile de lavă se legănau, se înălţau, parcă 
în glumă ca şi când n-ar fi fost în stare să pârjolească, să 
nimicească păduri, oameni, animale... 

— Acum e rândul meu să cobor în craterul următor - spuse 
Bencze. Tamâs, nu eşti prea obosit? Tu ai rămânea în elicopter. 

— Dar eu sunt la rând! - se ridică Eszti, roşie ca focul. 

— Asta nu-i treabă de fată. 

— Dar eu vreau să merg - strigă Eszti. Ştiu precis ce am de 
făcut - şi pentru asta nici nu trebuie o forţă fizică mare; chinga e 
trasă de motor. 

— Să mergem tustrei - propuse Wilkins. 

— Elicopterele sunt pentru două persoane. 

Bencze stătu pe gânduri un minut. „La drept vorbind, Eszti 
are dreptate. De ce n-ar putea conduce elicopterul cu aceeaşi 
îndemânare ca Tamâs sau Wilkins?“ 

— Să ne îmbrăcăm - zise el - dând şi curajoasei Eszti haina 
de protecţie. Uite, aici e harta. O să zburăm deasupra acestui lac 
de lavă neagră. Aici pe ţărmul răsăritean e craterul. De data asta 
Tamâs şi Wilkins şedeau în faţa ecranului şi urmăreau drumul lui 
Bencze András şi Kovács Eszti. 

In câteva minute, elicopterul ajunse deasupra lacului de lavă. 
Lava sclipea ca o oglindă nemişcată de smoală topită, lucitoare. 
Văzând-o, îți venea să mergi cu yola pe ea. 

— Ce frumos e... parcă ar fi un lac adevărat - zise Eszti. 

— Şi ce periculos... Exală aburi fierbinți, sulfuroşi. Nu rămâne 
în viaţă nimic în jurul său, nici animal, nici plantă. 

Se lăsau mai jos şi acum vedeau clar craterul de pe ţărmul 
răsăritean al lacului. Craterul era o crăpătură lungă şi îngustă ale 
cărei margini se ridicau abia cu vreo doi metri deasupra lacului. 
Marginile erau ştirbite în mai multe locuri şi, prin aceste ştirbituri 
lava se revărsa necontenit în lac. „Unde s-ar putea aşeza aici 
aparatele? - se întrebă Bencze. Mi-ar trebui un punct care nu se 
surpă şi de unde să se poată urmări lacul şi revărsarea lavei... Să 
încerc pe marginea craterului...” 

Eszti opri elicopterul şi Bencze sări din el. Deschise liniştit 
paraşuta şi semnală tot atât de liniştit cu câţi metri trebuie 
prelungită chinga. 

Eszti îl urmărea cu emoție; inima îi bătea cu putere. Ce 
îndemânare, ce curaj, câtă forţă! Ce repede ajunge la malul 
lacului de lavă, cu ce mişcări hotărâte scoate aparatul de 
televiziune! O, dacă Bencze ar şti cât de mult îl iubeşte, că ar fi 
în stare să facă orice pentru el!... 

In clipa următoare inima-i încetă să bată. Jos, profesorul 
parcă se poticni. Fata se aplecă asupra telescopului. Văzu pe 
Bencze bălăbănind din braţe ca cineva care vrea să-şi păstreze 
echilibrul. Se părea totuşi că nu e nimic. Profesorul îşi continuă 
drumul, ajunse la ştirbitura craterului pe unde lava curgea valuri- 
valuri. Eszti simţi o strângere de inimă. Dacă i se întâmplă ceva?! 

Abia acum înţelese la ce s-a angajat. O singură mişcare 
greşită a elicopterului, o singură răsucitură a chingii - şi viaţa 
profesorului e în primejdie! 

Bencze stătea tot pe buza craterului. Nu se putea decide 
cum să fixeze aparatul. 

La câteva sute de metri spre răsărit, se ridica o stâncă de 
bazalt. „Cu două sute de metri mai spre răsărit... la stâncă!“ - îi 
transmise lui Eszti prin radio. 


Elicopterul se înălţă cu câţiva metri şi se îndreptă spre 
punctul indicat. Bencze se prinse zdravăn de frânghia paraşutei 
şi cercetă cu atenţie stâncă. „Mai jos” - transmise din nou. 

Eszti îndeplini întocmai, indicaţia primită şi Bencze păşi cu 
uşurinţă pe blocul de bazalt. Blocul de stâncă, care de sus părea 
omogen, era de fapt un val de lavă, a cărui scoarță s-a răcit 
brusc, solidificându-se. Sub scoarţa subţire, însă, lava era caldă, 
moale, ca ceara. Sub greutatea lui Bencze, scoarţa crăpă, lava 

ţâşni, iar profesorul simţi îngrozit că se scufundă şi că un picior îi 
este prins între bulgării din crăpătură. 

„Să aşez aparatele... să mă întorc repede... cât mai repede... 
se gândi cu disperare. Trebuie să aşez aparatul... acesta e unul 
din cele mai importante puncte de observaţie...” 

Cu piciorul rămas liber se strădui să calce pe unde bulgării 
de stâncă păreau mai consistenţi, iar cu o mână se ţinu de 
frânghia paraşutei, lăsându-se cât mai uşurel pe pământ. Piciorul 
prins însă nu-l putu scoate şi simţea cu inima strânsă, că lava 
fierbinte îi arde pielea şi prin bocancul de protecţie. 

„Repede... repede...” - repeta în gând. Dar cum să se mişte 
repede, cu piciorul imobilizat şi neputând să lucreze decât cu o 
singură mână?! 

Aşeză camera de televiziune şi tectonograful pe o 
proeminenţă a stâncii. Locul l-a presărat înainte cu cea mai nouă 
substanţă de lipit, aşa-numitul „praf de aderenţă”. Această 
substanţă se comporta faţă de masele plastice ca magnetul faţă 
de metale: le atrage şi le prinde cu tărie. Dacă doreai să 
desprinzi obiectul lipit, trebuia să introduci în praf un curent slab 
sub acţiunea căruia praful aderent „ceda”. 

Tamâs şi Wilkins urmăreau pe ecran munca profesorului. Ei 
vedeau doar atât că inconoscopul funcţionează perfect, că 
imaginea cuprinde întreg lacul, precum şi pârâul de lavă ce se 
revărsa necontenit din crater. 

— E clară imaginea? - întrebă prin radio Bencze. 

— Excelentă - fu răspunsul: 

„Toate-s bune şi frumoase, dar cu mine ce se întâmplă”? - se 
gândi Bencze Andrâs, încercând să-şi smulgă piciorul prins între 
pietre.. Bulgării fierbinţi însă îl strângeau ca într-un cleşte. „Dacă 
dau semnal să fiu tras în sus... mi se rupe piciorul. Dacă aş fi 
încălţat cu cizme obişnuite, aş putea să-mi scot pur şi simplu 
piciorul... dar aşa...“ _ 

Sus, Eszti aştepta din ce în ce mai nerăbdătoare semnalul. || 
văzuse pe profesor aşezând camera de televiziune, şi auzise 
convorbirea purtată prin radio cu Wilkins şi Tamás. Il urmări 
foarte atentă cu telescopul şi deodată strigă îngrozită. Abia acum 
îşi dădu seama că Bencze nu putea să-şi scoată piciorul dintre 
stânci. 

— E vreun pericol? - întrebă speriată. Bencze auzi la radio 
întrebarea plină de teamă a fetei, dar nu ştia ce să răspundă. 
Evident că e pericol. Dar ce putea face? 

Acum se ţinea cu amândouă mâinile de chingă. Îşi trăgea, îşi 
smucea piciorul drept, prins între bulgări, dar în zadar. Pe faţă, 
pe ceafă, pe gât sudoarea îi curgea şiroaie. Gâfâind, încercă din 
răsputeri să-şi smulgă piciorul din stânca fierbinte, topită, dar 
parcă ar fi prins rădăcini. 

„Nu mai e nicio speranţă... aici e imposibil să coboare 
elicopterul... nu-mi rămâne altceva decât... să las chinga şi... dar 
atunci o să mă scufund de tot în lavă...“ 

Incercă să se ţină cu o mână, iar cu cealaltă să-şi sfâşie 
hainele de protecţie. Dar ori de câte ori se apleca, piciorul i se 
scufunda şi mai adânc în lavă. Era atât de obosit, de parcă ar fi 
stat de o sută de ani aşa atârnat între elicopter şi lac. lar aburii 
fierbinţi îl ameţiră de tot. Se uită sus la elicopter şi era cât pe ce 
să strige. 

Aparatul plutea la fel ca până atunci, dar ceva căzu din el. 
Profesorul încremeni: nu cumva Eszti sărise din aparat? Peste o 
clipă se deschise o paraşută şi în clipa următoare Eszti era lângă 
el, la abia o jumătate de metru. Fără să-şi pună picioarele pe 
pământ, sau să rostească măcar un singur cuvânt, ea se aplecă 
înainte şi cu un ac, cu vârful de supermetal, trase extrem de 
prudentă o zgârietură în jurul pantalonilor de azbest al lui 
Bencze, cu cinci-şase centrimetri deasupra lavei. 

— Repede... să urcăm!... - strigă Eszti. Să te ajut? Prinde-te, 
de asta, Andrâs... lasă frânghia paraşutei - auzi Bencze glasul 
fetei. 

Profesorul nu prea ştia ce se întâmplă cu el. Se ţinea de 
frânghie ca un somnambul. Simţea că frânghia de sârmă se 
mişcă şi că piciorul i se bălăbăneşte desculţ - iar partea de jos a 
îmbrăcăminţii de protecţie, lipită de lavă, rămase undeva 
departe înapoia lui. 

— Repede, repede, ridică-ţi piciorul! - strigă Eszti disperată, 
Urcă-te mai repede! Bagă de seamă, că te umpli de arsuri! 

Bencze abia mai auzea. 

Simţea că frânghia îl trage sus, vedea că Eszti se caţără 
deasupra lui, acum ajunge la elicopter... acum sare înăuntru... iar 
frânghia urcă parcă mai repede... desigur, acum motorul trage... 
încă o clipă - mâna lui Eszti se întinde după el şi cu o mişcare 
energică tânăra fată îl trage în elicopter. 

În câteva clipe Eszti trase chingile şi îndreptă elicopterul spre 
poiană. Intre timp, cu mâna stingă scoase din pachetul de prim- 
ajutor ulei pentru arsuri şi tifon. 

— la întinde-ţi piciorul... Ai arsuri pe talpă. Nu te doare? 
Bencze zâmbi. 

— Nu mă doare. Şi-ţi mulţumesc mult pentru tot ce-ai făcut. 
Şi... şi ce păr frumos ai... 

„In sfârşit, a băgat de seamă” - gândi în sine Eszti, privind 
volanul cu atâta seriozitate, de parcă nici n-ar fi auzit cuvintele 
lui Bencze. 

X. MUNŢI SUB APĂ 


Trecuseră trei zile până când membrii expediției aşezară în 
zece puncte diferite ale insulei zece camere de televiziune şi 
zece aparate complicate legate de presignotectonograf care 
semnalau modificările fizice şi chimice survenite în pământ. 

Suferinzii de guturai se vindecaseră şi ei, iar Bencze, a cărui 
talpă arsă Eszti o unsese cu un ulei vegetal care avea darul să 
regenereze într-o jumătate de oră celulele epiteliale lezate, 
uitase şi el de mult că-l duruse vreodată piciorul. 

Activitatea locuitorilor insulei se desfăşura acum după un 
program de muncă bine stabilit. 

Wilkins cutreiera împrejurimile, completa rezervele de hrană 
ale expediției cu diferite varietăţi de legume şi fructe proaspete, 
colecta plante şi insecte interesante, studia stâncile de pe faleză 
şi  golfurile, zbura cu elicopterul deasupra insulelor din 
vecinătate, întocmea hărţi, schiţe, făcea fotografii. 

Zsuzsa avea în grijă aparatul de radio. Ea ţinea legătura cu 
institutele de cercetări ştiinţifice şi meteorologice din toată 
lumea, asculta ştirile relatând şi celorlalţi membri ai expediției 
noutăţile şi trimitea zilnic reportaje colorate gazetei Clubului. 

În aceste reportaje se spunea, de pildă, că bate vântul, că 
plouă şi iarăşi plouă, că supa de broască ţestoasă şi peştele la 
grătar sunt mâncăruri foarte interesante. Dar respectând 
îndrumările severe ale lui Bencze, nu relata niciun cuvânt despre 
cercetările întreprinse. 

— Suntem la începutul începutului - avea obiceiul să spună 
profesorul - în clasa întâi elementară sau poate nici măcar acolo, 
ci abia la grădiniţa de copii. 

Bencze, Barlay Tamâs şi Solt Zsolt lucrau din zori până 
noaptea târziu la presignotectonograf. Construiseră un obiect 
ciudat cu partea de sus din sticlă mată, bombată, pe care era 
desenată harta insulei. 

Vechiul ecran de neonylon cuprindea un singur grafic. Pe 
acest instrument însă se conturau, în diferite puncte, zece 
complexe tectonice. In acest fel se putea stabili nu numai 
apropierea cutremurului, ci şi craterul care va erupe mai curând. 

În timp ce pe harta aparatului se vedea graficul cu 
modificările forţelor tectonice - camera de televiziune aşezată 
înăuntrul lui arăta necontenit imagini din interiorul craterelor. Se 
vedea lava clocotitoare, agitată, se vedeau bucăţile de pietre, 
norii de aburi. Parcă asistai la un film instructiv. Savanţii şedeau 
în fotolii, urmăreau imaginile şi dictau „matrobotului“, adică 
maşinii electronice de calcul diverse cifre: cu privire la tensiunea 
din punctul cutare şi cutare sau la rezistenţa rocilor în cutare loc. 
Maşina răspundea pe loc, arătând dacă în punctul respectiv - 
ţinând seama de toţi factorii de tensiune şi de rezistenţă - se 
poate dezlănţui sau nu o erupție. 

Aparatele nu greşeau niciodată. Cercetătorii observau uneori 
aproape fascinaţi coincidenţa precisă a cifrelor robotului şi a 
măsurătorilor făcute de aparatele aşezate în interiorul craterelor. 
Interiorul pământului îşi descoperea în faţa lor tainele sale 
păstrate cu cea mai straşnică gelozie. 

— Aceasta nu-i decât o jucărie de copii - spunea Bencze. 
Mica noastră insulă e un punct neînsemnat. Pasul următor este 
să aşezăm aparatele de măsurat pe o zonă de o mie de kilometri 
pătraţi... Abia atunci vom putea spune că am început ceva. 

— Dar suntem înconjurați din toate părţile de mare. 

— Unde punctul de observaţie se va afla în mare, acolo vom 
cobori sub apă - răspunse Bencze. În secolul trecut era încă de 
neconceput să se transmită direct imaginea televizată a unui 
punct situat în adâncime. Dar, cu sistemul de oglinzi al lui 
Legrand, aceasta nu mai constituie o problemă. Cred că cinci 
dintre noi vor cobori în fundul mării, iar doi vor rămâne pe insulă, 
cu aparatele. 

— Cine să rămână aici? - întrebă Tamás. 

— Asta se va hotărî prin tragere la sorţi. 

— Când pornim? 

— Mâine dimineaţă. 

Prin tragere la sorţi s-a hotărât ca Bencze Andrâs, Tamâs, 
Eva, Wilkins şi Eszti să plece în expediţie. (Nu se ştie dacă Eszti 
n-a contribuit întrucâtva la obţinerea acestui rezultat...) 

În zorii zilei următoare quintobusul a fost scos din garaj. 

— Nu cumva să ne uitaţi aici! - strigă colegilor săi Solt Zsolt 
când quintobusul frumos şi zvelt era gata de plecare. 

— In acest caz vă veţi putea servi de quintobusul de rezervă 
- îi încurajă Eva. 

— Ne întoarcem curând! - spuse Eszti veselă, făcând semne 
cu mâna. 

În momentul plecării ploua şi bătea vântul, ca aproape în 
fiecare zi. 

Dar când vântul alunga norii, pentru câte o jumătate de oră, 
o lumină caldă şi aurie se revărsa pretutindeni. Boabe de 
diamant străluceau pe iarbă şi pe ramurile de palmieri, iar aerul 
avea un miros proaspăt şi înviorător. Quintobusul îl conducea 
Tamás. La pornire, apăsă butonul 2, transformându-l în elicopter 
- apoi abia ajuns la înălţimea de patru-cinci metri îl dirijă spre 
râu, reglându-l pentru navigaţie. Quintobusul aluneca lin pe 
suprafaţa apei şi râul îl ducea spre mare, pe sub frunzarul 
pădurii. Pasagerii admirau peisajul de dimineaţă. Tamás fluiera 
bine dispus. 

La gura râului îi aştepta prima surpriză neplăcută. Marea era 
bântuită de furtună şi valurile izbeau cu atâta forţă, încât apa 
înfuriată năvălea mereu în matca râului. Tamâs prinse cârma cu 
amândouă mâinile şi urmărea radarul, ca nu cumva quintobusul 
să se izbească de un banc de nisip. 

— Să ne înălţăm în aer? - îl întrebă pe Bencze. 

— Să încercăm, dacă se poate, să ne scufundăm imediat sub 
apă. 
Tamás învârti butonul cinci care transforma nava în 
submarin. Acesta era cel mai rar folosit de conducătorii 
quintobusului. Călătoriile submarine, deşi foarte interesante şi 
instructive, totuşi nu erau socotite destul de atrăgătoare până în 
timpul din urmă. Aceasta, fiindcă frumuseţile pitoreşti ale mării 
nu puteau fi savurate decât de oamenii care le priveau de pe 
țărm, din aer sau de pe creasta valurilor. La câţiva metri 
adâncime nu se mai vede nimic din uriaşa oglindă albastră a 
suprafeţei, din pescăruşii albi, graţioşi, cu aripile desfăcute, din 
steiurile verzui şi din valurile înspumate. Razele soarelui nu 
pătrund în adâncul apelor. 

Interiorul mării este patria întunericului veşnic, iar călătorii 
cu submarinul nu pot să admire miliardele de peşti, polipi, corali, 
scoici, porci de mare, meduze şi alge, decât atât cât pot să vadă 
călătorii dintr-un tren din desenele de pe pereţii unui tunel. Adică 
nimic. 

Apoi călătoriile cu submarinul mai au ceva ce înfricoşează. 
Fără să vrei, te gândeşti că te scufunzi, te scufunzi mereu în 
cutiuţa de tablă, iar deasupra te apasă o masă uriaşă de apă, de 
o tonă, de sute sau mii de tone... 

In quintobus, călătoriile submarine nu erau nici pe departe 
atât de neprietenoase. Acest vehicul modern avea faruri nu 

numai în faţă. Pereţii laterali iradiau de asemenea lumina 
atomică până departe, aşa că, în locul razelor solare, aceste raze 
artificiale  răzbăteau prin apa mărilor adânci, făcând-o 
transparentă pe mari depărtări. In regiunea Insulei Cutremurelor 
era într-adevăr nevoie de o lumină puternică şi de o instalaţie 
automată de radar pentru evitarea ciocnirilor. În oceanele 
deschise, un submarin poate să meargă mii şi mii de kilometri, la 
o adâncime, să zicem, de patru- cinci sute de metri, fără să 
întâlnească decât apă, apă şi iarăşi apă, sau, uneori, câte un pâlc 
de peşti. Dar aici, în această regiune a Oceanului Pacific, în 
împărăţia gropilor submarine, descoperite acum un secol, a 
insulelor vulcanice şi a cutremurelor de pământ, parcă n-ai 
călători prin mare, ci printr-o ţară muntoasă şi sălbatică. 
Călătorii, privind pe fereastra quintobusului, uită aproape că se 
află în apă; în lumina reflectoarelor ei văd munţi şi văi, stânci şi 
chiar nişte copaci cu ramuri noduroase, dându-şi seama abia din 
apropiere că sunt formaţii de corali. Aici peştii nu au nici pe 
departe forma crapilor, somnilor, clenilor sau păstrăvilor, şi nu 
seamănă nici cu rechinii şi cu tonii, dar nici cu ţiparii lungi şi 
subţiri. Ca şi când natura ar fi scufundat sub mare nu ştiu ce 
plaiuri pământeşti, ca şi când o zână invidioasă ar fi vrut să-şi 
plăsmuiască o împărăție fermecată, ascunsă de ochii omeneşti - 
o împărăție a culorilor, stelelor, luminilor şi minunatelor forme 
din adâncul mării... Călătorii din quintobus nu se mai săturau de 
această privelişte uluitoare. Parcă ar fi plutit printre nişte 
ghirlande minunate de trandafiri, numai că aceşti trandafiri 
agăţători se întindeau, se mişcau, se ramificau, schimbându-şi 
culorile şi forma de la o clipă la alta. 

Bencze Andrâs privi pe hartă drumul parcurs. 

— Peste câteva minute vom ajunge la răscrucea dintre 
groapa Kermadec-Tonga şi Depresiunea mondială descoperită în 
cursul anului geofizic din secolul trecut. Acolo, ne vom întoarce 
spre sud-est şi, urmând curentul cutremurelor, ne vom apropia 
de Piscurile Călătoare. 

— Ce anume? - întrebă Eszti. 

— De Piscurile Călătoare - răspunse profesorul. Acest lanţ de 
munţi submarini a fost descoperit în anul 2010 şi faima lui 
constă în faptul că nimeni nu a reuşit încă să-l măsoare precis, 
sau să-i stabilească locul, deoarece migrează. 

— Dintr-un loc în altul? 

— Cam aşa. Se scufundă, se ridică iar, răsare cu cincizeci de 
kilometri mai departe... Fireşte, nu trebuie să ne închipuim că 

acelaşi pisc porneşte la plimbare, dar un lucru e sigur: că 
măsurătorile repetate din trei în trei ani au dus de fiecare dată la 
alte rezultate. În această regiune nu numai insulele dispar şi 
reapar; aceleaşi schimbări se petrec şi sub apă. In curând vom 
ajunge la aceste piscuri şi vom căuta să dezlegăm misterul. N 

Quintobusul ajunse într-adevăr la Curentul Cutremurelor. In 
direcția curentului viteza vehicolului s-a mărit simțitor, înainta 
fără să întâmpine aproape nicio rezistență. Eszti scoase dintr-un 
coş stridii, friptură rece, ananas şi ceai. In timp ce Bencze savura 
ceaiul, Tamás vorbi la megafon din cabina pilotului: 

— Ne ridicăm, deşi nu am dirijat motorul în sus. 

— Cât? 

— Cinci sute de metri. 

— Ce vorbeşti?! 

Bencze trânti ceaşca de ceai pe masă şi dădu buzna la 
aparate: 

— Încearcă să te scufunzi din nou, Tomi! 

Barlay Tamás trase mânerul „adâncime“. Lămpile roşii de 
control se aprinseră, dar quintobusul continuă să se înalțe. 

Bencze privea pe fereastră. Prin geamul căptuşit cu 
megaprestiton transparent văzu o masă imensă de apă agitată 
purtând nenumărați peşti mici şi ierburi de mare învolburate ca 
frunzele smulse într-un vârtej. 

— Cutremur!... Să nu-i speriem pe ceilalţi. Să încercăm să ne 
ridicăm. 

Pe cât era de greu să se scufunde, pe atât de repede se 
ridica acum toată maşinăria împinsă de o forţă uriaşă. 

Apoi parcă ar fi intrat într-un golf liniştit, învolburarea se 
potoli, valurile erau aproape uniforme şi quintobusul aluneca lin. 

— Furtuna nu ajunge până aici! - se miră Tamás. 

— Sau te pomeneşti că şi în adânc s-o fi domolit totul. Nu 
poate fi o catastrofă prea mare, căci altfel n-am fi reuşit să 
scăpăm cu atâta uşurinţă. 

— Dar ce înseamnă pentru dumneavoastră o catastrofă 
„mare“? - întrebă Tamás mormăind. Mie mi-ajunge. 

— Hm. Păi ce ză zic, nici mie nu mi s-a părut tocmai un fleac. 
la spune, ai putea să-mi precizezi locul la trei mii de metri 
adâncime de unde am început să ne ridicăm? 

— Imediat. 

— Atunci, te rog, să ne înapoiem acolo. 

— Acolo? 

— Da, dar nu te speria, nu la aceeaşi adâncime; numai 
deasupra acelui loc. 

— Eu nu sunt laş... dar sincer vorbind, n-aş dori să revăd 
punctul acela blestemat. Insă, dacă ţineţi cu tot dinadinsul, pot 
să mă întorc. 

Quintobusul s-a supus fără împotrivire. 

— la uitaţi-vă, ce peşti neobişnuiţi! - arătă Tamás spre mare, 
unde lumina atomică tăia o adevărată şosea strălucitoare. 

— Peşti fierţi - răspunse Bencze. 

— Ca în ţara unde curge lapte şi miere. 

— Nu glumesc. In timpul marilor erupții submarine, apa mării 
poate atinge punctul de fierbere pe mari întinderi. la vezi 
termometrul de apă! 

Tamâs se uită la termometru şi rămase cu gura căscată. 

— O sută trei grade Celsius!... Aş avea poftă să sorb puţină 
ciorbă naturală de peşte. Numai că pe submarin treaba asta e 
cam complicată. 

— Nu te plânge, amice, c-o să avem parte de cutremure 
marine şi mai mari, iar atunci şi împrejurul insulei noastre vor 
înota peşti fierţi! 

— Asta zic şi eu! 

— Dar mai bine să nu dorim aşa ceva - zâmbi Bencze. la să 
vedem, te pomeneşti că am ajuns. 

— Imposibil - zise cu uimire Tamás. 

— De ce să fie imposibil? - Aparatele noastre sunt precise. 

— Dar uitaţi-vă... afară... munţii... 

— Îi văd. 

— Dar, adineauri nu erau. 

— Acum au răsărit. 

— Nemaipomenit... îi desenez pe hartă. 

— In scurtă vreme tot n-ai să mai găseşti - îl linişti 
profesorul. Aici, tot fundul mării e în continuă mişcare. Dar fii 
atent la cârmă... aşa... trebuie să înaintăm spre sud-est. 

Pasagerii, din quintobus priveau fascinaţi marea. Nu le venea 
să creadă că străbat aceleaşi locuri pe unde au trecut cu două 
ore în urmă. 

Acolo unde adineauri nu era decât apă şi numai apă, acum 
se ridicau stânci din argilă roşcată sau albastră şi din lavă 
neagră. 

— Ei, acum aş dori încă o ceaşcă de ceai, fiindcă mai târziu 
n-o să prea avem timp de gustare - zise Bencze. 

Şedeau în jurul mescioarei rotunde şi mâncau liniştiţi, ca 
acasă, la clubul universitar. După ce înfulecă două felii de 
friptură, Bencze se ridică: 

— Să ne pregătim. 

Barlay Tamás opri quintobusul. 

Se aflau la o adâncime cam de patru sute de metri, doar cu 
câţiva metri deasupra fundului mării. Terenul era destul de 
neted, numai spre nord se întindea un şanţ larg şi adânc. Spre 
sud nu se vedeau decât movile de doi-trei metri. Fundul mării 
era acoperit de un strat gros de mâl şi de argilă roşie. 

Bencze dădea explicaţii lui Wilkins şi lui Barlay Tamâs. 
Iconoscopul şi aparatele trebuiau aşezate pe coasta colinei. 

— lar acum să ne ocupăm locurile în batisfere. 

Batisferele erau nişte cabine înalte de noi metri şi largi de un 
metru, fixate în coasta quintobusului. Ele erau confecţionate din 
plăci de megaprestiton subţiri şi transparente, cu pereţii dubli; 
între cei doi pereţi se afla un strat protector de oxigen cu o 
presiune de câteva atmosfere. In interiorul batisferei, se afla un 
fotoliu. Pasagerul se aşeza în el şi, la fel ca şoferii automobilelor 
de odinioară, dirija deplasarea vehiculului apăsând o pedală, iar 
cu ajutorul unor manete mişca braţele de megaprestiton care se 
întindea în toate părţile şi executau cu precizie toate mişcările 
dorite. 

Iconoscopul şi celelalte aparate au fost de asemenea 
introduse într-o batisferă mai mică. 

— Gata? - întrebă Eva. 

— Da, gata. 

Eva învârti un buton şi între batisfere şi interiorul 
quintobusului se lăsă un perete solid de aluforte. Acest lucru era 
absolut necesar, deoarece la o adâncime de patru sute de metri 
ar fi fost destul de riscant să deschizi peretele unui submarin! 
Wilkins, Bencze şi Barlay Tamâs intrară cu inima strânsă în câte 
o cabină. Acum, pereţi impermeabili îi despărţeau pe unul de 
altul, de quintobus şi de mare. 

Eva apăsă din nou un buton. De astă dată se deschise 
peretele exterior al quintobusului şi batisferele alunecară în apă, 
una după alta. Ele nu mai erau legate de quintobus decât prin 
cablurile de siguranţă. Costişa nu era departe. Cercetătorii 
dirijară cu îndemânare batisferele trăgând după ele şi cele cu 
instrumente. Potrivit planului dinainte stabilit, ei au montat 
repede şi cu îndemânare camere de televiziune. Bencze vorbea 
cu tovarăşii săi, şi cu cei rămaşi în quintobus, şi cu cei de pe 

Insula Cutremurelor, prin postul de emisie al eternometrului de 
mână. Reglă aparatul la lungimea de undă a insulei. Tóth Zsuzsi 
era la post şi îi răspunse imediat. 

— Ce e nou acasă? 

— Nimic deosebit - se auzi glasul Zsuzsei. Dumneavoastră de 
unde vorbiţi? 

— De pe fundul mării. Nu râde, dragă Zsuzsika. Suntem la 
patru sute de metri sub nivelul mării închişi în batisfere. 
Racordează televizorul şi apăsă butonul unsprezece... 

— 0... 0... da... - se auzi glasul Zsuzsiei. Extraordinar! De 
neînchipuit! 

— Ce vezi? 

— Văd apa... o coastă de deal... pe profesorul Wilkins... te 
văd şi pe dumneata... acum se mişcă ceva... parcă ar fi ramurile 
unui copac uriaş... corali... sau chiar o caracatiţă. 

— Asta nu mai are nici o importanţă - râse Bencze. Important 
este că aparatul funcţionează bine. După-masă vom fi acasă. La 
revedere! 

Bencze închise radioul eternometrului şi se întoarse spre 
tovarăşii lui. Wilkins aduna cu mâna de megaprestiton a 
robotului său argilă roşie şi mâl, având de gând să studieze 
polenul din nămol... Nămolul de pe fundul mărilor este ca o carte 
de istorie ilustrată. In el se găsesc rămăşiţe de corali, de scoici şi 
de alge care au trăit cu sute de mii de ani în urmă. Aici zac lumi 
scufundate de mult, ramuri smulse de vânt, pietre şi păduri 
întregi duse de ape. 

— Mai aveţi mult? - întrebă Bencze la radio. 

— Un minut... până să aşeze Tamâs aparatele, termin şi eu. 

— E mai bine să ne înapoiem deodată cu toţii - zise aprobativ 
Bencze şi apoi se întoarse. Tamâs tocmai aşeza în clipa aceea pe 
vârful colinei aparatele de măsurat fenomenele tectonice. 

Deodată însă fu atacat de o făptură ciudată, uriaşă, roşie, cu 
o sută de tentacule. 

— Tamás... Tamás... - strigă îngrozit profesorul Bencze, 
potrivind postul de emisiune al eternometrului la lungimea de 
undă a aparatului de radio al batisferei în care era Tamâs. 

Dar acesta nu răspunse. 

— Tamás, ce s-a întâmplat? 

Bencze încercă să se apropie de sfera lui Tamás. 

Dar monstrul înspăimântător o împresură complet cu 
tentaculele sale. Sfera de scafandru se rotea, se învârtea în fel şi 
chip. Tamâs încercă în zadar să scape din strânsoarea 

caracatiţei.  Tentaculele uriaşe, de trei-patru metri, ale 
monstrului marin, nu puteau să zdrobească carapacea de 
megaprestiton, dar în furia sa turbată el se lupta aprig cu braţele 
batisferei şi cei doi adversari se scufundau tot mai mult în nămol. 
Caracatiţa putea să tragă la fund batisfera sau să rupă cablul ce 
o lega de quintobus. Bencze dădu un semnal de alarmă lui 
Wilkins şi apoi amândoi tăbărâră asupra caracatiţei. Braţele- 
robot ale batisferelor se dovediră însă prea slabe. Parcă ar fi 
înviat un monstru marin de o sută de mii de ani, o namilă cu 
tentacule de oţel care trăgea vasele la fund. Nicio lovitură, nicio 
tăietură nu-l supăra. 


Din interiorul quintobusului, Eva şi Eszti urmăreau disperate 
lupta. 

— Eu cobor acolo... 

— Ce poţi să faci? - întrebă cu disperare Eszti. 

— Dar oamenii se prăpădesc... şi noi să stăm cu braţele 
încrucişate. Spune-mi, Eszti, nu-i aşa că avem aici un generator 
de ultrasunete? 


— Desigur. 

— Repede... repede... 

— Ce faci? N 

— Nu întreba... Dă-mi-l repede... Il prind de braţul robot al 


batisferei... Sper c-o să suporte presiunea apei... Adică stai puţin. 
Dă-mi o carcasă protectoare de megaprestiton. 

— Ce faci? 

— Nu întreba... Nu-ţi fie teamă... Mă înapoiez... Lansează 
batisfera... 

— Nu ştiu cum... 

— Mai întâi apeşi butonul F... apoi îl apeşi pe acesta de aici... 
Fii atentă! 

— Nu mă lăsa singură, Evi!... 

— Nu plânge, Eszti. S-ar putea să ajung prea târziu. Mai întâi 
butonul F... Înţelegi? 

— Da. 

Eszti tremura de emoție când apăsă butoanele şi văzu că 
peretele interior se închide, iar ea rămâne singură în quintobus. 
Urmărea disperată îndepărtarea batisferei în care se afla Eva. 

Eva acţionă fără şovăială. Indată ce batisfera se desprinse de 
quintobus, ea potrivi braţul robotului, conectă generatorul de 
ultrasunete şi, reglând distanţa şi direcţia, îl îndreptă cu iuţeală 
fulgerătoare spre tentaculele libere ale caracatiţei. Nimeri în plin. 
Corpul monstrului se contractă convulsiv şi câteva tentacule 
începură să plutească paralizate în apă. Acum Eva manevră cu 
multă prudenţă, în aşa fel încât fascicolul de raze atinse din plin 
trupul  caracatiţei, fără însă să provoace vreo stricăciune 
învelişurilor de megaprestiton ale batisferelor. 

La început, cei trei bărbaţi nu pricepură ce s-a întâmplat. 
Tentaculele înfricoşătoare ale caracatiţei se înmuiară şi se 
desfăcură ca petalele de trandafir. lar aparatele de radio ale 
efernometrelor transmiteau mesajul: „Intoarceţi-vă la quintobus. 
Monstrul marin e răpus”. 


Înapoierea nu a fost însă tocmai aşa de simplă nici după 
fericitul deznodământ al întâmplării cu caracatiţa, deoarece 
Eszti, rămasă singură, se uita speriată la tabloul de comandă, 
plin de butoane şi mânere. Cum a făcut adineauri? Ce butoane a 
învârtit? În ce ordine? Ajunge o singură mişcare greşită pentru a- 

i arunca pe toţi în braţele morţii. Căci e uşor să-ţi închipui ce s-ar 
întâmpla, dacă, din greşeală, ar apăsa de pildă butonul pentru 
transformarea quintobusului în avion, la câteva sute de metri 
sub nivelul mării. 

Din fericire şi Bencze se gândi la acest lucru. 

— Atenţiune!... Atenţiune!... Esztike, aici e Bencze! 

— Ascult - răspunse Eszti. 

— İn colţul de jos de partea stângă a tabloului de comandă 
se află un buton verde, cu litera F. 

— Am înţeles, butonul F. 

— Apasă-l! 

— L-am apăsat. 

— intoarce de patru ori la dreapta butonul B care e lângă 
butonul F! 

— Unu... doi... trei... patru... 

— Apasă butonul F exterior! 

— Am apăsat butonul F exterior de culoare roşie. 

— Trage butonul F verde! 

— L-am tras. 

— Atunci totul e bine - se auziră cuvintele lui Bencze, dar de 
data aceasta nu la radio, ci prin uşa interioară de aluforte care 
se deschise. El fu primul care intră şi o îmbrăţişă pe Eszti. 

— Îți mulţumim, ai fost la înălţime! 

— Nici nu ştiu ce am făcut! 

— Auzi vorbă! Cum nu ştii? Apăsând butonul F ai întărit 
peretele interior de aluforte, cu butonul B ai apropiat batisferele, 
butonul F exterior a închis peretele exterior al quintobusului, iar 
când ai tras butonul verde s-a deschis uşa interioară. E simplu, 
nu? 

— Foarte simplu - oftă Eszti. Cât aş dori să fiu iar în sala de 
comandă a Universităţii Centrale şi să gătesc conopidă! 

— Caracatiţe putem găti şi aici - zise Eva, îmbrăţişând-o. Ai 
dori într-adevăr să ne întoarcem? 

— Numai când sunt speriată - recunoscu cu sinceritate Eszti. 

Era noapte când quintobusul ajunse la suprafaţă. Vântul se 
potolise, iar Crucea sudului strălucea pe cer cu stelele-i de 
diamant. Tamás reglă quintobusul pentru zbor. Pluteau lin şi cu 
mare viteză spre Insula Cutremurelor. Golful, râul, poiana, toate 
erau atât de prietenoase de parcă se întorceau acasă. 

Zsuzsi îi aştepta la radio. Era supărată. De o oră condiţiile 
atmosferice erau foarte rele. Europa nu se putea prinde de loc. 

De câteva minute, nici posturile de emisiune din Australia nu mai 
puteau fi recepționate. Presignotectonograful era agitat şi el. 

In timp ce ceilalţi se pregăteau de cină, Bencze cercetă 
filmele televizate, graficele întocmite în timpul zilei. Pământul şi 
marea păreau într-adevăr neliniştite, mult mai neliniştite decât 
până atunci. Parcă se pregătea undeva o mare erupție. 

— Da. Chiar şi cutremurul observat în fundul mării indică 
acest lucru... Undele radiofonice sunt tulburate în perioade 
seismice - spuse Bencze. După toate semnele, începe hora. 

Profesorul urmărea acum emisiunile postului de televiziune 
de pe fundul mării. Postul funcţiona ireproşabil. Bencze privi 
câteva minute şi apoi exclamă: 

— Uitaţi-vă aici... dar... asta e aproape cu neputinţă! 

Pe ecran se vedea desluşit un quintobus care înota pe mare. 
Era un aparat în culori verzui şi argintii, mai mic decât un 
quintobus obişnuit, cu inscripţia cu litere de aur: PRITENII BUNI. 

— Priviţi!... Priviţi!... E un guintobus... Şi încă unul mic, un 
adevărat vehicul de copii... cel mult pentru patru-cinci 
persoane... Dar cum o fi rătăcit în marea asta sălbatică? Şi ce 
prosteşte se mişcă, parcă n-ar fi dirijat, ci ar merge în voia 
curentului... 

Membrii expediției  înconjurară ecranul, dar în clipa 
următoare, quintobusul PRIETENII BUNI dispăru din câmpul vizual 
al iconoscopului. 

— Ce-a fost asta? Doar n-o fi vreun vehicul ieşit din Zona 
Reglementară!... Sau s-a întâmplat vreo nenorocire? Dar 
vehiculul n-a lansat niciun semnal de ajutor... Zsuzsi, nu s-a 
transmis nimic la radio? 

— Dar nu v-am spus că mi-a fost imposibil să recepţionez azi 
vreo informaţie?... 

— Probabil că s-a suprapus ceva pe film - zise Solt Zsolt. Nu 
e exclus să fi fost chiar reflexul quintobusului nostru. 

— Imposibil - zise profesorul - am citit pe ecran desluşit 
cuvintele PRIETENII BUNI. 

— Eu nu le-am văzut - zise Wilkins. 

— Să fim atenţi, poate o să apară iarăşi. 

— Oricum ar fi, n-am putea să-i luăm urma. 

— Cu toate acestea să fim atenţi! 

Stătură câteva ore în faţa ecranului, dar zadarnic. 
Quintobusul necunoscut n-a mai apărut. 

XI. RĂTĂCIŢI PE MARE 


Ar fi greu de spus dacă au trecut câteva minute sau câteva 
ore până când cei trei băieţi îşi reveniră în fire. Afară, vântul 
bătea necontenit, valurile aruncau de colo până colo 
quintobusul, gata-gata să-l răstoarne, căci quintobusul era reglat 
pentru „navigaţie”. Dar ce treabă mai face un vas cu cârma 
ruptă şi mai ales fără un echipaj calificat? Examenul de 
conducere pentru  quintobusul junior era doar o simplă 
formalitate, fiindcă se dădea pentru şosele internaţionale sigure, 
şi pentru zonele protejate, ferite de furtuni. 

„Eu sunt vinovat, eu am făcut asta“ - se gândi Bencze Jancsi 
şi încercă să se ridice în picioare. In interiorul quintobusului era 
semiîntuneric. Jancsi racordă lumina atomică şi acum, sufrageria, 
cabinele de pasageri şi mobilele confortabile erau scăldate într-o 
lumină prietenoasă, de zi. 

— Vai, gemu Imre. 

— Mă dor toate oasele... şopti Tibi. 

— Măcar valurile astea cumplite de n-ar fi... vai, stomacul 

meu... 
Lui Jancsi îi veni dintr-o dată în minte ceea ce învățase 
despre „primul ajutor”. „La bolile acestea cel mai important lucru 
este aerul proaspăt şi inhalarea aerosolului „Marinar”. Acest 
aerosol, cu un miros plăcut de brad, are proprietatea de a 
acţiona nu numai ca un sedativ general, dar, în acelaşi timp, 
„înşeală” şi simţul de echilibru al organismului uman, persoanele 
din avion sau de pe vapor având senzaţia că stau liniştite ca 
acasă, în fotoliu. In afară de aceasta, el provoacă câteva minute 
un căscat convulsiv, silind pe bolnav să respire calm şi profund. 

Da, foarte bine, dar unde e cutia de „prim-ajutor”? 

Răscoli toată sufrageria, cabina căpitanului, cabinele de 
pasageri, se poticni şi căzu de vreo cinci ori, până când în cele 
din urmă găsi sertăraşul. Imprăştie cu ajutorul unui pulverizator, 
pentru apă de colonie, aerosolul „marinar”, apoi, după o 
jumătate de minut, deschise acoperişul mobil al cabinei. 

Vuietul furios al mării se auzea acum şi mai înspăimântător. 
Dansul valurilor îi azvârlea când ici, când colo pe PRIETENII BUNI 
de parcă ar fi fost ghemuiţi într-o coajă de nucă. Dar greaţa şi 


117 


starea proastă încetară în câteva minute. Băieţii se sculară de pe 
jos şi stăteau acum în prova quintobusului, lângă cabina 
pilotului, admirând cerul înnoptat şi furtuna dezlănţuită. 

— Bine am brodit-o. 

— In cele din urmă tot o să ajungem undeva - zise Tibi cu o 
încurajare cam timidă. 

— Trebuie să cerem ajutor prin radio - adăugă Imre - şi de 
data aceasta ceilalţi doi nu se mai împotriviră. 

— Eu v-am invitat... eu trebuie să mă îngrijesc de scăparea 
noastră. Culcaţi-vă, odihniţi-vă, am să transmit eu semnalele prin 
radio. 

— Cum să ne culcăm? Avem aceeaşi răspundere ca şi tine şi 
nu ne temem de nimic. Nici chiar de cearta care ne aşteaptă 
acasă... 

Jancsi râse şi se uită cu recunoştinţă la cei doi prieteni. 

Se aşezară la aparatul de radio şi Jancsi dădu semnalul 
S.O.S. 

Oamenii stau adeseori acasă la radio şi, învârtind butoanele 
aparatului, se întâmplă ca printre crâmpeie de muzică sau de 
cântec, printre două ştiri în limbi străine sau în mijlocul unui 
fragment de piesă de teatru să prindă şi câteva fluierături 
sinistre, mesaje transmise prin alfabetul Morse. Dar, plictisiţi şi 
indiferenți, trec mai departe, fără să se gândească în ce parte o 
fi avionul sau vasul rătăcit în furtună şi ceaţă, a cărui singură 
legătură cu oamenii este acest mesaj, repetat neîncetat cu 
disperare: S.O.S. - salvaţi sufletele noastre. 

Jancsi repeta, repeta şi iarăşi repeta neobosit chemarea. 

În sfârşit! Se prezentă Serviciul de salvare al Poliţiei 
internaţionale de circulaţie, 

— Aici Serviciul de salvare... Serviciul de salvare... 

— SOS! SOS! Aici quintobusul PRIETENII BUNI! Navigăm pe 
Oceanul Pacific cu cârma ruptă. 

— Determinaţi poziţia voastră geografică. 

Tăcere. 

— PRIETENII BUNI! Determinaţi poziţia voastră geografică. 

Din nou tăcere. Apoi, după mult timp, un nou semnal. 

— Nu putem. 

— Aici Serviciul de salvare. PRIETENII BUNI! Determinaţi-vă 
imediat poziţia geografică... 

Mii de radiofonişti din toate colţurile lumii urmăreau acest 
dialog neobişnuit. 

— Dar noi nu ştim s-o determinăm! Noi abia am terminat 
clasa a opta. 

— PRIETENII BUNI, determinaţi-vă... 

— Nu ştim s-o determinăm... Suntem elevi... Avem un 
Quintobus Junior... 

— Aţi părăsit şoseaua internaţională? 

— Da, am părăsit-o. 

— Unde? 

— Nu ştim... 

— Uitaţi-vă la aparate. 

— Staţi să mă uit pe glob - răspunse Jancsi - şi privi harta pe 
care o linie roşie marca frumos traseul lor pe şoseaua 
internaţională, până la intersecţia Tropicului capricornului cu 
meridianul de schimbare a datei, sau cu alte cuvinte până la 23* 
28' latitudine sudică şi 170* longitudine estică. De acolo înainte 
aparatul parcă înnebunise, nu se mai vedeau decât linii 
încurcate, în zigzag, imposibil de descifrat. 

— Aici ne-am abătut - zise Jancsi. 

— Unde? 

— Apoi cam la meridianul o sută şaizeci şi cinci, deasupra 
Tropicului capricornului. 

— Şi de acolo? 

— De acolo am mers anapoda. Cum ne-a dus furtuna. 

— De când. 

— Nu ştiu. 

— Ba ştii. Uită-te la aparate şi la eternometru; ele îţi arată 
când aţi părăsit şoseaua principală. Apasă cele două butoane de 
deasupra globului. 

Jancsi se supuse necunoscutului de la radio. 

La apăsarea celor două butoane, deasupra traseului 
străbătut, pe hartă se aprinseră câteva lămpi albastre, care 
arătară, ziua, ora şi minutul când au părăsit şoseaua principală: 
anul 2057, luna iunie, ora trei şi un sfert după masă. 

— Cu alte cuvinte rătăciţi pe mare de două ore. 

— Imposibil. Cel puţin de o săptămână... 

Se pare că la celălalt aparat de radio, nimeni nu avea chef de 
vorbă sau de discuţie. 

— PRIETENII BUNI! 

— Da, suntem atenţi. 

— Au pornit quintobuse să vă salveze. Racordaţi reflectoarele 
de lumină atomică. Opriţi motorul. Dacă marea e prea furioasă, 
transformați quintobusul în submarin şi coborâţi până la o 

adâncime unde direcţia curentului mării... krr... hr... krr... titita... 
uuuu... Atenţiune... direcţia curentului marin! krr... krr... titita... 
krr... 

Aparatul de radio o luase razna. 

Şuierături, fluierături, ţiuituri, bruiaj. 

— Vă rog, nu am înțeles, unde să coborâm? strigară toți cu 
disperare. 

— Krr... prrr... UUUU... 

— Aici PRIETENII BUNI! PRIETENII BUNI! Aici PRIETENII BUNI! 
S.O.S.! S.O.S.! - încercă din nou Jancsi. 

— Ni s-a defectat aparatul de radio - zise Imre. 

— Sau al lor - adăugă Tibi. 

— Sau furtuna ne-a azvârlit într-un loc de unde nu mai putem 
transmite prin radio. 

— Transmiteri prin radio se pot face de oriunde. 

— Dacă nu sunt tulburări atmosferice. 

— Acum ce facem? 

— Acum... hm... - Jancsi se uită la prietenii săi şi începu să 
râdă. Ce facem? Nimic! Că suntem nişte măgari... 

— Ce te-a apucat, de ai devenit atât de vesel dintr-o dată? 

— Mă gândesc ce tipi imposibili suntem. Deocamdată n-avem 
nicio bătaie de cap, quintobusul ni-l duce apa, avem ce bea, 
avem ce mânca, aparatul de radio are să funcţioneze şi el până 
la urmă, cârma o vom putea repara poate şi noi - putem să trăim 
pe PRIETENII BUNI ca Robinson sau ca membrii expediției Kon- 
Tiki - şi, în loc să ne bucurăm, stăm pleoştiţi ca nişte pui de 
bogdaproste... Chiar dacă nu vom ajunge în Insula Cutremurelor, 
undeva tot o să nimerim noi. Mie nici nu mi-ar părea rău să fim 
salvaţi cât mai tărziu, căci cel puţin vom avea ce povesti 
băieţilor. Inchipuiţi-vă ce o să spună când vor afla... 

De altminteri elevii dintr-a opta ştiau deja ce se întâmplase 
cu cei trei băieţi. 

Ziarele de seară publicau cu litere de o şchioapă informaţia: 

UN  QUINTOBUS CU TREI BAIEŢI A AJUNS IN ZONA 
FURTUNILOR! CARMA S-A RUPT! CE SE VA INTAMPLA CU 
„PRIETENII BUNI”? PÂNĂ LA MIEZUL NOPŢII O SUTĂ DE 
QUINTOBUSE DE SALVARE AU PORNIT LA DRUM! 

Quintobusele de salvare au cercetat cu radarul tot oceanul 
bântuit de furtună. 

Parcă ar fi căutat un ac într-un car cu fân. 

Nicăieri niciun semn. Până la miezul nopţii douăzeci de mii 
de tineri şi tinere s-au prezentat la Serviciul de circulaţie 

internaţională, pentru a-şi exprima dorinţa de a participa la 
acţiunea de salvare. 

La miezul nopţii însă ziarele au difuzat ştirea că nu va mai 
porni nicio expediţie de salvare şi că cele o sută de quintobuse 
trimise se vor întoarce în zori. Din nenorocire, probabil, fără 
„rezultat, fiindcă părţile sudice ale Oceanului Pacific sunt 
răscolite de furtuni puternice şi legătura prin radio ou PRIETENII 
BUNI a încetat. 

În toată lumea mamele spuneau fetelor şi băieţilor lor 
neascultători: „Vedeţi ce păţesc copiii care nu ascultă de 
părinţi?!“ 

Cei trei băieţi nu ştiau nimic despre toate acestea. Habar n- 
aveau că colegii lor de clasă voiau să le trimită conserve, pături, 
cărţi şi că sute de şcolari s-au culcat în acea seară cu gândul: ce 
n-aş da să fiu în locul lor! 

Băieţii au hotărât ca de acum înainte să nu mai închidă 
acoperişul cabinelor decât pe vreme de mare furtună. La 
aparatul de radio, garda va fi permanentă. Dacă unul dintre ei va 
observa ceva neobişnuit, îi va trezi imediat pe ceilalţi doi. 
Conform îndrumării primite, reflectoarele de lumină atomică au 
fost racordate la punctul de maximă intensitate, pentru ca astfel 
quintobusul să poată fi văzut de la o distanţă cât mai mare. 

— Culcaţi-vă - porunci Jamcsi. Eu fac primul de gardă. 

Tibi şi Imre s-au culcat ascultători în fotoliile lor comode, 
transformate printr-o simplă apăsare de buton în canapele. Nu-i 
mai chinuia nici răul de mare, deoarece aerosolul „Marinar” 
asigura imunitatea pe doi-trei ani ca şi vaccinul - aşa că după 
câteva minute adormiră buştean, respirând liniştiţi. 

Jancsi rămase singur în cabina de comandă. 

Afară furtuna se potolise. Vântul sufla încă tare, dar fără 
vârtejuri. Quintobusul se legăna ritmic pe masa enormă de apă, 
aerul proaspăt, sărat năvălea în navă şi sus pe cer sclipeau stele 
prietenoase. 

„Ce-o fi făcând mama? - se gândi Jancsi, simțind o mare 
durere în inimă. Ce va spune când va auzi că suntem în pericol? 
O, dacă aş putea să-i vorbesc, s-o liniştesc! Oare nu funcţionează 
televideofonul eternometrului?... 

Dar e o nerozie... imposibil să funcţioneze... la o distanţă atât 
de mare.. 

Şi totuşi de ce n-ar funcţiona?... In definitiv e telefon fără fir. 

Dar nici radioul nu funcţionează... 

Totuşi ar trebui încercat...“ 

Apăsă butonul eternometrului şi micul disc apăru. 

Cu inima zvâcnind de emoție, formă numărul de acasă. 

— Alo, aici locuinţa Bencze - se auzi la capătul celălalt. 

— Mamă! Mamă! - strigă Jancsi, gata să izbucnească în 
plâns. 


— Copilul meu drag! - zise mama, văzându-i acum şi faţa pe 
placa televideofonulud. Unde eşti? 

— Nu-ţi fie frică, dragă mamă... trăiesc... suntem aici în 
Oceanul Pacific. Suntem bine... 

— Să nu-ţi pierzi curajul, dragul mamei!... A pornit o 
expediţie să vă caute. 

— Să nu fiţi îngrijoraţi din cauza noastră, mamă. Şi nu fi 
supărată... 

— De ce să fiu supărată? Doar a fost un accident, ceva 
neprevăzut, nu? 

— Mamă dragă, eu îţi spun adevărul... Eu sunt vinovatul... N- 
a fost un accident întâmplător... Eu am scos quintobusul din ruta 
internaţională... 

O clipă se făcu linişte. 

— N-are rost să vorbim despre ce a fost, dragul meu... Fiţi 
cuminţi, cu băgare de seamă şi rezistaţi până la sosirea 
expediției de salvare! Aveţi grijă să nu faceţi vreo prostie! Şi 
tatăl tău a plecat cu un quinitobus. 

— Noapte bună, mamă... şi nu te supăra... fii bună şi 
înştiinţează-i şi pe părinţii lui Tibi şi Imre. 

— li înştiinţez, dragul meu. 

— Noapte bună, mamă. 

— Noapte bună. 

„Ce bine că mama nu a plâns“ - se gândi Jancsi. Nimeni nu 
are o mamă aşa de minunată ca a mea... şi eu nici măcar n-am 
întrebat-o ce veşti are de la fratele meu András...“ 

In legătură cu András îşi mai aduse aminte încă de ceva: 
necazurile cele mari vor începe abia când Andrâs îl va întreba 
cum a îndrăznit să se ia după el. Dar până atunci mai e încă mult 
şi, deocamdată, nu-l ameninţă palmele frăţeşti, ci doar furtunile 
Oceanului Pacific. 

Exact după două ore, Tibi se sculă fără să-l fi trezit cineva şi 
preluă garda. 

— Am onoarea să mă prezint la post - zise el solemn, 
umflându-şi pieptul. 

— iți predau garda - răspunse Jancsi nu mai puţin solemn. 

— Nimic nou? 

— Nimic. Merg să mă culc - spuse Jancsi şi se vâri sub pătura 
lui Tibi, rămasă liberă. 

Visă că, pe neaşteptate, cârma fu reparată. Quintobusul se 
ridică, din nou în aer şi plutea, plutea sub un cer albastru 
strălucitor, spre Insula Cutremurelor. Se vedeau deja coroanele 
verzi ale copacilor, centura albă de atoli care înconjura insula şi 
lagunele albastre, se vedeau conurile ruginiii ale vulcanilor, când 
pe neaşteptate începu să tune şi să fulgere, dar quintobusul se 
prăbuşi. 

— Jancsi... scoală-te... scoală-te... Jancsi, scoală-te. 

Jancsi se ridică speriat din aşternut. 

Tibi şi Imre stăteau lângă el, adică vorbă să fie că stăteau; se 
clătinau, se împleticeau de parcă ar fi fost beţi. 

— Ce faceţi? 

— Nu simţi? Vai de noi, ne scufundăm. 

Jancsi sări în picioare, adică mai bine zis - ar fi vrut să sară, 
dar ca şi când cineva l-ar fi izbit în piept, căzu înapoi, lovindu-se 
de o masă, şi se rostogoli pe duşumea. 

— Furtună! - strigă Tibi. 

Quintobusul era aruncat când într-o parte când în alta de 
nişte valuri uriaşe. Câte un val de cincisprezece metri îl lua în 
spinare, îl învârtea, îl ridica - apoi apa retrăgându-se de sub el, 
quintobusul se prăbuşea în adânc cu un pocnet uriaş. Scârţâia şi 
pârâia din toate încheieturile de parcă sta să se rupă în două. 
Prin acoperişul deschis intra apă sărată, vântul şuiera, iar cerul 
era acoperit de nori întunecoşi, cenuşii-violeţi. 

Adunându-şi toate puterile, Jancsi trase butonul care 
închidea acoperişul şi apoi racordă pompa şi generatorul de 
oxigen. În câteva clipe dispăru din quintobus apa ce se strânsese 
adineauri, aerul se primeni. Imediat Tibi şi Imre se simţiră mai 
bine. 

— Eşti un om mare, căpitane... mă simt cu totul altfel... vai... 
- zise Tibi încheindu-şi fraza cu o exclamaţie de spaimă. 

— Aha, nu râde înainte de vreme, prietene - gemu Imre. N- 
am ce să zic, am căzut!... 

— Prieteni... - zise Jancsi cu un aer serios, pipăindu-şi şi el 
stomacul, fiindcă în momentul când valurile aruncaseră 
quintobusul de la înălţimea de vreo douăzeci de metri avusese şi 
el senzaţia că s-a prăbuşit cu ascensorul... Prieteni, trebuie să 
facem un pas hotărâtor. Aparatul de radio nu funcţionează. Azi- 
noapte eternometrul meu era încă bun - dar acum s-a oprit şi el. 
Trebuie, fie să ajungem la pământ, fie să rezistăm pe mare până 
când va sosi expediţia de salvare. Combustibil avem destul, 
motorul e bun, lumina atomică ne ajunge pe o sută de ani. Cu ce 
avem de mâncare, o scoatem la cale, dacă-i nevoie, un an 
întreg, iar când oceanul e liniştit putem să pescuim. Avem atâtea 
tablete de desalinizare a apei de mare, încât putem fabrica până 
la cinci milioane de litri de apă potabilă, cu alte cuvinte nu 
murim nici de sete. 

— Păi atunci nu-i nicio nenorocire - chiui Tibi. 

— Ba da. Mi-e teamă că pereţii Quintobusului Junior nu vor 
putea rezista mult timp acestor valuri îngrozitoare care-l izbesc 
mereu. 

Şi ca şi când ar fi vrut să confirme vorbele lui Jancsi, o 
creastă de val aruncă quintobusul iarăşi sus, pentru ca apoi 
vântul să-l trântească în adânc, iar pereţii de aluforte trosniră şi 
pârâiră cumplit. 

— Şi atunci ce crezi? Ce-i de făcut? 

— Există două posibilităţi... Sau tranformăm aparatul în 
elicopter şi ne 'ăsăm în voia vântului... sau coborâm sub apă şi 
ne lăsăm în voia curenților. 

— Până unde? 

— Până unde o să ne ducă. 

Băieţii tăcură posomorâţi. 

Să te urci în văzduh e un lucru minunat... dar să te prindă 
ciclonul... sau să te dea de-a dura uraganul... să te prăbuşeşti... 
Apa mării e totuşi mai prietenoasă... 

— Şi dacă ne lăsăm la fund, putem să ieşim iarăşi la 
suprafaţă? 

— Desigur... aparatura de comandă funcţionează, numai 
cârma e defectă. Ei, ce ziceţi? 

— Să coborâm sub apă. Nici căpitanul Nemo nu s-a temut de 
mare. 

— Dar... - riscă Imre. 

— Ce anume? 

— Dacă ne lăsăm la fund, vom fi mai greu de găsit. 

— Cu radarul, cred că e acelaşi lucru. 

— Da’ de unde... la suprafaţă putem fi observați mai uşor... 

— Dacă eşti de părere că o să putem suporta zdruncinăturile 
astea... 

— Noi le-am mai suporta oarecum, dar quintobusul n-are să 
reziste... 

— Şi sub apă vom fi în siguranţă? 

— Ai tu o idee mai bună? 

— Nu. 

— Atunci să-i dăm drumul, băieţi. La ce adâncime vreţi? 

— La două sute de metri - zise Imre. 

— Bine. 

Jancsi învârti butonul pentru poziţia submarin şi reglă 
dispozitivul de afundare la două sute de metri adâncime. 
Quintobusul începu să se scufunde, ajunse la două sute de metri 
adâncime, dar nu se opri şi cobori până la şase sute, opt sute de 
metri. Aici coborârea se opri, dar quintobusul se deplasa acum 
cu o viteză ameţitoare. 

Băieţii erau atât de emoţionaţi, încât nici nu mai îndrăzneau 
să respire. 

— Cred că suntem intr-un curent marin - şopti Imre. 

— De ce vorbeşti aşa de încet?... crezi că tulburi liniştea 
peştilor? - întrebă Tibi 

— Nu-mi arde de glume. Nu mergem unde am dori noi, ci 
unde ne duce marea. 

— De ce? Unde am dori noi? 

— Nu ştiu... dar... Spune, Jancsi,... dacă am voi, am mai 
putea ieşi iarăşi la suprafaţă? 

— Evident că da. Cel puţin aşa cred. Sper. 

— Se ghemuiră, fără să scoată o vorbă, la proră. 

— İn lumina reflectorului se zăreau stânci minunate, insule 
de corali şi peşti. Orele treceau şi cei trei băieţi uitară de foame 
şi, admirând imensitatea apei, se gândeau că undeva departe, 
pe meleaguri fericite şi însorite, se află căminele, şcoala şi 
colegii lor. 

Radioul nu funcţiona. 

La eternometru Jancsi chema zadarnic numărul de acasă. 

XII. SE NAŞTE O INSULĂ 


Nici în Insula Cutremurelor aparatul de radio nu mai 
funcţiona. 

Nu funcţiona de mai bine de două săptămâni. 

Astfel, Bencze Andrâs nu ştia că toate posturile de emisiune 
din lume, toate quintobusele şi serviciile internaţionale de 
salvare îi căutau pe frăţiorul său şi pe prietenii acestuia. 

Pe de altă parte, savanții de pretutindeni nici nu bănuiau 
măcar ce rezultate ştiinţifice au fost obţinute în ultimele câteva 
zile pe insula părăsită din Oceanul Pacific. 

Membrii expediției aşezaseră cincizeci de camere de 
televiziune în insulele din împrejurimi şi în mare. Zi şi noapte se 
luau filme televizate din cincizeci de puncte diferite pe un 
teritoriu de o mie de kilometri pătraţi. Datele cu privire la 
complexul tectonic ajungeau automat la maşina de calcul, iar 
aceasta semnala pe hartă, prin oscilograf, creşterea şi direcţia 
tensiunii, rezistenţa scoarţei, parametri atmosferici şi cosmici, 
arătând că în cutare sau cutare loc se va putea produce o 
mişcare a scoarţei, peste o oră, peste o zi, peste zece zile. 

Aparatele funcționau totdeauna cu o precizie desăvârşită. 

Se dezlegase o taină care durase de milioane şi milioane de 
ani. 

Forţele „misterioase”, tensiunile formidabile care provoacă 
erupțiile gheizerelor şi vulcanilor, energiile înspăimântătoare 
care zguduie pământul se îmblânziseră în faţa savanților şi se 
lăsau măsurate. Membrii expediției nu cunoşteau oboseala. Să 
verifici de douăzeci de ori fiecare măsurătoare şi cifră, să 
înfiinţezi mereu noi şi noi puncte de observaţie, să nu te încrezi 
dacă ai reuşit ceva - iată în ce consta metoda de lucru a lui 
Bencze. 

— La 1 iulie, cam pe la amiază, în punctul acesta se va ridica 
o insulă - spuse Bencze, arătând harta întinsă pe masă. 

— Aici, unde apa mării are acum o adâncime de opt sute de 
metri. 

Insula va avea o înălţime de aproximativ zece-cincisprezece 
metri şi un diametru de opt kilometri... Naşterea ei va fi probabil 
precedată de un cutremur ce va ţine două-trei zile... iar 

cutremurele de pământ nu vor înceta cu apariţia insulei. Această 
insulă va trăi cel mult douăzeci şi patru de ore, apoi valul 
următor de cutremur, al cărui focar va fi aici... priviţi această 
spărtură submarină... aşadar valul următor va ridica punctul 
acesta, iar insula noastră nou-născută va fi înghițită de ocean. 

— Şi după aceea? - întrebă Eszti. 

— După aceea vom relata rezultatele obţinute Academiei de 
Ştiinţe şi vom pleca acasă. 

— O - spuse Eszti dezamăgită - eu credeam că va mai urma 
ceva. 

Bencze râse. 

— Altceva? Păi nu e destul că am elaborat o metodă cu 
ajutorul căreia putem prevedea cutremurele de pământ cu o 
săptămână înainte? 

— Da... da, dar la început am mai făcut câte ceva. Am 
coborât în cratere, am călătorit în submarine... acum de o 
săptămână stăm în cort cu braţele încrucişate... pe bărbaţi nu-i 
vedem toată ziua, fiindcă nu se mai mişcă de lângă maşina de 
calcul şi mâzgălesc hărţi toată ziua. 

— Imi pare rău că te-ai înşelat. Fireşte că s-ar putea întâmpla 
să avem şi surprize, să mai rămânem aici încă trei ani şi să o 
luăm de la început... De exemplu, dacă... 

— Dacă? 

— Dacă, să zicem, marea s-ar răzgândi şi nu ar mai arunca 
insula la suprafaţă. 

— Asta ce ar însemna? 

— Ar însemna că toate calculele mele nu fac două parale, că 
am nesocotit unul sau mai mulţi factori importanţi, că am făcut 
deducţii greşite, într-un cuvânt multe de tot... 

— Şi acest lucru e posibil? 

— Nicidecum - interveni Wilkins agitat. Ceea ce a realizat 
profesorul Bencze până acum... a calculat cu săptămâni înainte 
momentul şi intensitatea erupției fiecărui vulcan de pe insula 
noastră cu atâta precizie, încât pe baza acestor calcule s-ar 
putea dirija mersul internaţional al quintobuselor... a prevăzut 
Cutremurul de mare din săptămână trecută... in locul 
dumneavoastră, eu aş lansa rachetele. 

— Nu. Scuză-mă, colega, eu nu fac acest lucru. E imposibil. 

— Nu vă veţi compromite. 

— Nu, nu pot să risc. 

Tamás care îşi întrebuința odihna de după-masă, pe o vreme 
neaşteptat de frumoasă, stând la soare pe unul din fotoliile 
aşezate în faţa cortului cu aparate, îşi deschise ochii. 

— Despre ce discutaţi? 

— Despre transmiterea buletinelor prin rachetă. 

Tamás nu răspunse. În adâncul sufletului său îi dădea 
dreptate lui Wilkins. De două săptămâni aparatul de radio era 
defectat, dar expediţia avea în schimb rachete şi prin rachetele 
teleghidate s-ar fi putut trimite mesaje celor mai importante 
institute ştiinţifice din lume, comunicându-le că la 1 iulie va avea 
loc un cutremur de pământ. Căci, în fond, în zadar ştiu ei 
dinainte ce se va întâmpla, dacă nu pot să dovedească lumii că 
au ştiut acest lucru... Savanţii cu barbă de la Academie vor mârâi 
sceptici... Dar nici intervenţia lui Tamâs pe lângă Bencze nu a 
fost mai eficace. „Puțin îmi pasă de Academie - spuse acesta 
enervat. Ştiinţa nu e cursă de cai, nici un meci de fotbal sau de 
box. Important este nu să comunic înainte de vreme rezultatele 
pe care le-am obţinut, ci ca aceste rezultate să fie bune. Ce 
penibil ar fi să avertizez prin rachetă toate posturile de 
observaţie din lume, şi până în cele din urmă să se constate că a 
fost vorba de o eroare de calcul...” 

— Atât timp cât a funcţionat radioul am transmis semnalele. 

— Una e legătura prin radio şi alta e ambiția aceasta de a 
provoca senzaţie cu orice preţ. Dacă cutremurul prevăzut pentru 
data de 1 iulie ar periclita şi alte continente, atunci fireşte că aş 
lansa mesajele prin rachetă, dar aşa totul mi se pare o 
fanfaronadă şi nimic mai mult. 

Tamás mormăia în sine ori de câte ori se gândea la această 
convorbire. „La drept vorbind e o laşitate să nu transmitem 
semnalele... şi chiar o vanitate, căci ce se poate întâmpla dacă 
calculele noastre ar fi greşite? Nimic. Li s-a mai întâmplat şi 
altora să greşească.” 

Se hotărî să nu spună nimic profesorului, dar cu prima ocazie 
să lanseze rachetele cu mesaje. 

Până la 1 iulie mai era o săptămână întreagă. 

Surprizător de plăcută, vremea se însenină. Parcă pământul 
ar fi dorit să se odihnească, înainte de marea zguduire. Membrii 
expediției nu putură însă să beneficieze de zilele de aşteptare. 
Zadarnic îi îndemna Bencze, ei nu aveau chef nici de plimbare, 
nici de citit. Cele două ore obligatorii de sport pe zi - pe care 
Eva, suprema paznică a sănătăţii lor, le fixase pentru fiecare - nu 
le făceau decât cu chiu cu vai, de mântuială. Aşteptau, aşteptau 

mereu să vadă dacă pământul se va mişca în adevăr, chiar aşa 
cum prevedeau schiţele profesorului Bencze. 

Probabil tot din pricina plictiselii, lui Tamás i se cariase o 
măsea. 

Intr-o dimineaţă se sculă cu durere de dinţi. Mişcându-şi 
limba, simţi că într-o măsea are o gaură uriaşă. Disperat, fugi la 
cortul comandantului unde în fiecare dimineaţă Eva examina pe 
membrii expediției, împărțea tabletele de vitamine şi dădea 
sfaturi bolnavilor. 

— Bună dimineaţa, Tamás. Aşa devreme? Bine că te mai 
gândeşti şi la mine. 

— Mă gândesc eu şi altă dată, dragă Eva, dar munca asta... 

— Ştiu, nu mă mai iubeşti. 

— Vai, cum să nu te iubesc, Evi. Dar... 

— Dar e bine s-o şi spui uneori. 

— Păi, te iubesc... 

— Ai putea să mi-o spui mai drăguţ. 

— Eşti ca străbunicile noastre de acum o sută de ani. 

— lar tu eşti cam colţos. 

— Da, fiindcă mă doare măseaua. 

— De ce n-ai început cu asta, dragă Tomi? - exclamă 
speriată tânăra doctoriţă. 

„Fiindcă mi-a fost imposibil să scot o vorbă” - vru să spună 
Tamás. Dar renunţă şi îşi deschise gura. 

— Aici mă doare. 

— Nimica toată, fac o spălătură dezinfectantă, pun puţin 
regenerator de smalţ şi până mâine totul e în regulă. Spune-mi 
de ce clipeşti din ochi aşa de speriat? Te doare? 

— Nu mă doare. Dar e neplăcut să simţi că cineva îţi 
cotrobăieşte prin gură. 

— Imaginează-ţi cum a fost acum o sută de ani, când dinţii se 
extrăgeau cu cleşti de oţel, iar cu perforatoarele se scoteau 
bucăţi mari din dintele viu. 

— Glumeşti... îmi spui poveşti din astea, numai ca să-mi 
deschid gura cât mai tare. 

— Ba, aşa a fost, Wilkins mi-a povestit. 

— Probabil cu nouă sute de ani în urmă. 

— Numai cu o sută. 

— Şi cine era nebun să mai meargă atunci la dentist? 

— Toţi pe care îi dureau dinţii. Ce puteau să facă? Nu-i aşa? 

— Eu cred că pe vremea aceea numai sadicii se făceau 
stomatologi - spuse Tamâs încruntat. Să-ţi taie bucăţi dintr-un 
dinte viu... 

— Hehe, dac-ai şti câte din astea mai erau în secolul al XX- 
lea... 

Când se numărau globulele de sânge, se lua un ac cu vârful 
lătăreţ şi se înţepa cu el vârful degetului. Nici injecţiile nu se 
făceau aşa cum le facem noi. Pe atunci, acul se fabrica din metal 

şi nu din anestezic solid, ca să nu mai vorbesc de ce am 
văzut la expoziţia de la muzeul de medicină care prezenta 
perioada de acum o sută de ani: diametrul unui ac de injecție era 
exact de cincizeci de ori mai mare decât diametrul acelor 
noastre. 

— Şi oamenii suportau? 

— Glăteşte-ţi gura, suntem gata. Ştii ce povesteşte Wilkins? 
Cică are o carte, dizertaţia de doctor a unui elev al său, intitulată 
„Obiceiuri ciudate, modul de viaţă şi morală a doua jumătate a 
secolului al XX-lea“, pe care ne-o poate împrumuta dacă vrei. Ei 
bine, toată cartea e plină ou lucruri de acest fel, de nu ştii ce să 
faci, să te miri sau să râzi. 

— De exemplu? 

— De exemplu, oamenii erau atât de obişnuiţi cu murdăria, 
încât aruncau gunoaiele pe stradă. Sau - existau locuinţe fără 
cameră de baie... 

— Nu-i adevărat! Nu cred!... 

— Intreabă-l pe Wilkins... Apoi într-un quintobus care mergea 
pe şine nu se puteau urca decât persoanele care plăteau 
taxatorului cincizeci de fileri. 

— Şi taxatorul îi primea? 

— Evident că da. Dar asta nu-i nimic. Poliţiştii aveau dreptul 
să aresteze pe oameni şi să-i închidă într-o celulă, de unde nu 
scăpau nici seara. 

— Ei, tare aş dori să văd cartea aceasta. 

— Aşteaptă puţin. Şi mai era pe atunci un ministru al 
construcţiilor care acorda premiile cele mai mari arhitectului 
care construia mai scump. 

Tamâs râdea cu atâta poftă, încât uită de durerea de dinţi. 

— Fii bună şi dă-mi tabletele de vitamină că trebuie s-o iau 
din loc. Spune-mi ce zi e azi? 

— Douăzeci şi şapte iunie. 

— Credeam că e întâi aprilie. Spune-i lui Wilkins să-mi 
împrumute cartea, cu toate că, între noi fie zis, eu sunt sigur că 
nu are o astfel de carte şi că a vrut să râdă de tine, să te ducă... 

In ziua de douăzeci şi opt iunie, dimineaţa, Bencze ceru să i 
se acorde o zi liberă, spre marea surprindere a tuturor. El anunţă 
acest lucru la micul dejun şi adăugă zâmbind: 

— Starea aparatelor nu s-a schimbat, tendinţa e aceeaşi, 
calculele de control semnalează erupția tot pentru întâi iulie. Eu 
nu mai am nimic de făcut şi dealtfel sunt obosit. Aş dori să fac o 
excursie îmtr-o insulă din apropiere şi să pescuiesc niţel. Dacă 
Esztike ar vrea să mă însoţească... 

Eszti era cât pe ce să scape din mână ceaşca de ceai. 

— O, da, desigur... cu cea mai mare plăcere. 

— Cu atât mai mult, cu cât azi va fi, probabil pentru mult 
timp, singura noastră zi fără furtună. [i-ar face plăcere să 
mergem cu elicopterul? Sau să luăm barca cu motor? 

Până în cele din urmă aleseră barca cu motor. 

Luară unelte de pescuit şi provizii pentru toată ziua. Bencze 
se aşeză la cârmă, Eszti rămase în mijlocul bărcii şi privi fericită 
şi tulburată când ţărmul ce se îndepărta, când pe Bencze, care în 
costum alb, cu părul castaniu, răvăşit de vânt, cu pielea bronzată 
de soare, părea mai drăguţ ca oricând. 

— Nu vrei să şezi lângă mine, Esztike? - o întrebă Bencze. 

— Ba da, cu plăcere. 

— Aşa vom putea să stăm de vorbă mai bine... altminteri 
abia îţi aud vocea. 

Ajunseră la gura râului. Marea era nespus de frumoasă. 
Oceanul Pacific se arăta intr-adevăr paşnic. Oglinda nesfârşită a 
apei avea răsfrângeri de un albastru închis şi doar la botul bărcii 
se prelingea o dâră albă de spumă. Eszti îşi închise ochii, să 
poată sorbi şi mai bine plăcerea razelor solare şi aerul sărat. 

— Esztike, dumneata ştii că eu am treizeci şi doi de ani... 

— Ştiu - şopti Eszti. 

— Şi dumneata ai numai optsprezece. Crezi că ar fi un 
inconvenient? 

— De ce să fie? - întrebă Eszti repede şi roşi ca focul. 

— Fiindcă... eu credeam... eu mă gândeam... că fetele de 
optsprezece ani se uită mai degrabă la tinerii de douăzeci şi trei 
de ani... astfel nici nu speram... dar cred... şi poate nu greşesc... 
căci şi eu... 


132 


Eszti asculta cu obrajii îmbujoraţi şi inima îi bătea, aşa cum 
bate inima fiecărei fete de optsprezece ani când aude o 
declaraţie de dragoste. 


Bencze ţinea volanul cu o mână, iar cu cealaltă o cuprinse de 
mijloc pe Eszti. 

— Ştii... te aşteptam cu nerăbdare încă de pe atunci când... 
în fiecare miercuri după masă veneai la cursurile mele... De 
fiecare dată îmi puneam o cravată nouă... Dar nu eram sigur. Mă 
gândeam că poate nu te interesează decât fenomenele 
tectonice... |n definitiv eşti o tânără savantă, iar scoarţa 
pământului e foarte interesantă... 

— Foarte interesantă - zise Eszti, cu sinceră convingere. 

— Apoi m-am gândit că nu poate fi totuşi o simplă întâmplare 
că ţi-ai riscat viaţa... Uite... eu n-aş fi voit să-ţi fac încă această 
mărturisire... dar cine ştie ce aduce ziua de mâine... Esztike, eu 
te iubesc foarte mult... S-ar putea să mi se întâmple ceva... vreo 
nenorocire... şi doresc să ştii acest lucru... Şi dacă ne vom 
întoarce cu bine acasă, aş dori să fii soţia mea. 

Eszti plângea şi râdea, se lăsa îmbrăţişată, sărutată, apoi îşi 
plecă fruntea pe umărul bărbatului iubit şi privea motorul care 
sfredelea apa, se uită la valurile albastre, domoale, la norii uşori, 
hazlii, albi şi dolofani, la palmierii însoriţi care înconjurau insula... 
şi se gândea ce vor spune acasă fetele; se uita la faţa drăguță a 
lui Amdrâs şi era nespus de fericită. 

In timp ce Bencze András şi Eszti se plimbau pe mare, ceilalţi 
membri ai expediției au ţinut sfat. Se adunaseră la propunerea 
lui Tamâs şi singura chestiune discutată era dacă trebuie sau nu 
să trimită mesaje prin rachete institutelor ştiinţifice. 

— E o ocazie unică - zise Tamâs. Bencze nu e aici şi nici nu 
ştie nimic... 

— Dar va afla mai târziu şi n-are să ne ierte niciodată. 

— Dacă se realizează prevederile... 

— Dar dacă nu se realizează? 

— Exclus! - strigă Tamâs. Calculele sunt bune, fără greş; am 
ţinut seama de toţi factorii până şi de magnetismul scoarţei 
pământeşti şi de direcţia vîmtului... 

— Exceptând factorii pe care nu-i cunoaştem... 

— Dacă voi nu vreţi, eu voi face totul pe răspunderea mea - 
spuse Tamâs foarte hotărât. 

Tóth Zsuzsi ridică mâna: 

— Sunt de acord cu Tamás. 

lar ceilalţi adăugară: 

— Nu suntem copii... ne asumăm şi noi răspunderea. 

Tamâs şi Zoltân pregăteau pentru lansare rachetele cu 
mesaje. Hotărâră să trimită mesaje observatoarelor geofizice de 
la Paris, Moscova şi San-Fnancisco. 

— Şi Universităţii Centrale - ceru cu insistenţă Zsuzsi. E cu 
neputinţă să nu trimit timp de două săptămâni o veste pentru 
„Glasul nostimilor”. 

— Trei rachete - sau patru, e aproape acelaşi lucru - 
interveni Solt Zsolt aprobativ. 

— Să redactăm mesajul. 

„Aici, colaboratorii profesorului Bencze András. 

Fiind imposibile legăturile prin radio, comunicăm pe această 
cale că de-a lungul Gropii Mondiale, pornind de la punctele de 
cercetare 78, 81, 117 şi 179 se prevede un cutremur pentru data 
de 1 iulie 2057, cu o intensitate de gradul 9 - 11. Cutremurul va 
face să apară în apropierea punctului de observaţie 179 o insulă 
vulcanică cu un diametru de aproximativ 8 kilometri şi o 
altitudine de 10 - 15 metri deasupra nivelului mării. După 24 de 

ore, insula se va scufunda din nou. Cutremurul, în patru valuri 
principale, va dura şase-opt zile. Fluxul oceanic provocat de 
cutremur va putea fi observat pe tot cuprinsul globului. Incepând 
din momentul izbucnirii cutremurului vom transmite din douăzeci 
şi patru în douăzeci şi patru de ore mesaje prin rachete cu 
imagini televizate.” 

Mesajul acesta a fost scris în cinci exemplare la maşina de 
dictat. Patru exemplare au fost introduse în cele patru rachete, 
iar pe al cincilea Tamás îl vâri în buzunar. 

„Lui Bencze niciun cuvânt! Nicio vorbă!“ - se înţeleseră între 
ei. 


Dimineaţa zilei de întâi iulie fu prietenoasă, calmă. Pe cer 
pluteau alene nori cenuşii-violeţi, iar soarele ascuns după ei le 
tivea marginile cu aur. Nu se simţea nici măcar o adiere de vânt, 
frunzele parcă încremeniseră, aerul era plin de mireasma florilor 
şi fructelor. 

— Parcă am fi la începutul verii şi nu în toiul iernii - spuse 
Eva, respirând adânc, cu braţele deschise. Aerul e uimitor de 
proaspăt. 

— Aparatele sunt încă _liniştite! - raportă Solt Zsolt 
profesorului care lua micul dejun. 

— Hm. Cel mult n-are să mai fie cutremur - spuse Bencze, 
bine dispus. De altfel nici nu s-ar cuveni ca noi să aşteptăm cu 
înfrigurare catastrofa, numai ca să avem dreptate. Nu? Ce bine e 
că măcar n-am bătut toba, nu-i aşa, Tamâs? 

Tamás mânca omletă cu ciuperci. Deşi omleta cu ciuperci nu 
are oase, omul era totuşi cât p-aci să se înece. Ce greşeală că au 
trimis mesajul fără ştirea profesorului! 

— E a...adevărat... dar nu înţeleg cum de ar fi posibil să nu 
mai aibă loc cutremurul. 

— Are să vină curemurul, nu-ţi fie teamă. la uite, Zoltán - 
zise Bencze, întorcându-se spre mecanic - aparatele nu 
trebuiesc privite niciodată izolate... Ceea ce contează, e raportul 
dintre tensiune şi rezistenţă, adică mărimea şi tendinţa 
complexului tectonic; numai acestea au importanţă... Ce a fost 
asta? 

— O lovitură de tun - răspunse palid mecanicul. 

— Da de unde... a început!... Fiecare să-şi ocupe locul!... 
Tamás, la quintobus! 

În ultimele săptămâni membrii expediţei se obişnuiseră cu 
furtunile, cu fulgerele şi tunetele, au văzut gheizere în erupție, 

lavă clocotitoare, pereţi de stâncă prăbuşindu-se, dar ceea ce le 
era dat să vadă acum, nu-şi putură imagina nici în cele mai 
îngrozitoare visuri. leşiră valvârtej din sufragerie. Afară parcă 
totul se puse pe o goană nebună. 

Pădurea vâjâia, crengile zburau prin aer, palmierii înalţi cu 
trunchiuri groase se îndoiau până la pământ şi bubuituri 
neîncetate, ca nişte lovituri de tun, zguduiau stâncile. 

— Insula noastră e în afară de orice pericol - spuse Bencze. 
Nu părăsiţi cortul cu aparatele până nu ne înapoiem. Fiţi foarte 
atenţi, înregistraţi orice observaţie, orice neregularitate în 
funcţionarea aparatelor. 

— Când vă întoarceţi? - întrebă îngrijorată Eszti. 

— Peste câteva ore. Dar cel mai târziu, mâine. Ştiu că ai veni 
bucuroasă cu noi, împreună cu Eva, dar e mai bine să rămâneţi 
aici. Noi plecăm cu quintobusul de rezervă. Dacă totuşi... s-ar 
întâmpla ceva pe insulă, Zoltân vă va duce cu quintobusul în 
Noua Zeelandă şi ne vom întâlni acolo. La revedere! 

Membrii expediției nu erau laşi, totuşi Tamás şi Bencze 
simţiră o strângere de inimă când se despărţiră de cei rămaşi pe 
insulă. Nu, „după toate calculele omeneşti“ aici nu se va 
întâmpla nimic. Dar calculele omeneşti pot să greşească... j 

Nu puteau să călătorească pe râu, fiindcă râul dispăruse. În 
câteva clipe albia îi secase. Cascada ce cădea de pe pieptul de 
stâncă nu mai vuia. Doar peretele de piatră înalt şi abrupt privea 
ameninţător în vale. 

— De ce te uiţi aşa de speriat, Tamás? - întrebă profesorul. 
Cutremurele de pământ încep deseori aşa: izvoarele seacă, 
râurile îşi schimbă matca, munţii se deschid... 

— Ştiu, ştiu, dar una e să ştii ceva şi alta să vezi cu ochii tăi. 

— Pune în funcţiune elicopterul. 

Se înălţară plutind deasupra insulei. Copacii, craterele 
vulcanilor rămâneau în urma lor. Gura roşcată a craterelor era 
liniştită, dar deasupra lor pluteau nori de cenuşă alburie, ca şi 
când nişte uriaşi s-ar fi sfătuit gâfâind în inima pământului, dacă 
e cazul să năvălească sau nu la suprafaţă. 

Ridicându-se deasupra stâncilor, zăriră marea. 

Era înspăimântătoare. A 

Oceanul se frământa, se zbuciuma. |n locul talazurilor 
binecunoscute totul era o învălmăşeală de trombe înfiorătoare. 
Pe alocuri valurile se ridicau cât un munte de înalte, ca apoi să 
se prăbuşească cu un vuiet asurzitor. In alte părţi apa fierbea. 
Vălătuci de aburi se ridicau îngrozitoare până la cer, acoperind 

cu o perdea uriaşă orizontul. Soarele era sus, dar razele sale se 
sălbăticiră şi ele. In locui luminii solare albe, cu răsfrângeri 
gălbui, alergau curcubeie între pământ şi cer. Dungi violete, 
portocalii şi de culoarea smaraldului brăzdau întinderea apei, iar 
discul soarelui, care se ivea uneori printre nori, era când gălbui şi 
palid, când albastru ca azurul. 

— Vrăjitorie - zise Tamâs. 

— Un fenomen optic rar, minunat, ceva asemănător a fost 
descris ultima dată în 1883, după erupția vulcanului Krakatau... 
Aerul e plin de cenuşă şi aburi vulcanici; aceştia produc refracția 
luminii. 

Tamás era extrem de atent la volan. Aparatele din quintobus 
funcționau fără greş, dar mişcările aerului erau atât de violente 
şi de neregulate, încât fiecare clipă putea să aducă o nenorocire. 
Vehiculul era când atras în jos de vârtejurile de aer, când împins 
în sus de aburii fierbinţi, când smuls de furia vântului sau 
acoperit de un val de cenuşă. 

— Aşa ceva niciun ochi omenesc n-a mai văzut până acum - 
zise Bencze. Indreaptă telescopul spre punctul de observaţie 
179. 

Tamás potrivi telescopul. 

In direcţia indicată, cerul era asaltat de o coloană deasă de 
aburi, groasă de câţiva kilometri. Norul de aburi ţâşnea în sus 
vâjâind, şuierând, apoi ceva mai departe se năruia în torente 
necontenite. Pe o întindere imensă se învolburau vârtejuri de un 
verde întunecat, iar pe marginile acestora înotau roiuri de peşti. 

— Observă, te rog, peşti fierţi - spuse Bencze. 

Erau într-adevăr peşti fierţi. Rechini cu dinţi de ferăstrău, 
caracatiţe, meduze, peşti mici pluteau în roiuri nesfârşite, cu 
burta în sus. Pe suprafaţa apei înotau crengi şi trunchiuri de 
copaci: mesajele unor insule distruse. Nivelul mării se ridica 
văzând cu ochii. Bubuiturile care durau de câteva ore nu mai 
conteneau, contopindu-se într-un vacarm infernal, cu şuierături 
şi mugete neîncetate. 

— Acolo... acolo... - strigă Tamás, arărtând cu mâna spre 
punctul de observaţie 179. Acolo... 

Bencze privi şi el prin telescop. 

In dosul perdelei de aburi, se ivi un masiv uriaş negru. 

Parcă o cetate vrăjită ar fi răsărit din filele unor cărţi de 
poveşti vechi. i 

O agitație copilărească puse stăpânire pe Bencze. Il apucă pe 
Tamás de mână. 

— Uite... uite... insula! 

Cu viteză încetinită, quintobusul îi ducea din ce în ce mai 
aproape de vălul de aburi. Acum insula putea fi văzută şi cu 
ochiul liber. Creştea, se întindea, se ridica necontenit. 

Tamâs o privea cu atâta nerăbdare, încât nu mai ştia ce să 
facă. Ar fi vrut să intre cu orice preţ în norul de aburi, chiar să 
aterizeze pe insulă, să facă fotografii... 

— Să nu ne apropiem de insulă! - zise Bencze. Căldura 
înfiorătoare, gazele toxice, ne-ar ucide în câteva clipe. De altfel 
nici nu putem ateriza pe insulă, căci toată insula e formată din 
lavă incandescentă, fluidă. 

— Atunci ce vom face? Se înserează imediat. 

— Vom petrece noaptea în quintobus. 


Întunericul se lăsă dintr-o dată asupra oceanului. Dar 
tumultul apei şi al pământului nu s-a domolit nicio clipă. In locul 
soarelui verde, pe cer răsări o lună purpurie şi o puzderie de 
stele strălucea în mii de culori. Marea arunca o spumă ca 
smoala, iar din apa întunecată ţâşneau gheizere şi cratere de 

vulcani ca nişte fântâni arteziene colorate. Izvoare aurii, roşii ca 
flacăra, violete şi argintii cu sclipiri reci, izbucneau pe întinderea 
nesfârşită a apei, iar cei doi bărbaţi admirau fascinaţi acest joc 
miraculos al naturii. 

— Să dormim puţin, pe rând - spuse profesorul. Dar cine 
putea să doarmă în noaptea aceea? 

In zori, marea se potoli ca prim farmec. Soarele răsări ca un 
disc verde pal. Lumea era parcă o împărăție fermecată de 
smarald. Cerul, norii şi marea erau inundate de culoarea verde, 
orizontul strălucea în aceeaşi culoare, iar insula nou-născută 
părea un smarald uriaş, verde-închis. 

— Nu mai sunt nori de aburi în jurul ei - zise cu uimire 
Tamás. 

Intr-adevăr, văzduhul era limpede, norii de aburi se răciseră 
în noaptea răcoroasă şi căzură stub formă de ploaie în ocean. 
Nici soarele nu mai era acoperit de nori, şi numai cenuşa de lavă 
care plutea în aer făcea ca dimineaţa să fie opalizată şi să 
lucească în culori ciudate. 

— Acum, putem încerca să coborâm. 

— Pe insulă? - întrebă Tamâs. 

— Da, acolo. Primul val al cutremurului de pământ s-a 
terminat: şi probabil va urma o pauză de câteva ore. S-o folosim. 

Tamás încuviinţă dând din cap, fără să zică un cuvânt. 
Răsuci volanul şi quintobusul zbura acum repede deasupra 
insulei cât palma. 

— S-o botezăm „Efemera”, că n-o să trăiască decât o zi - 
spuse Bencze. 

Quintobusul făcu nişte viraje de salut în cinstea Efemerei, iar 
cei doi bărbaţi o cercetară foarte atenţi cu telescopul. Insula era 
aşa cum preziseseră aparatele: o fâşie de pământ lungă cam de 
opt kilometri şi lată de doi. Un masiv de lavă, înalt, pe alocuri, de 
zece metri, şi chiar de cincisprezece, douăzeci, cu stânci negre, 
cu două cratere în mijlocul ei, cu un gheizer alb pe ţărmul nordic, 
iar lângă el, cu nişte steiuri ce străluceau în toate nuanțele, de la 
albastru închis până la azuriu. Deasupra insulei pluteau aburi de 
apă, care, deşi nu prea deşi, arătau că terenul e încă fierbinte. 

— Putem să aterizăm? 

— Din păcate, nu. Ne-am scufunda, cum m-am scufundat eu 
în lacul de lavă. Dar acum nu mai e nimeni să ne scoată. 

Se roteau deasupra insulei, zburând foarte jos, la patruzeci - 
cincizeci de metri înălţime. 

Platoul de lavă era brăzdat de crăpături şi şanţuri, şi dintr- 
unul din ele ţâşnea apă. 

— Vezi? - arătă Bencze. Dacă insula aceasta ar dăinui, peste 
câţiva ani ar creşte pe ea arbuşti şi copaci. Vântul şi marea ar 
fecunda-o. Ce puternică, ce uriaşă e viaţa! Algele albastre cresc 
şi pe un teren de lavă, la 70°, iar polenul îşi păstrează veacuri 
întregi puterea de fecundare. 

— Şi dacă totuşi insula nu se va scufunda? 

— Se va scufunda! - răspunse Bencze. Vor rămâne doar 
câteva fotografii din ea, câteva menţiuni sumare într-un anuar 
de geologie... Despre noi nu va rămâne poate nici măcar atât. 

Tamás învârtea îngândurat telescopul, apoi tresări cu 
uimire... 

— Imposibil! - mormăi el. Aşa coincidenţă... greşesc oare?... 

— Ce e, vezi vreo nălucă? - se interesă Bencze. 

— Aproape. Parcă pe vârful acela de stâncă ar fi 
presignotectonograful nostru. 

— Aşa ceva e aproape cu neputinţă - zise Bencze - şi se uită 
şi el la telescop. 

Tăcură câteva clipe. 

In sfârşit, Bencze exclamă iarăşi: 

— E adevărat... Oricât de necrezut ar părea, e adevărat. Sunt 
aparatele noastre. Imi vine să plâng de bucurie! 

Într-adevăr, la aşa ceva nu se aşteptau. Marea aruncase la 
suprafaţă camera de televiziune şi  presignotectonograful 
aşezate pe fundul oceanului, la punctul de observaţie 179, şi 
acum aceste aparate se aflau neatinse, întregi, în faţa ochilor lor, 
pe o stâncă. 

— Asta înseamnă... - începu Tamâs. 

— Asta poate însemna că dacă aparatele nu au fost 
stânjenite în funcţionarea lor de vreun factor necunoscut, atunci 
ele au efectuat măsurători şi fotografii în cursul întregului proces 
al cutremurului. 

— Şi cum vom şti noi acest lucru? 

— Dacă ne vom întoarce în Insula Cutremurelor de Pământ şi 
vom cerceta înregistrările aparatelor de televiziune. 

Quintobusul zbuira acum foarte jos, făcând ocolul gheizerului 
şi apropiindu-se de instalaţiile aparatului de televiziune. Bencze 
potrivi televizorul din quintobus la lungimea de undă a punctului 
de observaţie 179 şi constată că postul transmitea fără 
întrerupere imaginea insulei şi a oceanului care o înconjura. 

— Funcţionează! - spuse Benoze, şi dacă funcţionează acum, 
atunci trebuie că a funcţionat şi în timpul erupției. Mai avem de 
făcut un singur lucru şi anume să aşteptăm până când insula se 
scufundă din nou şi să comunicăm rezultatul cercurilor ştiinţifice 
din toată lumea.. 

— Imi pare rău... - zise Tamás. 

— De ce îţi pane rău? 

— De această insulă. Noi am ştiut primii despre ea, numai noi 
am văzut-o... păcat că se va scufunda. Aş fi vrut să înfig pe ea un 
drapel. 

— Infige-l, Tamás. 

— Dar o să-l înghită şi pe el marea. 

— O să-l înghită, dar cel puţin o să ne atragă luarea-aminte 
că nu e suficient să poţi semnala cu anticipație pericolul. Aceasta 
este numai prima treaptă. Mare savant în sensul adevărat al 
cuvântului va fi acela care va şti să spună locuitorilor ameninţaţi 
nu numai „fugiţi“, ci şi „înfruntaţi pericolul”. 

— Când va fi asta? - întrebă Tamás. 

— Poate foarte curând, poate foarte târziu... Ei, vrei să 
împlânţi drapelul pe insulă? 

Quintobusul fu transformat în elicopter. Tamâs îşi legă la 
spate o paraşută şi sări. 

— Să nu pui piciorul jos - îl avertiză Bencze, şi privi cum 
elevul său, ţinându-se ou o mână de chingă, strângând cu 
cealaltă drapelul naţional, ajunse la stânca din imediata 
apropiere a aparatelor. 

Tamás simţi aburii fierbinţi care ieşeau din pământ, văzu că 
terenul se întinde sub el moale ca ceara, privi peisajul cu 
răsfrângeri albastre-verzui, scăldat în lumina azurie a soarelui şi, 
când îşi întinse braţul şi înfipse prăjina drapelului în pământ, îi 
veni să scoată un strigăt de bucurie. Prăjina intră în lavă uşor, 
fără nicio rezistenţă. Tamâs nu putu să se împotrivească ispitei, 
lăsă puţin mai jos frânghia paraşutei şi, prudent, atinse puţin de 
tot cu vârful piciorului solul insulei Efemera. Apoi smuci chinga, 
dând semnal ca profesorul să-l tragă în elicopter. 

Au ajuns în Insula Cutremurelor după-masă, târziu. 

Lumina soarelui se făcu pe neaşteptate roşie ca focul. Toate 
lucrurile: copacii, stâncile, corturile apăreau ca privite prin nişte 
ochelari roşii, iar în locul apei, marea legăna parcă valuri de 
sânge. 

Bencze se uită la aparate. 


141 


— Începe al doilea val al cutremurului. Dimineaţa, la ora 
şase, insula Efemera se va scufunda din nou în mare. 

XIII. PĂMÂNT! PĂMÂNT! 


Aparatul de radio nu funcţiona, televideofonul nu funcţiona, 
eternometrul nu funcţiona. 

Bencze Jancsi şi prietenii săi nu mai ştiau nici ziua, nici ora, 
nu ştiau dacă e zi sau noapte. Rupţi de toate, rătăceau în 
cumplită singurătate la câteva sute de metri sub nivelul mării. 

Posturile de emisiune din toată lumea transmiteau din oră în 
oră că de la PRIETENII BUNI nu s-a mai primit niciun mesaj. 
Vapoare de pescuit porneau noaptea în larg, dacă se semnala că 
cineva, văzând vreun copac plutind sau vreo luntre fără stăpân, 
credea că e quintobusul dispărut... 

In acest timp cei trei tineri erau destul de veseli. 

Aici, în adâncul mării, valurile nu-i stinghereau deloc. Curenţii 
şi marile fluvii submarine îi duceau cu o viteză uniformă înrtr-o 
direcţie necunoscută. Uneori teama le strângea inima pentru 
câteva clipe: încotro se duc? Dar interiorul quintobusului era atât 
de confortabil şi prietenos, în cabinele de pasageri erau mese 
colorate, fotolii, în rafturi se găseau volume interesante: „Robin 
Hood“, „Cei trei muşchetari”, „Prinţ şi cerşetor”, „Insula 
misterioasă”, „Robinson”, „Gulliver” - pe poliţe se găseau jocuri 
distractive, ţintar, fotbal cu nasturi, „nu râde înainte de vreme”; 
în camera de baie, deşi nu prea mare, se afla totuşi un bazin de 
înot de 4 pe 6 metri, în cabina de sport, spaliere, tenis de masă... 
aşa încât cei trei prieteni uitaseră de frică. Şi nu era de mirare. 

Lumina atomică funcţiona zi şi noapte, frigoriferul era ticsit 
cu cele mai excelente mâncăruri - mai rămăseseră chiar nişte 
fructe proaspete culese din Insula Păcii. Cei trei băieţi jucau şah, 
citeau, desfăceau conserve cu cremă de ciocolată. Kerekes Imre 
compusese chiar o melodie marinărească pe care o cânta 
adeseori cu acompaniament la ghitară, cam fals ce-i drept. Dar 
profesorul de muzică nu era de faţă, iar peştii nu ascultă... 


Marinarului îi merge bine 
Pe marea albastră... 


Imre ciupea coardele şi băieţii începeau să cânte marşul, o 
dată, de două ori, de trei ori, până răguşeau. 

În sala de proiecţii a quintobusului găsiră filme distractive şi 
ştiinţifice. Puteau să petreacă astfel în dragă voie o săptămână, 
două săptămâni şi chiar trei luni de zile. 

Dar tocmai aici era buba: cine ştie cât timp o să-i mai poarte 
apele oceanului şi mai ales de când îi poartă de colo-colo? 

După părerea lui Kerekes Imre cel puţin de un an. 

Szász Tibi susţinea că de o săptămână. 

Bencze Jancsi îşi zgândărea eternometrul stricat, aşteptând 
de la el unele lămuriri - dar zadarnic. Aici, jos, în fundul mării, nu 
ştiau dacă e zi sau e noapte, dacă e dimineaţă sau după-masă. 
Mâncau, dormeau şi se jucau când le venea în minte. 

Fireşte că e plăcut să nu auzi dimineaţa ceasul deşteptător, 
să nu trebuiască să te speli cu apă rece, să alergi într-un suflet 
ca să nu întârzii de la şcoală. 

Dar de la un timp, ziua care nu se termina niciodată începea 
să-i plictisească. Când Tibi, de pildă, ar fi dorit să lucreze ceva, 
Imre susţinea sus şi tare că e miezul nopţii şi că vrea să doarmă. 
Jancsi, la rândul lui, plictisit, mânca alandala şi avea dureri de 
stomac. Apoi şi marea o priveşti şi o admiri două-trei ore, ba 
chiar câteva zile. Dar după un timp şi cele mai frumoase peisaje 
submarine, cu meduze şi peşti, încep să te plictisească. Ai 
impresia că te afli în acvariul unei grădini zoologice, sau într-un 
muzeu de istorie naturală. Nu e voie să te atingi de rechinii 
expuşi, ci numai să-i admiri de după sticlă, până când ameţeşti şi 
te apucă durerea de cap. 

Jancsi simţea că pentru cei doi prieteni ai săi călătoria 
aceasta devine din ce în ce mai plictisitoare. lar din plictiseală se 
vor ivi, mai devreme sau mai târziu, certuri - şi atunci ce-o să 
facă închişi aici, în quintobus? Ce s-ar putea face?? 

Adâncit în gânduri, ronţăia nişte curmale, uitându-se la Imre 
şi Tibi. Cai doi prieteni tocmai jucau a 315-a rundă a concursului 
de şah al quintobusului PRIETENII BUNI. 

— Mat! - urlă Tibi. Te-am bătut. 

— Nu-ţi fie teamă că în runda următoare va fi rândul meu... 

— Acum, opriţi-vă băieţi, vreau să vă spun ceva foarte 
important - interveni Jancsi. 

— Ceva important? - se miră Tibi. 

— Nu cumva s-au găurit pereţii quintobusului? 

— Nu cobi - mormăi Imre. 

— Nu s-a găurit nimic, dar situaţia asta nu mai poate 
continua. 

— Care situaţie? - se interesă Tibi, aşezând figurile de şah pe 
tablă. 

— Noi am pornit de fapt într-o expediţie ştiinţifică şi ne 
purtăm ca nişte copii din a treia elementară. Ne jucăm, mâncăm 
bomboane... 

— Ce putem face cu cârma ruptă? Să scoatem degetul şi să 
vedem dacă apa e sărată? 

— Şi asta, printre altele - zise Jamcsi. 

— Imi ajunge că te-am ascultat - spuse Tibi. Aş vrea să ştiu 
când o să fim pescuiţi de aici. Poate că până atunci o să ajungem 
bunici şi o să ne crească barbă albă. 

— Şi s-ar mai putea întâmpla să nu fim găsiţi şi să rătăcim, 
să rătăcim mereu - apoi să murim şi să ne mănânce rechinii. 

— Nu vorbiţi prostii, amintiţi-vă de ultimul mesaj transmis 
prin radio: a pornit o expediţie pentru salvarea noastră. 

— Dar vezi şi tu că nu mai vine. 

— Deocamdată văd doar atât că încă nu a sosit aici. Dar 
poate că peste o oră, sau peste o zi vom fi scoşi de aici şi 
întrebaţi ce-am făcut tot timpul. 

— Am făcut ce-am vrut. E vacanţă. 

— Da - zise cu şiretenie Jancsi. Tocmai despre asta e vorba, 
nu înţelegeţi? 

— Despre ce? 

— Despre faptul că ceilalţi copii şi-au petrecut vacanţa tot 
aşa: jucând şah, tenis de masă, bătând cinematografele. Dar de 
ce? Fiindcă niciunul n-a avut norocul nemaiauzit să călătorească 
fără adulţi, într-un quintobus adevărat, dus de curenţi submarini 
adevăraţi, într-un ocean adevărat... 

— Hm - zise Tibi - asta e adevărat. 

— Hm - interveni ca un ecou şi Imre - chiar aşa e. 

— Ce credeţi, ce ar fi făcut Molnâr în locul nostru? Sau 
Székács? 

— Ar fi plâns după mămica - zise Imre. 

— Da’ de unde! - strigă Tibi. Ar fi reparat aparatul de radio. 

— Radioul e bun, numai condițiile atmosferice sunt proaste - 
atâta mă pricep şi eu - declara Jancsi. Şi s-ar putea întâmpla ca 
aparatul să înceapă să funcţioneze din nou dintr-un moment într- 
altul şi să fim întrebaţi unde ne aflăm. 

— Şi nu vom putea spune... 

— Mă gândeam - zise solemn Jancsi - să încercăm să ne dăm 
seama unde suntem. 

— Sub apă, într-un quintobus care nu poate fi cârmuit. 

— Da. Şi într-un curent marin. Dar întrebarea este în care. 
Căci dacă ne aflăm încă în Oceanul Pacific, atunci probabil că 
suntem duşi de curentul californian sau, poate, de curentul 
Australiei de răsărit... 

— Şi nu e totuna? 

— Nu, pentru că dacă am şti cu toată siguranţa, am putea 
încerca să ieşim la suprafaţă şi să determinăm locul în care ne 
găsim, eventual, cu rachete de semnalizare sau cu mesaje- 
butelii. 

— Hai s-o facem, tot n-avem altă treabă. 

— Vedeţi, sunteţi băieţi de treabă. Mai întâi să vedem ce 
putem stabili de aici în legătură cu curentul marin? 


— Nimic. 

— De ce nimic? De exemplu, temperatura apei. Una este 
temperatura curenților din jurul ecuatorului şi cu totul alta 
temperatura curenților de la pol, nu? 

— Desigur. 

— Apoi, cu ajutorul îndreptarului zoologic putem stabili 
speciile de peşti. lar cu busola direcţia curentului... şi după 
aceea, ceea ce este şi mai important, viteza curentului. 

— Viteza? Cum? 

— Simplu. Aparatul nostru înregistrează precis numărul 
kilometrilor străbătuţi. 

— Vrei să spui milele marine - rectifică Tibi. 

— Alături sunt indicaţi şi kilometrii, nu te grozăvi - răspunse 
Jancsi. 

— Aşa e, numai că nu se vede în cât timp am făcut acești 
kilometri. 

— Asta o s-o aflăm noi dacă ne uităm pe ceas. 

— Dar ceasurile noastre de mână nu funcționează. 

— Eternometrul e stricat. 

— Aparatul de radio nu merge... 

— Să ne confecționăm ceasuri. 

— Ceasuri? 

— Da. 

— N-avem scule. 

— Nu m-am gândit la un Schaffhausen, ci la un ceas de nisip 
ca cele din antichitate. Luăm o cutie, o găurim şi punem în ea o 
cantitate de făină sau de griş care să se scurgă în timp de exact 
o oră, într-o altă cutie, aşezată sub prima. 

— Dar de unde ştii cât se scurge exact într-o oră, din 
moment ce nu avem ceas. 

— Nici măcar atât nu ştim, când e noapte şi când e zi. 

— Cel puţin dacă am vedea stelele. 

— Bateţi-vă capul şi voi - spuse Jancsi misterios. 

— Eu degeaba mi-l bat. 

— Şi eu. 

— Ce-aţi zice, dacă eu aş şti să măsor o oră - cu o 
aproximaţie de câteva minute - fără să folosesc niciun aparat 
sau sculă? 

— Nu te-am crede. 

— Atunci - zise Jancsi triumfal - o să vă dovedesc. Câte bătăi 
are pe minut pulsul unui copil de patrusprezece ani? Am învăţat 
la igienă. 

— Aproximativ optzeci. 

— Adică? g 

— Vai, ce deştept eşti! Uraaa! - strigă Imre. Ințelegi, Tibi? 

— Fireşte că înţeleg... 

— Haideţi... să ne apucăm de treabă. 

Se aşezară, îşi pipăiră artera de la încheietura mâinii şi 
începură să numere în tăcere. 

— Un minut! - strigă primul, Imre. 

— Şi la mine - spuse victorios Jancsi. 

După două-trei clipe, anunţă şi Tibi cu voce tare: 

— Optzeci. 

— Ei, ce ziceţi? - întrebă Jancsi. 

— Formidabil. 

— Să aducem repede făină. 

— Acum câte bătăi trebuie să numărăm? 

— In timp de o oră, de şaizeci de ori optzeci - asta face patru 
mii opt sute de bătăi. Eu propun însă ca fiecare dintre noi să-şi 
numere bătăile pulsului timp de douăzeci de minute, adică o mie 
şase sute de bătăi. 

Goliră o cutie de conserve de cinci kilograme şi în fundul ei 
făcură o gaură mică, apoi o aşezară deasupra unei sticle mari şi 
o umplură cu făină. 

Tibi se aşeză în faţa „ceasului cu nisip”, ţinând două degete 
pe vena de la mână, gata să numere bătăile pulsului. Jancsi ţinea 
astupată cu un deget gaura cutiei. 

— Acum! - strigă Jancsi, lăsând liberă gaura. Făina începu să 
ţârâie în sticla aşezată dedesubt. 

— Unu, doi... trei... cincisprezece... şaisprezece... treizeci şi 
nouă... cincizeci şi trei - număra monoton Tibi. Când ajunse la 
optzeci, Jancsi şi Imre traseră o linie pe o foaie de hârtie, iar Tibi 
începu de la capăt. 

— Minutul al douăzecilea - zise Jancsi şi făcu semn lui Imre. 

Tibi abia spuse din nou „optzeci” că Imre stătea deja în faţa 
ceasului cu nisip şi număra cu răbdare minutele. Ultimele 
douăzeci de minute au fost numărate de Jancsi, care la al 
douăzecilea optzeci luă cutia şi turnă în sac puţina făină ce mai 
rămăsese în ea. Acum vărsară din sticlă făina în cutia găurită - şi 
ceasul cu nisip funcţiona. 

Entuziasmul băieţilor nu cunoştea margini. Dacă o sarcină 
grea ca asta au putut s-o rezolve atât de simplu, atunci restul e, 
fără doar şi poate, floare la ureche. 

Jancsi luă un caiet gros. Scrise pe el cu litere mari: 

— Copii... hm... în ce zi suntem azi? 

— Douăzeci iunie. 

— Întâi iulie... 

— Nici vorbă, cel mult optsprezece iunie... 

— Asta nu face doi bani... 

— Să nu ne certăm. Vom scrie aşa: însemnările echipajului 
quintobusului PRIETENII BUNI în timpul călătoriei... nu-i bine... în 
prima zi a jurnalului de bord.... 

— Da, da - încuviinţă Tibi. 

— Desigur. Când o să ieşim la liman, să zicem în ziua de întâi 
august, vom număra câte zile am făcut însemnări şi calculând 
retrospectiv vom afla ce dată a fost astăzi. 

— Aşa este. Acum tragem pe fiecare pagină douăzeci şi patru 
de linii, care reprezintă cele douăzeci şi patru de ore... făcând cu 
schimbul din două în două ore urmărim aparatele, întocmim 
harta şi ori de câte ori a curs făina din cutie, o întoarcem... 

Ceasul cu nisip fu instalat, şi în jurnalul de bord - care era 
într-adevăr cel mai ciudat jurnal de bord din lume, deoarece în el 
se găsea tot ce vrei în afară de punctul de pe glob, unde se scria 
de ziua şi ora când se scria - ei bine, în acest jurnal de bord 
băieţii au trecut temperatura apei mării, au însemnat numărul 
kilometrilor parcurşi până atunci - 46 818, arătând că se află la 
şapte sute de metri adâncime şi au stabilit cu ajutorul busolei 
magnetice chiar şi direcţia de mers: quintobusul înainta mereu 
spre sud-est. 

După o săptămână, Jancsi observă un lucru ciudat: 

In cursul săptămânii totul a mers strună. După cum reușiseră 
să stabilească, servindu-se de ceasul cu nisip şi de kilometraj, 
quintobusul avea, chiar cu motorul complet decuplat, o viteză de 
opt până la cincisprezece kilometri pe oră şi înainta în direcţie 
sud-estică, ceea ce constituia un indiciu că se găseau în curentul 
est-australian. Variaţiile de temperatură ale apei erau de cel 
mult trei grade, iar sonda de adâncime abia oscila. Fundul mării 
era departe sub ei, totuşi peisajul submarin prezenta o mare 
varietate. Roiurile de peşti, bancurile de corali şi plantele 
acvatice dădeau mult farmec apei luminate de reflectoarele 
atomice. Băieţii filmau fără întrerupere, iar filmele (care nu mai 
trebuiau developate ca pe vremuri, cu o sută de ani în urmă, 
fiindcă în clipa următoare expunerii erau aruncate din aparat, 
împreună cu copiile pozitive colorate) le lipeau cu multă grijă în 
jurnalul de bord. Imaginea peştilor, a stelelor de mare şi a algelor 

semăna uneori cu cea mai frumoasă dantelă. Printre aceste 
vietăţi marine se găseau cu sutele nişte făpturi poligonale, în 
formă de cristal, proporţionate şi complicate, ca nişte fulgi de 
zăpadă, mărite de zece mii de ori, colorate ca o pajişte de 
primăvară. Jurnalul de bord arăta ca cea mai frumoasă carte cu 
ilustraţii. 

Uneori abia aşteptau să se întoarcă din nou la şcoală şi să 
pună jurnalul pe catedră, spunând: uitaţi-vă, băieţi, iată ce am 
făcut noi. Altădată, dimpotrivă, doreau ca expediţia de salvare să 
le dea cât mai târziu de urmă, deoarece aveau de gând să mai 
facă încă multe filme. 

Cum vă spuneam, timp de o săptămână nu se întâmpla nimic 
deosebit. Quintobusul să tot fi parcurs două mii de kilometri de 
la începerea jurnalului de bord. Jancsi şi Tibi meştereau aparatul 
de radio, în speranţa că doar-doar va funcţiona. Imre, „ofiţerul de 
serviciu”, înregistra în cabina pilotului poziţia aparatelor şi marca 
pe hartă drumul parcurs. Se uita, întorcea busola şi pe faţă şi pe 
dos, dar nu pricepea nicidecum ce se întâmplă. 

După o clipă de şovăire, apăsă soneria de alarmă. 

— Ce s-a întâmplat? - se ivi Jancsi. 

— Priveşte aici. 

Cei trei băieţi cercetară alarmaţi aparatele. Imre avea, fără 
îndoială, dreptate. Direcţia şi viteza quintobusului s-au schimbat. 
Dar de ce? Şi încotro? Sonda de adâncime nu arăta nicio 
modificare importantă, dar cu atât mai izbitoare era schimbarea 
de temperatură a apei. De la opt-zece grade ea se ridicase în 
câteva clipe la patruzeci de grade. N 

— Nici nu-i de mirare - îşi dădu cu părerea Tibi. Inaintăm 
spre nord, spre ecuator, unde apa e mai caldă. 

— Bine, bine... dar nu se încălzeşte atât de repede. 

— Noi mergem cu mare viteză... 

— E adevărat... dar uite... sunt deja şaizeci şi cinci de grade... 
şaptezeci... şi dacă-mi amintesc bine de ce-am învăţat la şcoală, 
nici la ecuator marea nu se încălzeşte peste patruzeci de grade. 

— Cu atât mai mult, cu cât ne îndreptăm iarăşi spre sud. 

Într-adevăr, quintobusul, după ce făcuse o cotitură bruscă 
spre vest, se îndrepta acum în direcţia sud-vestică. 

— Hm, hm... 

— Asta nu-i de şagă. 

Şi inima celor trei băieţi fu strânsă iarăşi de teamă. 

Peste câteva minute, sonda de adâncime arăta o mie de 
metri. 

Prin urmare quintobusul se scufunda mereu. După alte cinci 
minute, se afla la o mie cinci sute de metri, iar direcţia era spre 
nord-est. 

— Ce s-o fi întâmplat? 

— Am intrat într-un vârtej submarin. 

Imre desena traseul pe hartă, şi-i tremura mâna. 

Nord-est, est, sud-est, sud, sud-vest, vest, nord-vest, nord, 
nord-est, est... Şi aşa mai departe cu cotituri din ce în ce mai 
repezi, din ce în ce mai adânc, deja la trei mii de metri, la patru 
mii, cinci mii. Şi apa era din ce în ce mai fierbinte!... 

— Ştiţi unde suntem? - strigă cu disperare Jancsi. In Curentul 
Cutremurelor. 

Vai, învăţaseră la şcoală despre punctul acela îngrozitor, fosa 
Kermadec-Tonga, unde apa clocoteşte la nouă mii cinci sute de 
metri adâncime... Ce are să se întâmple dacă vârtejul îi va 
atrage acolo, dacă...? 

Lucrul acesta era atât de înspăimântător, încât nici nu putea 
fi gândit până la capăt. Micul quintobus prietenos, cărţile, crema 
de ciocolată: toate se scufundă, se prăbuşesc, se rostogolesc cu 
ei. Şi nu se ştie unde. 

— Ar trebui să punem quitobusul la poziţia vapor - şopti 
Imre. 

— Pentru asta, trebuie să ajungem mai întâi la suprafaţă. 

— Să încercăm? - întrebă Jancsi. 

Tăcură. 

— Ce se întâmplă dacă din cauza presiunii mari se rupe 
mecanismul de cuplare? - întrebă Imre. 

— Şi ce se întâmplă, dacă vârtejul ne atrage în fundul fosei 
fără nicio ieşire, nici în sus, nici în jos. 

Jancsi stătea palid la masa de comandă. 

Termometrul de apă arăta o sută de grade. 

Afară apa clocotea, vuia. 

— Gheizer submarin - zise Tibi. 

— Hei, dacă aş avea ocazia să povestesc toate astea la ora 
de geografie!... 

— Ce hotărâm, băieţi? - întrebă Jancsi. 

— Nu ştiu. 

— Nici eu. 

— Să tragem la sorţi. Aici sunt două zaruri. Dacă numărul va 
fi mai mare pe zarul roşu, vom încerca să ne ridicăm, dacă va fi 
mai mare pe zarul negru, atunci vom rămâne. 

Tibi aruncă zarurile în sus. 

Pe zarul roşu ieşi numărul trei. 

Pe cel negru la fel. 

— Ei, ce ne facem, Imre? 

Mina lui Imre tremura aşa de tare, încât zarul roşu căzu pe 
pământ. 

— Jancsi! 

Jancsi aruncă şi el. 

Pe zarul roşu ieşi numărul patru. 

Pe cel negru unu. 

— S-o trecem în jurnalul de bord. 

Jancsi se aşeză şi scrise cu litere frumoase, egale: 


„Întrucât am crezut că quintobusul poate fi dus de curent în 
adâncimea fosei, am hotărât să facem încercarea de a ieşi din 
vârtej. Dacă ni s-ar întâmpla vreo nenorocire, quintobusul îl 
dăruim clasei. Salutăm pe părinții şi profesorii noştri. Bencze 
János, Kerekes Imre, Szász Tibor.” 


Jurnalul fu închis cu grijă într-o cutie de megaprestiton. Jancsi 
îşi îmbrăţişă prietenii. 

— Acum... 

— Aşteaptă niţel - îl imploră Tibi, eu aş mai mânca o banană. 

— Să mâncăm toţi trei. 

Sonda de adâncime arăta aproape 8000 de metri când Jancsi 
apăsă butonul pentru „ridicare”. 

In prima clipă nu se întâmplă nimic. 

Butonul sări înapoi. 

— Nu prinde - spuse Jancsi pălind. Ne scufundăm mereu - şi 
apăsă din nou butonul. 

In clipa aceea, ca şi când s-ar fi lansat o rachetă, quintobusul 
începu să se urce cu prova în sus. Adică nu urca, ci zbura, gonea, 
de parcă un braţ uriaş l-ar fi smuls din vârtej. 

— Unde... unde... mergem? scânci Imre, dar nu primi niciun 
răspuns. Quintobusul zbura în sus ca o săgeată, rotindu-se cu o 
viteză neînchipuită. 

„Nu mai suntem în mare” - vru să strige Jancsi, dar ameţi şi 
căzu pe duşumea. O puternică coloană de aburi smulse 
quintobusul din mare, îl aruncă în aer unde acesta se dădu de 
câteva ori peste cap, prăbuşindu-se apoi cu şuierături, bubuituri 
şi tunete neîntrerupte din nou în adânc. 

Din fericire, pereţii dubli elastici de aluforte şi mobilierul 
moale au amortizat intensitatea izbiturii, totuşi pasagerii de pe 

PRIETENII BUNI îşi pierdură pe jumătate cunoştinţa, când 
quintobusul se prăbuşi. 

Stătură aşa, aproape în nesimţire, câteva minute sau ore, 
până când Tibi îşi reveni primul. El constată cu mirare că 
quintobusul stă undeva pe loc. Şi, pe deasupra, în cap. Prin 
fereastra de megaprestiton pătrundea o lumină ciudată verde- 
violetă, care deşi amintea de apa mării, nu era totuşi apă. 


Se căţără mai aproape de fereastră, ca să poată privi lumea 
asta vrăjită. Sus, pluteau nori de un violet închis şi printre ei 
lucea un disc verzui. Parcă ar fi fost soarele, şi totuşi nu era. 

Vederea îi era îngreunată de faptul că în jurul quintobusului 
se îngrămădeau nori de aburi. Acum discul verzui, începând să 
se îngălbenească, semăna tot mai mult cu soarele. Tibi băgă de 

seamă că şi peisajul începea să se schimbe. Parcă de jur 
împrejur erau stânci. Dar acesta e... acesta e... 

— Pământ! Pământ! - izbucni din adâncul pieptului. 

— Ce... ce e? ziseră şi Jancsi, şi Imre, venindu-şi în fire. 

Tibi era atât de emoţionat încât plângea şi râdea deodată. 

— Băieți, treziţi-vă... ştiţi unde suntem? Uitaţi-vă, suntem pe 
pământ. 

XIV. PĂMÂNT VRĂJIT 


Fără îndoială că erau pe pământ. 

Prin periscop intra aer. 

Termometrul de aer începu să funcţioneze. 

Era pământ, nici vorbă, dar un pământ foarte ciudat. 

În primul rând se mişca, unduia, curgea ca şi când ar fi fost 
de ceară caldă. 

Apoi era fără pic de verdeață, acoperit de stânci şi brăzdat 
de prăpăstii. 

Şi cerul, de o stranie culoare de peruzea, îl învăluia într-o 
lumină verde - albăstruie, fantomatică. 

Copiii au deschis ferestrele quintobusului ca să încerce să 
iasă, deoarece uşile şi toată prova PRIETENILOR BUNI erau 
înfipte pur şi simplu în pământ. 

Parcă un pumn i-ar fi izbit în piept. 

Prin ferestrele deschise se revărsa un aer fierbinte, plin de 
aburi şi cenuşă. Sufocându-se şi tuşind, băieţii simţiră disperaţi 
lipsa de aer şi închiseră repede ferestrele. 

Quintobusul nu putea fi urnit din loc. 

Cei trei naufragiaţi trebuiau să stabilească unde sunt şi cum 
pot merge mai departe. 

— Poate că visăm numai? - întrebă cu nesiguranţă Jancsi. 

— Nu... nu cred... Te pomeneşti c-am murit şi... şi acum... 

— Vorbeşti prostii... In cazul ăsta n-am mai exista, dar noi 
existăm, trăim. 

— Trăim, nimic de zis, dar unde? 

— Probabil că pe Marte - zise Tibi. 

— Pe Marte. Hm. Tot ce se poate. 

— Nici n-ar fi de mirare. Desigur că a fost lansată undeva o 
rachetă mai mare spre Marte şi quintobusul nostru a fost luat de 
ea. 

— Dar... dar... aşa ceva e imposibil - interveni cu îngrijorare 
Jancsi. Din apă nu se pot lansa rachete. 

— Atunci spune-ne tu unde suntem. 

— Nici eu nu ştiu. 

— Până când vom avea vreo informaţie mai bună, să 
admitem că suntem pe Marte. 

— Bine. Şi ce facem aici? 

— Mai întâi să ieşim din quintobus. 

— Afară e o căldură insuportabilă şi aerul nu poate fi respirat. 

— Să luăm hainele de protecţie şi să racordăm o butelie de 
oxigen. 

— Avem? întrebă Imre. 

— Desigur. In dulapul de prim-ajutor al fiecărui quintobus se 
află obligator şi butelii de oxigen. 

Băieţii găsiră hainele de protecţie şi le îmbrăcară. Jancsi 
deschise din nou fereastra şi se uită afară. 

— Pe aici nu se poate ieşi. 

— De ce? 

— Pentru că... uitaţi-vă... pământul e ca smoala topită... şi 
abureşte. O să ne scufundăm de n-o să ni se vadă nici vârful 
nasului. 

— Atunci e mai bine să rămânem în quintobus? 

— Până când? Nu vedeţi că se scufundă în nămolul acesta 
fierbinte?... 

Imre avu sentimentul că n-o să mai poată rezista atâtor 
lovituri ale sorții. 

Ruşine-neruşine, lacrimi mari îi curgeau pe obraji. 

Ceilalţi doi băieţi îl priveau încremeniţi. 

— Nu plânge... vom ieşi şi din încurcătura asta. 

— Eu ştiu cum! Să ne căţărăm pe vârful quintobusului şi să 
ne uităm cu binoclul de jur împrejur - propuse Jancsi. 

Numai că acoperişul quintobusului nu era făcut ca să te urci 
pe el. Era un acoperiş metalic, arcuit, din aluforte, pe care nu te 
puteai urca decât cu greu, mai ales în haine de protecţie şi cu 
butelia de oxigen în spinare. Dar cei trei băieţi erau foarte dibaci. 
Jancsi, care mergea înainte, se vâri prin fereastra quintobusului 
şi se urcă centimetru de centimetru spre coada înălţată spre cer 
a quintobusului. Din când în când se oprea şi privea cu binoclul. 

— Vezi ceva? - îl întrebau emoţionaţi Imre şi Tibi. 

Pereţi de stâncă înalţi... nori de fum... 

— Stânci... coloane de aburi... iarăşi stânci... şi acolo... 
acolo... drapelul ungar. 

— Nu vorbi prostii. 

— Cum te văd şi cum mă vezi. Poftim binoclul, uită-te şi tu - 
zise Jancsi, întinzându-i aparatul. 

— Da... şi eu îl văd... uită-te şi tu, Imre... 

— Copii... mai văd ceva... ceva ce luceşte. 

— Probabil un cort. 

— Acolo sunt oameni. 

— Trebuie să ajungem la ei. 

— Pe smoala asta fierbinte şi topită? O să ne scufundăm în 
ea. 

— Da’ de unde! - strigă cu însufleţire Jancsi. Avem schiuri. 

— Dar asta nu-i zăpadă! 

— Şi nici gheaţă... 

— Şi mai cu seamă nu-i rece. 

— Şi nu alunecă. 

— Schiurile sunt din masă plastică şi rezistă până la trei mii 
de grade... cât despre alunecare, o să le ungem cu vâscozină. 

— Ce e aia? - întrebă Imre. 

— Ce-ai făcut la orele de chimie? Ai dormit? Vâscozina este o 
substanţă cu care se ung şi quintobusele pentru ca la viteze mari 
să fie protejate împotriva acţiunii aerului încălzit prin frecare. 

— Imi amintesc! Şi-am mai învăţat că e la fel de alunecoasă 
ca uleiul... 

— Ura, vom merge cu schiurile! 

Când s-au întors în quintobus, băieţii erau mult mai bine 
dispuşi şi foarte agitaţi. Scoaseră cu repeziciune schiurile şi din 
depozitul chimic sticla cu vâscozină. 

— Ungeţi cu grijă tălpile... 

— Să nu te doară capul, şefule, că-i bine - răspunse Tibi, care 
îşi recâştigase buna dispoziţie şi curajul. 

Copiii ieşiră din quintobus cu schiurile în picioare. 

Tibi se prinse de pervazul ferestrei, se lăsă prudent pe 
marginea quintobusului şi sări cu îndemânare. 

— Imposibil - strigă el. 

— Ce anume? 

— Să fim pe planeta Marte. 

— De ce? 

— Fiindcă acolo altele sunt condiţiile gravităţii. Acolo ar 
trebui să fim mult mai uşori. 

— Acolo omul nu păşeşte, ci pluteşte... 

— Păi da - încremeni Imre. 

— Acum e totuna - îi linişti Jancsi. Peste câteva minute vom 
şti unde suntem. Băieți, strângeţi rândurile! Direcţia - drapelul, 
înainte ca vântul! 

De bună seamă că e mai uşor şi mai plăcut să schiezi într-o 
zi însorită, pe o coastă de munte acoperită cu zăpadă, decât pe 
un strat de lavă aburită, cu o butelie de oxigen în spinare şi în 
haine de protecţie de megaprestiton - dar a mers şi aşa. Gâfâind 

puţin, băieţii au ajuns în câteva clipe la drapelul înfipt în pământ. 
Acolo se opriră uluiţi. 

De pe creasta înaltă de stâncă vedeau bine: se aflau pe o 
insulă, iar de jur împrejur erau steiuri întunecate, pleşuve. 
Dincolo de stânci, numai mare, în toate părţile. lar stâncile şi 
văile se legănau mereu ca mişcate de cutremur. 

Nicăieri nu se vedeau urme de oameni. 

Steagul tricolor făcut din sixtilon fâlfâia în aburii fierbinţi. Dar 
cine l-o fi înfipt aici? lar obiectul lucios, care de la distanţă părea 
un cort de aluforte, era de fapt un complex de aparate ciudate 
ce se învârteau şi băteau ca nişte ceasornice în interiorul unui 
înveliş de protecţie ca de megaprestiton. 

Cei trei băieţi priveau miraţi. 

— Or fi marţieni? - întrebă, speriat, Imre. 

— Nici pomeneală! - zise Jancsi. Asta e o simplă staţiune de 
televiziune... iar acest aparat este exact ca 
presignotectonograful cu care fratele meu şi-a făcut 
experienţele. 

— Desigur, cineva l-a adus aici. 

— Prin urmare, aici sunt oameni. 

— Trebuie să-i căutăm. 

— Unde să-i cauţi pe lava asta fierbinte? 

— Cei care l-au adus desigur că îl observă şi probabil se vor 
întoarce. 

— Trebuie să rămânem aici. 

— Până când? 

— Habar n-am. 

— Dar aici nici nu putem măcar şedea. Cât timp poţi să 
rezişti stând în picioare, pe schiuri? O oră, două. 

— Ascultă, Jancsi, mai sunt schiuri în quintobus? 

— Mai sunt, cam o duzină. 

— Ştii ce facem? Le aducem aici, le aşezăm unele lângă 
altele şi punem pe ele nişte saltele pneumatice din elastiton, 
astfel vom improviza un fel de pat de campanie care nu se 
scufundă şi noi putem aştepta odihnindu-ne pe el. 

— Să încercăm. 

Niciunul dintre ei nu putu găsi o soluţie mai bună. Se 
întoarseră aşadar, cu chiu, cu vai, la quintobus, apoi, târând 
după ei schiurile unse cu vâscozină, reveniră cu greu la drapel. 

— Bine că am ajuns - oftă Tibi, când în sfârşit putură să se 
lungească pe patul de campanie improvizat pe schiuri şi stative 
de aluforte. 

— Dacă nu ne aprindem de căldură, dacă nu ne înecăm în 
aburi, dacă nu ne scufundăm în terciul ăsta şi dacă cineva va 
veni să ne scoată de aici, atunci am făcut o excursie destul de 
interesantă - mormăi Imre. 

— Eu trag un pui de somn, că mi se închid ochii de oboseală. 

— De somn îţi arde? Uită-te acolo! Se vede ceva... uită-te... 
se apropie o paraşută! 

In adevăr, din cerul a cărui culoare trecea din albastru-azuriu 
în roşu ca purpura, ceva ca o paraşută cobora drept spre ei. 

— Aici! Aici! - strigară băieţii emoţionaţi, gata-gata să sară 
de pe patul de campanie şi să alerge înaintea paraşutei 
misterioase. 

Dar nu era nevoie să facă aşa ceva. 

După câteva clipe, frânghia paraşutei se deznodă şi chiar 
lângă drapel căzu un pachet. 

XV. MAREA EXPERIENŢĂ 


Membrii expediției Bencze luau masa de seară. Numai Tóth 
Zsuzsi şi Solt Zsolt rămăseseră în cortul cu aparate să 
urmărească tectonograful. Aparatele arătau o tensiune care 
indica o erupție apropiată. Urmărind emisiunea postului de 
televiziune de pe insula Efemera, Tóth Zsuzsi sări deodată şi ieşi 
din cort, cu sufletul la gură. 

— Veniti... veniţi imediat... pe insula Efemera sunt oameni! 

Cei aflaţi la masă se repeziră glonţ la aparate. 

— Ce?... Unde?... Arată! 

Pe imaginea televizată de pe insula Efemera se vedeau 
desluşit trei băieţi în vârstă de treisprezece-patrusprezece ani 
stând pe schiuri în imediata apropiere a camerei de televiziune. 

— Măriţi imaginea! - strigă Bencze. 

Eszti apăsă un buton. Imaginea televizată se proiecta acum 
pe perete mărită de o sută de ori. Bencze scoase un strigăt 
ciudat, nearticulat, un amestec de groază, de surpriză şi de 
bucurie: 

— E fratele meu!... Fratele meu, Jancsi, cu prietenii săi!... 

In alte condiţii, primul şi cel mai firesc gând al membrilor 
expediției ar fi fost să se întrebe cum au ajuns acolo cei trei 
băieţi. Acum însă nimeni nu se gândea decât la un singur lucru: 
viaţa lor e în pericol, să plece de acolo, să plece cât mai repede! 

Băieţii habar n-aveau, fireşte, de toate acestea. Profesorul 
Bencze şi tovarăşii lui urmăreau cu disperare mişcările celor trei 
băieţi care stăteau nepăsători la sfat, dispăreau la un moment 
dat, ca apoi, după un sfert de oră, să se reîntoarcă, aducând cu 
ei schiuri şi un fel de pat - şi aşezându-se apoi alături de 
aparate. 

— Să-i înştiinţăm imediat! Să părăsească insula cât mai 
repede! 

— Cum să-i înştiinţăm... când aparatul de televiziune nu 
transmite decât de acolo... 

— Prin rachete de mesaj. 

— Zoltân, te rog, pregăteşte o rachetă şi reglează-o după 
poziţia geografică a punctului de observaţie 179 de pe insula 
Efemera. Zsuzsika, te rog, sarie: 

„PE INSULĂ SUNTEŢI ÎN PERICOL DE MOARTE! 
PARASIŢI-O IMEDIAT! 
EXPEDIȚIA BENCZE ANDRAS“ 


Racheta a fost lansată peste o jumătate de minut şi membrii 
expediției aşteptau cu respiraţia tăiată, lângă televizor, 
rezultatul. 

— Intr-un sfert de minut trebuie să ajungă acolo... 

— Cu condiţia ca furtuna să nu prindă paraşuta. 

— Rolul paraşutei e atât de mic... 

— O, eu o văd deja. 

In adevăr, în colţişorul de sus al imaginii televizate apăru un 
punct mic, din ce în ce mai apropiat - acum se vedea din 
gesturile exuberante ale celor trei băieţi că şi ei au observat 
paraşuta. 

Lansarea acestor aşa-numite  „rachete-mesaj“ nu este 
identică cu tehnica lansării armelor-rachetă sau a proiectilelor 
destinate cercetării planetelor îndepărtate. Şi nici nu poate să fie 
identică. Căci dacă s-ar trage pur şi simplu asupra cutărui sau 
cutărui obiectiv, izbitura ar putea să pricinuiască neajunsuri şi 
pericole. De aceea aceste rachete sunt prevăzute cu trei 
dispozitive speciale. Până la aşa-numitul punct de cădere, 
aparatul-mesaj se înalţă ca un proiectil-rachetă. Ajunsă la 
punctul de cădere, se desface: învelişul de masă plastică se 
pulverizează, iar pachetul cu mesajul sau cu instrumentul 
respectiv, prevăzut cu o paraşută, se desprinde şi cade drept 
asupra obiectivului fixat până la o înălţime de cincizeci - o sută 
de metri; aici paraşuta se deschide pentru două-trei secunde, 
adică numai atât cât e necesar să micşoreze viteza căderii, apoi 
frânghia paraşutei se deznoadă automat şi pachetul ambalat 
într-o masă plastică moale, elastică, atinge pământul nevătămat. 

Aşa s-a întâmplat şi în cazul nostru. 

Cei trei băieţi se repeziră la pachet şi, tremurând de 
nerăbdare, sfâşiară învelişul. Când citiră mesajul alarmant, 
sângele le îngheţă în vine. 

— Să părăsim insula... dar cum?... încotro s-o apucăm şi 
cum? Quintobusul PRIETENII BUNI zace imobilizat, cu prova 
adânc înfiptă în lavă. 

Abia acum şi-au dat seama cine le-a trimis mesajul. Fratele 
lui Jancsi... Asta înseamnă că el se află undeva prin apropiere... 

şi că nici ei nu sunt pe Marte, ci pe una din insulele misterioase 
bântuite de cutremure... 

Nenumărate întrebări îi nelinişteau, dar cea mai arzătoare 
dintre toate era: trebuie să plece de aici, dar cum să plece? 

— Să răspundem! 

— Bine ar fi. Dar noi nu avem rachete. 

— Avem însă aparatul teleemiţător. 

— Fără sunet. 

— Să transmitem prin semnale Morse - propuse Imre. 

— Prin Morse? 

— Cu două steguleţe. Sau cu două batiste. 

— Vor înţelege oare? întrebă Tibi. 

— Fratele meu Andrâs? Cum să nu înţeleagă. 

Jancsi scoase două batiste albe de sixtilon şi, aşa cum 
învățase în tabăra de pionieri, transmise unul după altul 
următoarele semne: 


„QUINTOBUSUL IMOBILIZAT. CÂRMA RUPTA. S.0.S.! S.0.S.!“ 


Repetară mesajul de trei ori, apoi aşteptară puţin şi îl 
transmiseră din nou. Se aşezară iarăşi pe patul pneumatic şi cu 
inima bătând de emoție aşteptau să vadă dacă soseşte un 
răspuns. 

Noul mesaj sosi peste zece minute. Din nou transmis prin 
rachetă. Pe hârtie era scris doar atât: 


„RĂMÂNEŢI PE LOC! VENIM SĂ VĂ LUĂM!“ 


Băieţii se uitară miraţi unui la altul, se îmbrăţişară, râzând, 
plângând. Apoi se ghemuiră din nou pe patul de campanie, 
pândind marea purpurie, cerul aprins, aşteptând să vadă când şi 
din ce parte va apare expediţia de salvare. Salvatorii însă nu 
veneau. 

In locul lor se ivi un nou pericol neaşteptat. 

Soarele apuse dintr-o dată ca o minge roşie aruncată în 
ocean. Se lăsă un întuneric de nepătruns. Deasupra lavei 
fierbinţi, aburite, începură să şuiere vânturi reci şi din norii de 
aburi se porni în câteva clipe o ploaie deasă, înecăcioasă. 
Hainele de megaprestiton îi apărau ziua împotriva căldurii şi 
acum Împotriva ploii torențiale, buteliile de oxigen funcționau şi 
ele excelent, dar răbufnirile năprasnice ale vântului amenințau 
să răstoarne patul de elastiton, iar pe ei să-i izbească de stânci, 

să-i azvârle în prăpăstii, sau chiar în mare. Ţinându-se-de mână, 
tremurând, priveau noaptea  înspăimântătoare, strălucirea 
razelor de lumină atomică a aparatului de televiziune, perdeaua 
de ploaie impenetrabilă, fulgerele îndepărtate, jeturile colorate 
de aburi, gaze şi lavă şi aşteptau, aşteptau expediţia. 

In acest timp, Bencze András şi Barlay Tamás încercaseră 
pentru a treia oară să se apropie de insula Efemera. 

— Tamás, tu întoarce-te pe Insula Cutremurelor. Eu voi zbura 
singur. 

— Nici vorbă de aşa ceva. 

— Nu trebuie să-ţi rişti viaţa. Tu cunoşti calculele, aparatele. 
Dacă mi se va întâmpla ceva.... 

— Despre asta să nu mai vorbim - zise cu indignare Tamás, 
luând loc din nou în scaunul de comandă din quintobus... 

Decolară iarăşi, deşi ştiau că lupta nu are nicio şansă de 
reuşită. Marea se pregătea pentru a doua erupție puternică. 
Undele radiofonice şi magnetice, radiaţia cosmică, fluxul şi 
refluxul parcă s-ar fi supus unor legi necunoscute - acele 
aparatelor săreau, altimetrul nu mai indica precis, în vijelia 
cumplită şi printre zguduituri, aparatele quintobusului semnalau 
direcţia nord-vest, deşi quintobusul înainta spre nord-est. O dată 
reuşiră să se apropie de insula Efemera, dar din cauza norilor de 
aburi şi de cenuşă a fost cu neputinţă să coboare atât de jos 
încât să poată salva pe cei trei băieţi. 

— Sar cu paraşuta - spuse atunci Tamás, dar Bencze dădu 
trist din cap: e o încercare fără rost şi condamnată la eşec. 

Şi acum, pentru a treia oară, totul părea zadarnic. Pereţii 
quintobusului tremurau, aparatul abia puţind să înfrunte furtuna 
dezlănţuită cu furie. Era ora două după miezul nopţii. Bencze şi 
Barlay Tamás se uitară unul la celălalt şi amândoi se gândiră la 
acelaşi lucru. Până la ora şase dimineaţa insula Efemera se va 
scufunda şi înfiorătorul mormânt al valurilor va înghiţi pe cei trei 
băieţaşi care acum stau lângă aparatul de televiziune şi-i 
aşteaptă pe ei cu teamă şi înfrigurare. Trei copii care nici nu 
bănuiau ce moarte cumplită îi pândeşte. 

Bencze privea ecranul aparatului de televiziune şi văzând 
faţa drăguță, zâmbitoare, ochii căprui ai fratelui său, crezu că i 
se rupe inima de durere. li venea să se arunce din quintobus în 
oceanul agitat, dezlănţuit. El, savantul renumit, marele 
cercetător al cutremurelor de pământ, se află aici, aproape de 
fratele său şi nu poate să-l salveze. 

— Să încercăm încă o dată - spuse Tamâs. 


163 


Din nou ajunseră până în imediata apropiere a insulei. Dar 
coloanele de aburi şi lavă încingeau insula cu un inel de flăcări. 
Quintobusul încercă de repetate ori să străpungă acest inel, dar 
presiunea aerului îl arunca înapoi cu o forţă teribilă. 

Tamás nu mai avea curajul să se uite la Bencze. 

— Să ne întoarcem - zise profesorul. 

— Pe... pe... insulă? 

— Da. Pe Insula Cutremurelor. 

— Şi copiii? Nu-i putem lăsa în voia sorții! 

— Mai putem face ceva... există încă o posibilitate... o 
posibilitate... dar pentru aceasta e nevoie de acordul tuturor. 

Tăcut, Tamás conducea quintobusul înapoi spre insulă. 

Pe Insula Cutremurelor, ceilalţi îi aşteptau chinuiţi de 
nerăbdare. Ştiau că acţiunea de salvare nu reuşise, căci 
urmăriseră în permanenţă emisiunile postului de televiziune de 
pe insula Efemera şi pe copiii ce stăteau acolo chirciţi pe pat. 

— Vreau să vă comunic ceva urgent - zise Bencze. Să intrăm 
în cortul de comandament. 

In câteva clipe toţi se adunară. 

Bencze era palid. 

— Voi vorbi foarte pe scurt... nu-i timp... E ora trei noaptea. 
Insula Efemera se va scufunda până dimineaţa, la ora şase. Valul 
principal al cutremurului poate să înceapă în orice clipă. Pe 
insulă se află trei copii. Unui din ei e fratele meu. Ei... 

Bencze se opri, suspină adânc şi continuă: 

— Am încercat totul pentru salvarea lor. Nu am reuşit. ...Dar 
mai există o posibilitate. Dumneavoastră ştiţi că principiul meu 
este ca înainte de a acţiona să calculăm de o sută de ori, să 
controlăm de o sută de ori, pentru ca să greşim cât mai puţin. De 
astă dată nu mai poate fi vorba de aşa ceva. Am o teorie... 
evident că verificarea practică a acestei teorii nu s-ar fi putut 
face decât peste multe luni de zile, după ce am fi încercat 
tectonograful meu în cursul a sute şi sute de valuri de cutremure 
de pământ... 

Intr-un cuvânt, iertaţi-mă dacă vorbesc fără înţeles, sărind de 
la un lucru la altul, dar emoția... Aşadar cutremurul de pământ 
se produce acolo unde complexul tectonic este mai puternic, cu 
alte cuvinte, unde tensiunea e mai mare şi rezistenţa scoarţei 
terestre mai mică. In clipa de faţă... uitaţi-vă la hartă, insula 
Efemera este ameninţată în cea mai mare măsură... dar dacă 
acestui hipocentru i s-ar deschide o cale de ieşire în altă 
direcţie... dacă s-ar sparge scoarţa pământului într-un alt loc, 

pentru ca gazele şi lava să nu ţâşnească acolo, ci printr-un crater 
artificial... înţelegeţi, nu-i aşa?... dacă un crater de vulcan este 
astupat de pietre, atunci lava îşi caută drum de obicei printr-un 
aşa-zis crater secundar... Inţelegeţi? 

Bencze, cel care alteori explica aşa de frumos şi de calm, 
vorbea acum gâfâind şi incoerent. 

Tamâs strigă tare: 

— Desigur că înţelegem. Asta înseamnă că trebuie să 
deschidem undeva un crater, să forăm un puț până la acest 
hipocentru... staţi niţel... la o aflâncime de nouă sute de 
kilometri... sau... adică... staţi puţin, problema e să ştim unde se 
află, pe suprafaţa pământului, punctul din care trebuie coborât 
puţul? 

— Chiar aici, unde ne aflăm noi acum - răspunse Bencze. 

Se lăsă o tăcere cutremurătoare. 

— Calculul acesta l-am făcut în quintobus... nu există altă 
modalitate. Dacă am greşit, se va prăpădi şi insula aceasta, ca şi 
cealaltă... aparatele, toată munca expediției noastre... De aceea 
cred că hotărârea nu poate fi luată de unul singur, ci numai de 
toţi împreună. Decideţi. 

— Trei vieţi de oameni valorează mai mult decât o mie de 
tectonografe sau un milion de fotografii şi clişee de film - spuse 
cu emoție Wilkins. 

— Nu aşa, nu aşa - protestă Bencze. Trebuie să hotărâm prin 
vot secret. 

Impărţiră şapte bileţele. 

Bileţelele au fost puse pe masă şi Tamás le citi: 


„Trebuie să încercăm“ 
„Trebuie să facem acest lucru“ 
„Să pornim la lucru“ 

„Trebuie să fie scăpaţi“ 

„Să încercăm imediat“ 

„Vom face-o“ 

„Să facem totul“ 


Bencze, savantul sobru şi reţinut, izbucni în plâns ca un copil. 
Era ora trei şi jumătate. Ilmpachetară cu o  iuţeală 
fulgerătoare tot materialul ştiinţific ce trebuia salvat şi îl 
încărcară în quintobus. Dar corturile, colecţiile de polenuri, o 
mare parte a aparatelor şi instrumentelor de fotografiat 
rămaseră acolo, condamnate la moarte. Tamás, Zoltán şi Bencze 

controlară încă o dată calculele cu ajutorul robotului matematic 
şi reglară vârfurile burghiunilor făcute din suprametal, inelele de 
megapnestiton şi compresoanele atomice care funcționau cu un 
milion de atmosfere. Intre timp se uitau mereu la arătătorul 
ceasului care înainta necruţător şi tremurau ca nu cumva să fie 
prea târziu. 

La ora patru precis, Bencze dădu semnalul de plecare. 
Fiecare luă loc în quintobus. Tamâs se aşeză la volan, iar Bencze 
regla declanşatorul automat al instalaţiei de foraj: quintobusul 
avea astfel un minut şi jumătate pentru părăsirea insulei, 
deoarece atunci urma să intre în acţiune perforatorul care 
funcţiona cu o forţă formidabilă. 

Lumina soarelui de dimineaţă învăluia insula într-o feerie de 
nemaivăzută frumuseţe. Copacii îşi ridicau falnici coroanele 
verzi, corturile străluceau prin frunziş, nimic în locul unde se 
desfăşurase până atunci munca lor paşnică de cercetare nu lăsa 
să se întrevadă că se apropie o catastrofă. 

Porniră. 

Quintobusul se înălţă cu o viteză ameţitoare. Tamás îl dirija 
cu toată forţa în sus şi în direcţia sud-vestică. 

Bencze se uită la ceas. Un minut... un minut şi zece 
secunde... două-zeci... treizeci... 

Când jetul de gaz incandescent a început să străpungă, cu o 
presiune îngrozitoare, scoarţa terestră, izbucni parcă un țipăt 
asurzitor din măruntaiele pământului. Burghiile de supermetal, 
inelele ascuţite, tari, de megapnestiton şi oxigenul la un milion 
de atmosfere sfâşiau pur şi simplu miezul pământului. 

— Mai departe... mai departe... - şopti Bencze - dacă 
reuşim... va avea o forţă teribilă. 

Şuierăturile înfiorătoare durară aproximativ trei minute. În 
acest timp jetul incandescent săpase un adevărat puț în 
interiorul pământului şi puţul acesta era protejat de un tub de 
megaprestiton, cu un diametru de şaizeci de metri, rezistent la 
căldură şi presiune. După trei minute, jetul de gaz ajunse la 
magmă, focarul incandescent al cutremului de pământ. Uriaşul 
perforator se opri automat şi în clipa aceea lava ţâşni din adânc 
cu o forţă irezistibilă. Coloana incandescentă izbucni cu o 
presiune colosală, ridicându-se la o înălţime de trei-patru mii de 
metri, pentru ca apoi să cadă ca o ploaie de foc ucigătoare şi să 
îngroape Insula Cutremurelor de Pământ. 

O dată cu erupția aceasta înspăimântătoare, pământul parcă 
s-ar fi lepădat de toată mânia cane-l zbuciuma. O linişte 

neaşteptată urmă. Sutele de cratere şi gheizere mai mari şi mai 
mici secară, marea se domuoli, vijelia încetă. 


Vocea lui Bencze tremura. 
— Să urmărim prin televiziune punctul de observaţie 179. 
— Insula Efemera? 


— Da. 
Tóth Zsuzsi stătea la aparat. 
— Imaginea e neclară... dar aparatul funcţionează... 


funcţionează şi totul e în regulă... 

Toţi se îngrămădiră în faţa ecranului. Se vedea acum clar: cei 
trei copii şedeau liniştiţi şi neatinşi lângă aparate. 

— Minune - strigă Solt Zsolt. Adevărată minune! 

— Nu e minune - zise Wilkins, dând din cap. E ştiinţă 
adevărată. E ştiinţa biruitoare. 

XVI. VICTORIA 


Întâi septembrie e ziua începerii noului an de învăţământ la 
sutele de mii de şcoli din emisfera nordică şi deci şi la 
Universitatea Centrală. 

In anul 2057 însă, profesorii şi studenţii se adunară cu o zi 
mai devreme, la treizeci şi unu august. 

Staţiunea de dirijare Meteorologică din Europa Centrală 
furniză un timp atât de frumos pentru această zi, de parcă cerul 
ar fi fost anume lustruit. 

Bucătăria universităţii a oferit o masă festivă, somptuoasă, 
cu friptură de pui şi cremă de banane, deşi de data asta 
mâncărurile nu erau pregătite de Eszti, fiindcă tehniciana Kovács 
Eszti chiar în ziua aceea se căsătorise cu profesorul Bencze 
Andrâs. Tot în aceeaşi zi, şi-au jurat credinţă Fâbian Eva şi Barlay 
Tamâs. La ambele căsătorii, unul dintre martori era profesorul 
Fred Wilkins, iar cei trei cavaleri de onoare erau Bencze Jânos, 
Szász Tibor şi Kerekes Imre. 

După terminarea mesei festive, oaspeţii au participat la 
inaugurarea noii săli a muzeului universitar, sala expediției 
Bencze Andrâs. 

Alături de nenumărate filme ştiinţifice şi o mulţime de 
grafice, în muzeu se putea vedea quintobusul PRIETENII BUNI, 
„în carne şi oase“, scos din lavă, apoi cele trei schiuri unse cu 
vâscozină de care s-au servit cei trei băieţi pe coaja moale de 
lavă. Se vedea de asemenea ceasul cu nisip confecţionat dintr-o 
cutie de conserve, ca şi o caracatiţă uriaşă, făcută din masă 
plastică. 

Sala de expoziţie a muzeului era plină de oameni de ştiinţă 
serioşi, cu ochelari, care se opreau în faţa graficelor şi a 
fotografiilor submarine, discutau, explicau, îşi notau cifre şi 
puneau întrebări profesorului Bencze. Jancsi îşi privea fratele 
savant de la o distanţă respectuoasă şi se mira cum de acesta 
era în stare să stea nemişcat o jumătate de oră în faţa unei 
formule algebrice plictisitoare, aruncând doar rareori câte o 
privire fugară la cele mai splendide scoici marine... 

— Când am primit mesajul dumneavoastră, transmis prin 
rachetă, iubite coleg... spuse un savant cărunt cu mustață. 

— Ce fel de mesaj? - întrebă Bencze Andrâs. 

— Acela în care aţi semnalat cu anticipație naşterea insulei 
Efemera... în care aţi comunicat că postul de emisiune nu mai 
funcţionează... 

— Am să vă explic eu mai târzdiu - şopti repede Barlay 
Tamâs - să vedeţi... noi, cât aţi fost plecat ou Eszti în excursie... 

Bencze Andrâs dădu din cap surprins. 

— Şi cum spuneam, dragul meu coleg, începând din acel 
moment, noi am urmărit la aparatele noastre mişcările din 
Oceanul Pacific... 


În jurul lui Bencze Jancsi mişunau toţi elevii din clasa a opta. 
Se urcară în quintobus, admirară ceasul de nisip şi jurnalul de 
bord şi ascultau, necrezându-şi urechilor, povestea quintobusului 
care a zburat din fundul mării în slava cerului, povestea soarelui 
verde şi a stâncilor topite. 

O, ce băiat norocos acest Bencze Jancsi! 


Exact la ora patru a început serbarea în sala festivă a 
Universităţii Centrale. Aici, Bencze Jâncsi, Kerekes Imre şi Szâsz 
Tibi luară şi ei loc pe estradă, alături de cei şapte membri ai 
expediției, de delegaţii Academiei de Ştiinţe şi de membrii 
Consiliului de conducere al Universităţii Centrale. 

In uriaşa aulă se îmbulzeau mii de persoane, profesorii 
universităţii, studenţii şi oaspeţii invitaţi. 

Barlay era şi el pe estradă, alături de Eva. Se uita la ea, se 
uita la Bencze Andrâs, profesorul său cel mai drag, şi-i veni 
deodată în minte că în urmă cu câţiva ani, tot în această sală, a 
depus jurământul bobocul Barlay Tamás, aici a jurat că va sluji 
omenirea şi ştiinţa. 

— „Şi voi aţi slujit cu cinste cauza umanităţii şi progresului, 
cauza ştiinţei - rosti în această dipă delegatul Academiei, care-şi 
ţinea cuvântarea... Datorită experienţelor voastre curajoase, în 
acest moment în sute şi sute de institute geofizice din lume se 
instalează presignotectonografele Bencze, pentru a putea fi 
prevăzute din timp cutremurele de pământ şi, acolo unde e 
posibil, să fie salvate prin perforări punctele amenințate. Numai 
cu câteva luni în urmă eram încă neputincioşi în faţa pustiirilor 
pricinuite de cutremure - azi însă putem nădăjdui că va sosi 
timpul când vom fora puțuri adânci în regiunile nelocuite ale 
pământului, pentru a deschide astfel o supapă permanentă 
efectului distrugător al forţelor tectonice. 

— Mult o să mai ţină discursul ăsta? - întrebă în şoaptă Imre 
pe Jancsi. 

— Pst... gândeşte-te la altceva şi-l vei suporta mai uşor - 
răspunse tot în şoaptă Jancsi. A 

Dar din fericire oratorul nu vorbi mult. În numele Academiei îi 
înmână lui Bencze cei o sută de mii de galbeni. 

Urmă un şir nesfârşit de daruri oferite eroilor noştri. 

Veneau în şir delegaţii localităţilor lovite de năpasta 
cutremurelor. Locuitorii oraşelor Messina, Lisabona, Yokohama, 
trimişii noului oraş construit pe locul unde au fost cândva Pompei 
şi Herculanum, ca şi reprezentanţii satelor mici aşezate pe 
coastele Vezuviului şi Etnei. Ei ofereau membrilor expediției flori, 
statuete, dantelării colorate şi prezentau totodată acte pentru 
acordarea unor burse de studii: populaţia acestor localităţi se 
obliga cu bucurie să suporte cheltuielile călătoriilor de studii ale 
unor tineri cercetători, pentru a-i ajuta în lupta dusă împotriva 
calamităţilor... 

Acum se ridică rectorul universităţii şi comunică în uralele 
entuziaste ale ascultătorilor că numele tuturor membrilor 
expediției Bencze vor fi înscrise în Cartea de onoare a 
Universităţii. 

— Evident - adăugă rectorul - vor fi înscrise şi numele celor 
trei elevi din clasa a opta, care, deşi au participat numai din 
întâmplare la aventurile expediției, merită totuşi această 
distincţie, datorită curajului şi inventivităţii lor, ca şi valorosului 
lor jurnal de bord. 

— Mie tot nu-mi vine să cred... şopti Tibi lui Jancsi. 

— Ce? 

— Că m-am ales numai cu o ceartă pentru că am şters-o de 
acasă. 

— Bencze András... Să-l auzim pe Bencze! - izbucniră 
auditorii. 

Bencze se ridică şi el. 

— lubiţi prieteni - zise - nu-mi place să vorbesc mult. Cred că 
şi vouă vă place mai mult vorba scurtă. Vă mulţumesc pentru 
dragostea pe care mi-o arătaţi şi pentru această serbare 
frumoasă. Ceea ce ştiu, am învăţat aici, la această Universitate - 
şi de aceea exprim mulţumiri şi recunoştinţă scumpei mele Alma 
Mater. În numele tuturor membrilor expediției, mulţumesc 
Academiei pentru premiul de o sută de mii de galbeni. In acelaşi 
timp vă pot anunţa că azi-dimineaţă am şi luat o hotărâre cu 
privire la întrebuinţarea banilor. In cel mult un an vom porni într- 

o nouă expediţie. Şi scopul acestei expediţii va fi studierea unui 
alt corp ceresc sau a unei alte probleme - acest lucru se va 
stabili în curând. In orice caz, însă, ne vom asuma o sarcină care 
să slujească progresul şi viaţa mai fericită a omenirii... 

Orchestra universităţii intona un marş, iar participanţii la 
serbare, depărtându-se de coloanele de marmură, de palmierii şi 
orhideele sălii festive se îndreptau spre ţărmul lacului Balaton. 

In lumina caldă, senină a lui august, lacul lucea ca o oglindă 
de azur. In aer se revărsa mireasmă de flori şi fructe - lumea 
întreagă era numai pace, bucurie, zâmbet şi fericire. 

Cei trei prietenii buni priveau yolele plutind pe lac. 

— Ce credeţi, băieţi... dacă fratele tău Andrâs pleacă din nou, 
ne ia şi pe noi? întrebă Imre. 

— De bună seamă că ne ia - spuse Jancsi, grozăvindu-se, şi 
apoi adăugă ceva mai încet: Dacă nu de altceva, de teama că ne 
vom lua iarăşi după el... 

Până aici povestirea, dragi tineri cititori. lar acum vă întreb: 
dacă Bencze András va porni într-o nouă expediţie - să-l însoţim 
şi de data aceasta? 

